
INTRODUCERE 


Paginile care urmează reproduc aproape fără schimbări 
lecţiile unui curs ţinut la Sorbona în iarna 1921-1922, sub forma 
publicată în Revue des Cours et des Conferences. Nu se va regăsi 
aici o expunere completă a întregii filosofii a lui Plotin; 
probleme importante au fost omise; e vorba de cele care privesc 
lumea sensibilă, natura, materia, răul fără raportare la materie. 
Ne-am limitat adică studiul la ceea ce Plotin numeşte cu un 
nume generic „inteligibilul”; ne oprim acolo unde, după expresia 
lui, „se opresc cele divine” adică sufletul, sub care nu mai există 
decât dezordinea şi urâţenia materiei. 

Acestui studiu al celor divine - Unul, Inteligența şi Sufletul 
i-am lăsat totuşi numele de Filosofia lui Plotin; credem că aici e 
nucleul gândirii sale. Aceste lucruri divine sunt meleagurile 
natale spre care trebuie să se întoarcă acel Ulise care e sufletul 
rătăcitor în lumea sensibilă; şi ca Ulise, trebuie să scape de 
farmecele lucrurilor sensibile, farmecele Circei. 

Plotin a simţit foarte viu aceste meleaguri natale ale sufletului, 
a avut sentimentul lor viu, profund şi mereu prezent, atât de viu 
încât opera lui rămâne incomparabilă printre atâtea aventuri 
intelectuale care riscau aceeaşi căutare. 

Această introducere are scopul de a preciza starea sufletească 
cerută de pasiunea sa pentru altă lume. 

În secolul I al erei noastre începuseră să se opună şcolilor 


stoice (care cu Musonius şi Epictet, dădeau în primul rând o 


pregătire pentru viaţa practică) unele grupuri de cu totul alt gen 
care, izolându-se de condiţiile normale ale vieţii sociale şi 
politice, se consacrau în întregime contemplării celor divine. 
Toată opera lui Filon din Alexandria e o mărturie a noilor 
tendinţe; ştim prin ea că toţi contemplativii formau societăţi; 
comunităţi organizate precum cea a Terapeuţilor, pe care o 
descrie în tratatul său Viaţa contemplativă, duceau o viaţă cu 
totul regulată, ale cărei detalii erau toate subordonate 
schimbului de păreri despre cele divine. Trebuie să fi existat, în 
primele trei secole ale erei creştine, mai ales în Egipt, numeroase 
comunităţi de acest fel, care, fără să practice viaţa conventuală 
(comunitară, mănăstirească) a terapeuţilor, îşi uneau totuşi 
eforturile şi se antrenau în meditaţie; avem o dovadă a existenţei 
lor în scrierile hermeneutice, care ne fac să asistăm la discuţiile 
interne ale acestor şcoli, ale căror divergențe doctrinare 
dovedesc viaţa intensă fără a ştirbi unitatea inspiraţiei. 

Ar trebui separate, într-un mod destul de strict, grupurile de 
teologi contemplativi de cele propriu-zis religioase, care, în 
aceeaşi epocă, se consacră practicii riturilor şi ritualurilor. 
Terapeuţii lui Filon (şi chiar Filon însuşi) nu cunosc nimic din 
toate cele de mai sus; şi în aproape niciuna din scrierile 
hermeneutice nu există vreo aluzie, fie şi depărtată, la această 
practică materială; după discuţie şi predare, hermeticul nu-şi 
exprimă sentimentul religios decât prin imnuri pioase. 

Astfel se năştea, mai ales în Egipt, un nou tip de om 


contemplativ, la fel de diferit de filosoful de tradiţie elenă ca şi 


de cel care practica religia. O operă precum cea a lui Plotin e de 
neînțeles dacă vrem să o legăm de tradiţia greacă, ca şi dacă 
vedem în ea un aspect al religiilor de mistere. Acest fel de 
antrenament colectiv la contemplare la care a participat Plotin 
explică însă foarte bine anumite trăsături importante ale 
filosofiei sale. Atitudinea contemplativă, dacă e urmărită până la 
capăt şi fără delăsare, duce la acea viziune a lucrurilor al cărei 
model cel mai desăvârşit e dat în Antichitate de Plotin. Fiindcă, 
pentru a o adopta fără rezerve, trebuie înlăturat prin gândire tot 
ceea ce, din natura lucrurilor, presupune o relaţie practică, de 
orice fel ar fi, între noi şi altul; trebuie să devenim subiecţii unei 
„imaculate cunoştinţe”. 

Caracterele realităţii inteligibile se nasc, la Plotin, din această 
atitudine. Ne frapează în primul rând toate negaţiile pe care ea 
le cuprinde: la el, niciun Dumnezeu iubitor de oameni ca la 
stoici, care le iese oamenilor înainte ca să-l ajute, nicio voinţă 
providenţială care execută, după o vrere, lucrarea lumii; nimic 
din acea încredere care se vede din rugăciuni şi din abandonarea 
oamenilor în voia zeilor; toate acestea presupun relaţii practice 
care, dacă existau în lumea divină, ar sili lumea să ia faţă de ea o 
altă atitudine decât contemplarea. 

Dar negaţiile de faţă nu sunt decât consecinţe. În epoca lui 
Plotin, curentul de idei contemplativ e legat în mod tradiţional 
de o predilecție pentru Platon. Filon şi hermeticii au, pentru 
Timaios, acelaşi ataşament, şi formulele sale le sunt foarte 


familiare. Această afinitate şi admiraţie profundă nu îl împiedică 


totuşi pe Plotin să-şi părăsească magistrul, sau - ceea ce e unul şi 
acelaşi lucru - să-l interpreteze în felul lui, de îndată ce Platon 
introduce în realitate vreun act sau vreo operaţie de un ordin 
diferit de contemplare; la Plotin nu se mai vede Demiurgul din 
Timaios care operează, după un model ideal, crearea lumii 
sensibile; nu mai există o astfel de construcţie dialectică a ideilor, 
ale cărei principii se găsesc în Philebos şi în Sofist, nici 
construcţia geometrică a elementelor în Timaios, care, şi una şi 
alta, fac să intervină operaţii ideale care sunt piedici, opriri, 
întârzieri ale contemplării. O lume sensibilă, a cărei ordine n-are 
nici început nici sfârşit; o lume inteligibilă care nu e construită, 
nici măcar ideal, fiindcă totul e în totul, şi nimic în această 
transparenţă nu stânjeneşte viziunea - toate teze ce nu sunt ale 
unui discipol al lui Platon, care, după tradiţie, interzicea să intre 
în şcoala lui oricine nu era geometru. 

La Aristotel, Plotin admiră mai cu seamă valoarea supremă pe 
care el o acordă contemplării printre puterile sufletului; îl găsea 
chiar timid din acest punct de vedere şi a consacrat un tratat 
întreg (III, 8) demonstrării că puterile practice şi creatoare ale 
sufletului, natura şi arta care plăsmuiesc obiecte nu sunt 
fundamental diferite de contemplare, ci formează cele mai joase 
trepte ale ei. 

Se vede aici cât de exclusivă devine contemplarea; ea nu doar 
pătrunde întreg sufletul, despre care s-ar putea zice, cu termenii 
lui Leibniz, că Plotin nu-l dă alt atribut decât percepţia, ci 


suprimă şi înlătură din realitatea veritabilă orice obiect definit. A 


intra în inteligibil, a contempla, înseamnă să ieşi din limitat, din 
măsurat, înseamnă să urci într-o regiune unde nu mai e nimic 
într-adevăr distinct. După o comparaţie sugerată de Plotin, 
sensibilul e faţă de inteligibil aşa cum e chipul faţă de expresie şi 
de fizionomie; în chipul sensibil există părţi simetrice şi 
dimensiuni calculabile; expresia nu e susceptibilă nici de 
diviziune, nici de măsură. Dar dacă orice obiect definit e un 
obstacol, e în logica sistemului să nu aibă în vedere, în 
contemplare, decât actul însuşi al contemplării care îşi e propriul 
obiect. Şi aceasta e şi consecinţa pe care o trage Plotin de aici. 

Tema plotiniană prin excelență, cea care va fi reluată de 
misticii contemplativi din toate epocile, e aceea a singurătăţii 
înţeleptului „între patru ochi” cu principiul suprem la care a 
parvenit, fiindcă a abandonat succesiv toate realităţile limitate şi 
definite. Patria solitară unde înțeleptul nu mai are nici prieten, 
nici familie, nici compatrioți, e contra-partida acestei lumi 
marginale populate cu ființe binevoitoare şi răuvoitoare, în care 
mitologiile şi religiile trimit sufletul după moarte. 

Stoicismul le propune adepților săi un fel de domnie a 
sfârşiturilor, o cetate a lui Zeus care nu mai e decât o 
transpunere ideală a cetăţii terestre; asta fiindcă înțeleptul stoic 
trăieşte şi vrea să trăiască în cetatea terestră; dar contemplativul 
începe prin a se retrage din ea; şi singurătatea pustie şi infinită a 
realităţii supreme, unde nimeni nu e ascultat, răspunde dorinţei 
sale celei mai scumpe. Contemplativul nu poate fi decât un 


solitar, care nu aşteaptă niciun ecou de simpatie din partea 


realităţii minunate pe care o contemplă; şi această realitate nu 
poate fi definită, fiindcă contemplatorul vrea să scape de orice 
relaţie anume care îl lega de un obiect. 

Ne propunem deci să încercăm să identificăm în opera lui 
Plotin mai mult un fel de viaţă decât o doctrină filosofică. Plotin 
e considerat greşit ca arhitectul hypostasurilor; trinitatea Binelui, 
Inteligenţei şi Sufletului el o ia de la platonicienii epocii, care au 
luat-o şi ei dintr-o exegeză facilă a lui Timaios şi a cărţii VI din 
Republica: e o tradiţie de şcoală. Important e să vedem cum 
interpretează el  trinitatea, păstrând doar caracterele ce 
corespund nevoii lui de contemplare; şi vom vedea că această 
interpretare reuşeşte uneori să şteargă contururile precise ale 
acestor hypostasuri, să le pună în relief unitatea şi continuitatea 


mai curând decât separaţiile. 


x 
x x 


Cum poate o contemplare indefinită, atât de formală şi de 
vidă, să aibă o asemenea influenţă asupra sensibilităţii, încât să o 
ocupe în întregime? E oare ea atât de vidă pe cât pare la prima 
vedere? Fiindcă nu ajunge să spunem că Plotin are sentimentul 
lumii inteligibile: la el e mai mult senzualitate, contact, sclipiri 
de lumini, transparente, gust, mireasmă; această lume păstrează 
în sine tot ceea ce e mai rafinat şi mai subtil în senzațiile noastre. 

Există aici un fel de reviriment: din tot ceea ce am spus mai 


sus rezultă un lucru: contemplarea inteligibilului depăşeşte 


gândirea, cel puţin gândirea normală care e discursivă; dar, pe 
de altă parte, iată că Plotin, prin expresiile lui, coboară 
inteligibilul la nivelul sensibilului; cel puţin, singurele cuvinte 
care se potrivesc pentru a exprima contemplarea inteligibilului 
sunt cele ce desemnează impresia sensibilă, şi nu cele care 
privesc gândirea logică. Trebuie să se explice această afinitate 
între „inteligibil” şi sensibil, care le fac să comunice dincolo de 
„gândibil”. Dar explicaţia nu e posibilă decât dacă ne dăm seama 
de ce însemna pentru Plotin spectacolul lumii sensibile. 

„Sunt pe pământ şi-n cer mai multe lucruri decât cele gândite 
de filosofie” îi spune Hamlet lui Horaţio; şi exact acest lucru îl 
crede omul modern din secolul XVI încoace; sensibilul însuşi 
conţine o infinită bogăţie care-l deschide spiritului probleme 
mereu noi fiindcă trebuie mereu, pentru a o capta, să se 
descopere mijloace intelectuale inedite; inteligenţa e ca un 
instrument de explorare, mereu perfectibil, a realităţii date 
simţurilor. 

Lucrurile nu stau tot astfel pentru un grec din secolul III, 
convins de adevărul unei cosmologii devenite tradiţionale de 
aproape opt veacuri: filosofia epuiza atunci, sau credea că 
epuizează, tot ceea ce era „pe pământ şi-n cer”. Nimic mai puţin 
misterios decât această lume sferică, limitată de orbite animate 
de o mişcare circulară, şi unde toate lucrurile sublunare sunt 
comandate de forțe elementare, caldul şi recele, umedul şi 
uscatul; curiozitatea era aproape de a se dezinteresa de o lume 


care mai avea doar atât de puţine secrete de dezvăluit; poate 


niciodată inteligenţa umană nu s-a crezut atât de aproape de 
atingerea adevăratului sistem al lucrurilor, ea nu mai putea fi 
stimulată decât ieşind din lume. 

De altfel, acest sistem avea o fisură prin care spiritul 
descoperea o realitate infinit mai captivantă. Lumea sensibilă e 
plină de evenimente ce depăşesc efectul forțelor elementare; 
mişcarea circulară a aştrilor, influenţa simpatică a părţilor lumii 
unele asupra altora, acţiunea stranie şi imprevizibilă a 
substanţelor pe care le observă medicul şi alchimistul, viaţa 
latentă a mineralelor pe care le credem inerte, în sfârşit, şi mai 
ales, fenomenul minunat, lumina, care pătrunde dintr-o dată în 
atmosferă, fără cea mai mică rezistenţă - iată ce ne arată 
prezenţa constantă în această lume a unor realităţi misterioase a 
căror acţiune nu e supusă nici unei condiţii materiale. : 

În epoca lui Plotin şi mai înainte, au existat două feluri de a se 
reprezenta lucrurile sensibile: una e cea a filosofilor, alta a 
experienţei directe, a tehnicilor, rezonabile sau superstiţioase, 
ale medicilor şi metalurgilor ca şi ale astrologilor şi fabricanţilor 
de descântece şi filtre magice. Pe de o parte, o fizică în care nu 
acţionează decât forţe definite într-o lume limitată; pe de alta, o 
colecţie nedefinită de fapte ce se îmbogăţeşte cu experienţa 
crescândă a călătorilor şi a naturaliştilor, şi care duce la reguli 
tehnice mai mult decât la explicaţii filosofice. Dualitatea acestor 
două fizici e un fapt capital în istoria gândirii antice; ea se 
menţine de altfel în tot Evul Mediu, care cunoaşte şi practică 


Istoria naturală a lui Pliniu cel Bătrân, opera tipică în care sunt 


colecţionate şi clasate toate faptele interesante pe care le-a putut 
întâlni. lar în secolul XIII, insistenţele lui Roger Bacon în 
favoarea experienţei şi a „experţilor” nu sunt decât reluarea unei 
vechi tradiţii. 

Aceste două „fizici” nu s-au separat niciodată tranşant şi 
istoria interpenetrării lor ar arunca o lumină vie asupra evoluţiei 
doctrinelor filosofice. Doctrina lui Plotin e prin excelenţă a celor 
care pretind că pot absorbi această imagine a unui univers viu şi 
traversat de forţe prodigioase. În cugetul lui, cel puţin; fiindcă 
Plotin e contrarul unui curios şi al unui colecţionar de fapte rare; 
fără îndoială s-ar putea ajunge la o listă lungă, în ce-l priveşte, 
dacă am enumera toate minunile, telepatie, descântece, statui 
magice, de care vorbeşte cel puţin prin aluzii pentru a regăsi 
semnul acelor puteri necunoscute care vin „de dincolo”. Dar el 
vrea mai ales să regăsească acţiunea aceloraşi puteri în faptele 
cele mai banale; excepţionalul aparent devine regula şi chiar 
fondul lucrurilor; magia simpatică nu e o raritate decât în 
aparenţă; dar e mai adevărat să spunem că natura e ea însăşi o 
magie. De ce să ne mirăm atât de acţiunea la distanţă, fiindcă 
unul din faptele cele mai răspândite care există, percepţia 
vizuală, presupune o asemenea acţiune? Pentru că după Plotin, 
afinitatea simpatică între ochiul omenesc şi lumină e singurul 
motiv al acestei percepții, în care o pretinsă transmitere a 
mişcării de la sursă până la ochi nu joacă niciun rol. Ajunge, 
pentru ca o asemenea afinitate să aibă loc, ca ochiul şi sursa să 


facă parte din aceeaşi lume, adică o lume animată de un singur 


suflet: dacă, prin absurd, am presupune un obiect vizibil străin şi 
exterior lumii, niciun ochi nu l-ar putea vedea. De ce să ne 
mirăm deci că astrologul poate prezice soarta unui om prin 
poziţia aştrilor la naştere? Fiindcă, fără a admite nicio acţiune 
voluntară şi intenţionată a aştrilor, e natural ca toate părţile unei 
lumi animate de un acelaşi suflet să-şi răspundă şi să-şi 
corespundă, aşa cum o fac, datorită unităţii de intenţie, poziţiile 
membrelor unui dansator în figura pe care o execută. 

Miraculosul pentru Plotin, e deci, în toate şi pretutindeni în 
lucrurile sensibile: doar obişnuinţa ne împiedică să-l vedem, aşa 
cum spectacolul perpetuu al cerului înstelat ne face să nu-l mai 
simţim frumuseţea. Toată fizica lui Plotin consistă în a lupta 
contra obişnuinței, în a trezi simţul aţipit al miraculosului. Ea 
descoperă peste tot afinități interne, datorate acţiunii sufletului, 
ascunse sub aparenţe. 

Dar lumea inteligibilă e tocmai această faţetă interioară a 
lucrurilor, a cărei cunoaştere pare a fi un fel de aprofundare a 
senzaţiei mai degrabă decât o abstracţiune. Frumuseţea unei feţe 
nu consistă în simpla simetrie a părţilor, fiindcă feţele simetrice 
pot fi prea reci pentru a fi frumoase; ea e în expresia chipului, în 
căldura pe care Plotin o numeşte inteligibilă. Deci, dacă acest 
„inteligibil” nu e în senzaţia brută, el nu e nici în gândirea care 
raţionează, care compune, care sesizează raporturi; ea e deja 
deasupra şi dedesubtul oricărei forme susceptibile de construcţie 


şi de analiză. 


Realitatea inteligibilă întreagă e faţă de totalitatea lumii 
sensibile aşa cum e expresia faţă de chip. Această realitate e ca 
fizionomia universului, expresia chipului pe care-l arată 
simţurilor noastre. A gândi pentru Plotin e să intuieşti unitatea 
unei teme, ale cărei senzaţii nu ne fac să cunoaştem decât 
elementele dispersate, intenţia dansatorului în multiplicitatea 
mişcărilor unei figuri, unitatea vie a cursei circulare a unui astru 
prin infinitatea de poziţii pe care le ocupă succesiv; înseamnă să 
te îndrepţi spre o realitate care, departe de a pierde ceva din 
bogăţia senzaţiilor, le depăşeşte şi le descoperă profunzimea. 

Astfel se lămureşte caracterul senzual, mişcător, al realităţii la 
Plotin. Contemplarea inteligibilului e pe acelaşi nivel ca şi 
contemplarea sensibilului;, ea o continuă direct fără a trece 
nicidecum prin intermediul ideilor logic înlănţuite; fiindcă nu 
prin raţionament sau prin inducţie te poţi ridica de la primul la 
al doilea, ci doar printr-o contemplare mai reculeasă şi mai 
intensă. 

Dar dacă realitatea, în viziunea pe care o are Plotin despre 
lucruri, se arată astfel încât să permită această aprofundare şi 
această trecere directă la inteligibil, e fiindcă ea e deja obiectul 
unei contemplări; o lume atât de minunată, cu corespondențe 
atât de misterioase, nu e lumea obiectelor zilnice folosite de om, 
şi de care depinde; e lumea contemplativului singuratic şi 
detaşat ce a scăpat de. magie şi de dependenţa de lucruri. 


Termenul care uneşte sensibilul şi inteligibilul şi care le opune 


pe unul şi pe celălalt gândirii discursive e tot contemplarea, ca 
totdeauna. 

Această consideraţie e punctul de plecare al problemelor 
istorice pe care mi le-am pus despre Plotin. Vechea idee a unui 
elenism care s-a dezvoltat într-un vas închis e de mult perimată; 
dar nu avem dreptul de a continua să studiem autorii antici ca şi 
cum n-ar fi. După Alexandru cel Mare, grecii au „elenizat”. 
Orientul, desigur; dar, la rându-l, Egiptul, „această ţară unde se 
nasc zeii! şi-a pus pecetea neştearsă nu doar asupra obiceiurilor, 
ci şi a ideilor grecilor, în pofida eforturilor noilor stăpâni ai 
Egiptului de a-l menţine pe localnici într-o condiţie inferioară. 
Însă noi am crezut cum se va vedea - că trebuia să ne întoarcem 
privirile mai departe decât Egiptul pentru a face inteligibilă 
gândirea lui Plotin; urcând înapoi până la India, ne-am gândit la 
Alexandria, care - scria cineva a văzut „mereu trecând sau 
poposind o turmă cosmopolită; micile bronzuri şi teracote permit 
să se discearnă tipurile etnice foarte clare... greci, italieni, sirieni, 
libieni, cilicieni, etiopieni, arabi, bactrieni, sciți, indieni şi perşi”, 
iată lista - deschisă pe care o dă sfântul loan Gură de Aur în 
secolul IV?. 

Am crezut deci că era legitim, ba poate chiar necesar, să 
emitem despre raporturile lui Plotin cu India o ipoteză pe care 


alţii, mai competenţi ca noi, vor dori poate s-o verifice. 


1 Asclepius, 23 b, in Hermetica, ed. Scott, p. 338, 6. 
2 Victor Chapot, Le monde romain, collection „ L' evolution de l'Humanite”, 
1927,p.292. 


AVERTISMENT PENTRU A TREIA EDIŢIE 


Ediţia de faţă reproduce, fără schimbări notabile, textul 
primeia; dar ea adaugă un apendice privind teoria lumii sensibile 
şi a materiei, precum şi o scurtă notă bibliografică, indicând 


doar lucrările mai importante despre Plotin de după 1928. 


FILOSOFIA LUI PLOTIN 


CAPITOLUL I 


SECOLUL III AL EREI NOASTRE 


Puţine perioade sunt mai dramatice decât sfârşitul 
păgânismului: Imperiul roman, ameninţat în exterior de barbari, 
la nord şi de perşi la răsărit, e sfâşiat în interior de crize interne 
de tot felul: o zguduire morală, socială, intelectuală, întoarce cu 
susu-n jos valorile pe care se întemeiase şi din care trăise lumea 
antică. 

Epocă plină de pitoresc, în care istoricul gândirii se lasă cu 
uşurinţă sedus de împestriţarea doctrinelor şi de amestecurile 
cele mai bizare şi cele mai neaşteptate de idei venite din Răsărit 
şi din Asia Mică o dată cu bătrâna filosofie greacă. 

În această perioadă, secolul III în care a trăit Plotin (204-270) 
e cu siguranţă unul din cele mai agitate, iar construirea filosofiei 
sale, care pretinde că menţine - în toată amploarea ei - gândirea 
vremurilor vechi, coincide exact cu epoca în care, după studiul 
lui M. Ferrer’, s-a produs ruinarea civilizaţiei antice. „Revolta lui 
Maximin (235) - spune el - marchează începutul unei 
interminabile serii de războaie civile, de războaie în afară, 
diverse catastrofe, epidemii şi foamete care s-au succedat fără 
întrerupere jumătate de veac şi care au pustiit şi sărăcit Imperiul, 


distrugând elitele prin care fusese guvernat, pacificat şi civilizat 


3 La ruine de la Civilisation antique, Paris, 1921, p. 43. 


în timpul secolelor I şi II, şi, o dată cu elitele, artele păcii şi cea 
mai bună parte a culturii greceşti şi a celei latine... Nivelul 
culturii, adaugă el (p. 79), scade peste tot; în filosofie, în drept, 
în literatură, fiindcă noii dominatori le dispreţuiesc şi. le ignoră. 
Decadenţa se întinde la toate meşteşugurile. În fine, religia, care 
fusese baza vieţii politice, sociale, intelectuale, politeismul păgân 
se descompune.  Cultele orientale apar pretutindeni... 
Cosmopolitismul imperiului, amestecul de neamuri, religii, 
obiceiuri şi culturi, unificarea guvernului, noile doctrine 
religioase şi filosofice loviseră de moarte, simultan, politeismul şi 
spiritul tradițiilor locale... Civilizația  greco-latină era 
aristocratică cu o intensitate pe care ne e greu s-o bănuim; forța 
ei stătea în elite foarte restrânse.” 

De fapt, această epocă a fost martora ruinei definitive şi 
iremediabile a filosofiilor dogmatice care, de cinci veacuri, 
fuseseră ghizii morali ai oamenilor cultivați: stoicismul şi 
epicureismul. 

La sfârşitul secolului II, scepticismul lui Sextus Empiricus 
reuneşte contra lor toate argumentele posibile; iar idealul sever 
al stoicilor nu mai supravieţuieşte decât la cinici zdrențăroşi, 
pentru care gândirea filosofică nu mai contează. 

Este totuşi vremea comentatorilor: se studiază Platon; 
Alexandru din Afrodisia, puțin înaintea lui Plotin, scrie 
comentarii detaliate la Aristotel. Filosofii au grija constantă de a 
se revendica de la o tradiţie şi de a nu-şi prezenta gândurile 


decât ca exegeză a operelor magiştrilor dinainte. Plotin însuşi nu 


face excepţie: „trebuie să credem că fericiţii filosofi dinainte, 
scrie el într-un stil pios*, au descoperit adevărul; şi trebuie doar 
să căutăm care sunt aceia care l-au găsit, şi cum îl putem 
înţelege”. „Teoriile noastre mai spune el - nu au nimic nou şi nu 
sunt de azi; ele au fost spuse, de mult, dar fără a fi dezvoltate, şi 
noi nu suntem decât interpreţii şi exegeţii acestor doctrine vechi, 
a căror vechime ne e dovedită de scrierile lui Platon.5 

Declaraţii cam exagerate: de fapt, filosofia lui e puternic 
marcată de spiritul epocii; în decadenţa tuturor speculațiilor 
ştiinţifice şi morale, sentimentul religios se dezvolta cu o forţă 
necunoscută până atunci în apus, şi punea stăpânire pe 
imaginaţie şi inteligenţe. S-a produs, încă din epoca lui Plotin, o 
mişcare inversă şi convergentă a filosofiei, ale cărei concepţii 
despre univers sunt în întregime orientate spre rezolvarea 
problemei destinului uman, a religiei, care nu crede că poate 
rezolva problema mântuirii sufletului fără un sistem filosofic al 
universului. 

Pe de o parte, secolul dinainte vede, cu Apuleius şi Numenius, 
reînnoirea platonismului, fiindcă ei cred că găsesc la Platon o 
filosofie care dă satisfacţie nevoilor religioase. Din platonism e 
extras tot ceea ce serveşte acestui scop; sunt puse în valoare 
elemente care nu aveau în el decât un loc restrâns, ca teoria 
daimonilor;, ea ocupă primul loc la Apuleius, fiindcă aceste fiinţe 


intermediare permit uniunea sufletului cu Dumnezeu. 


4 Enneade, III, 7, 1, 13, ediţia Guillaume Bude. 
5 Enneade, V, 1,9. 


Pe de altă parte, religiile admit în ele, ca părţi integrante, 
concepţii filosofice. În creştinism continuă să se dezvolte, în 
secolul III, teoriile gnostice care leagă drama mântuirii şi a 
răscumpărării cu o cosmogonie şi o cosmologie complicate. Iar 
creştinii din Alexandria care combat aceste erezii, Clement, 
Origene, sunt totuşi, în felul lor, filosofi, şi îşi fundamentează 
gândirea teologică pe idei greceşti. Este epoca în care sunt la 
modă religii universale, ca religia astrologică; trebuie să se 
înțeleagă bine că pretenţia de universalism se bazează pe 
convingerea că tezele afirmate de această religie sunt filosofic şi 
ştiinţific adevărate. Guvernul imperial însuşi căuta această 
universalitate; şi împăratul Aurelian care, după patru ani de la 
moartea lui Plotin, întemeiază la Roma cultul oficial al lui Deus 
Sol, vede cu siguranţă în asta un mijloc de a consolida unitatea 
imperiului: „A pus în templul noului zeu două statui ale lui 
Helios, zeul greco-latin, şi a lui Baal, tipul răsăritean al 
divinității solare”*. Astfel, fuziunea credințelor coincidea natural 
cu o tendinţă de a le întemeia pe o concepţie anume a 


universului. 

Cu toate astea, această mişcare convergentă a filosofiei şi a 
religiei, la un gânditor de valoarea lui Plotin, nu duce nicidecum 


la confuzie. 


6 Homo, Essai sur le regne de l'empereur Aurelien, p. 190. 


În anumite privinţe, sistemul lui Plotin poate fi pus pe aceeaşi 
linie cu speculaţia teologică a lui Origene. Şi unul şi celălalt sunt 
caracterizați printr-o relativă sobrietate a imaginaţiei şi o 
tendinţă certă de a reacţiona contra unor fantezii debordante, 
precum cea a neoplatonicienilor din secolul II sau a gnosticilor. 

Secolul III e unul de mentalitate în general raţionalistă şi n-am 
ajuns încă la teurgie şi la practicile magice la care aveau să 
ajungă ultimii neoplatonicieni. 

Dar există un motiv mai profund pentru asta. Ajunge să citim 
tratatul scris de Plotin Contra Gnosticilor pentru a înţelege cât 
de intens a simţit el conflictul dintre concepţiile despre viaţă şi 
univers făgăduite de noile religii ale mântuirii adepților lor, pe 
de o parte, şi vechile concepţii greceşti de care era legat, pe de 
alta. 

De o parte, o concepţie istorică, dramatică, mitică a 
universului: acesta are o istorie veritabilă; ea comportă crize ce 
se caracterizează prin transformări profunde; creaţie, cădere, 
răscumpărare (fie că naşterea precedă căderea, fie că o urmează, 
ca la gnostici) sunt datorate unor iniţiative imprevizibile, 
neaşteptate; neavându-şi motivul în chiar esenţa lucrurilor, ci în 
voințe bune sau rele, ele nu produc decât o stare trecătoare; 
nimic veşnic, nici în creaţie, nici în consecinţele căderii. 

Pe de altă parte, o concepţie raţională a realităţii: filosofia 
greacă de la început la sfârşit (şi până şi în De principiis al lui 
Damascius, scris în secolul VI) caută înainte de toate să 


descopere o legătură raţională între formele realităţii, legătură 


graţie căreia ele se succed într-o manieră necesară şi fără cel mai 
mic arbitrar. E atenuat pe cât posibil tot ceea ce poate apărea ca 
schimbător şi variabil în univers; se consideră, în fapt (şi aceasta 
e una din credinţele pe care Plotin insistă), că timpul se 
divizează în perioade vaste din care fiecare reproduce fiecare 
evenimente în aceeaşi ordine; se introduce astfel stabilul în 
instabil, şi ceea ce e trecător e propriu-zis ceea ce n-are dreptul 
să existe. 

Un păgân cultivat nu s-a înşelat când a considerat demnă de 
atenţia sa concepţia creştină a universului; Celsus, care era un 
spirit cultivat, dar fără mare profunzime filosofică, a caracterizat 
bine, în Discursul adevărat, pe care l-a scris în 178 contra 
creştinilor, că acesta era punctul de divergență ireconciliabilă a 
celor două doctrine: „Dacă se schimbă cel mai mic din lucrurile 
de aici de pe pământ - spune el - totul va fi bulversat şi va 
dispare”; or, întruparea e un asemenea eveniment; sau iar, 
exclamă mai departe: „Deci Dumnezeu şi-a adus aminte să 
judece oamenii după o veşnicie! înainte deci nu-l păsa de ei!” 

De aceste două concepţii ale universului depindeau două 
concepţii radical diferite ale vieţii spirituale. Dacă realitatea e un 
sistem raţional gata făcut şi fără trecut, singurul ideal constă în a 
sesiza, dincolo de aparențele care-o ascund, această realitate aşa 
cum €; viaţa spirituală e pur şi simplu dezvoltarea inteligenţei 


contemplative; ea nu comportă deloc acest fel de reînnoire 


7 Citat de Origene, Contra Celsum, IV, 3. 


profundă a fiinţei, această renaştere pe care o vizau nu doar 
creştinii, ci toate religiile epocii. 

Or e vizibil că există, la Plotin, o afinitate şi o repulsie 
simultane pentru formele religioase noi: o afinitate din cauza 
sentimentului intens pe care îl avea despre viaţa spirituală, din 
cauza problemei esenţiale pentru el, aceea de a readuce sufletul 
în starea lui originară; o repulsie din cauza concepţiei strict 
raţionaliste a universului, concepţie ce excludea orice 
transformare profundă. Cel care scrie: „Dacă lucrurile stau tot 
mai bine, atunci nu erau bine de la început! Sau, dacă erau bine, 
trebuie să rămână identice cu ele însele!” e evident la antipodul 
duhului creştin. 

Din această poziţie istorică destul de complexă rezultă 
tensiunea ce se resimte continuu în filosofia şi până şi în stilul 
lui Plotin. De aici rezultă şi divergenţa de interpretări asupra 
raporturilor sale cu gândirea timpului său. Vacherot vede în el 
mai ales eclecticul care combină, mai mult sau mai puţin fericit, 
tradiţii diverse. Istoricii dinainte ai filosofiei, Brucker, Tenneman, 
consideră sistemul lui Plotin? ca rezultat al unei invazii de idei 
orientale străine spiritului grec. Dimpotrivă Richter? şi, mai 
recent, H. K. Müller ° îl consideră ca un fidel urmaş al 


raționalismului grec. 


8 Enneada VI, 7, 2. 
9 Neuplatonische Studien, Halle, 1861-1867. 
10 Orientalisches bei Plotinos?, „Hermes”, 1914, p. 70. 


Această divergență e uşor de explicat. Plotin aparţine filosofiei 
greceşti cu tot dragul şi cu toată voinţa. Dar problemele pe care 
şi le pune sunt probleme pe care filosofia greacă nu şi le-a pus 
vreodată: e vorba de probleme propriu-zis religioase. De aici un 
efort pentru a adapta filosofia greacă unor puncte de vedere care 
nu erau ale ei; de aici o transformare profundă a elenismului, un 
fel de constrângere a filosofiei greceşti pentru a o face să spună 


ceea ce nu-l era în fire să spună. 


CAPITOLUL II 


ENNEADELE 


E imposibil să interpretăm corect gândirea unui filosof, dacă 
nu ţinem seama de forma literară a operelor sale; forma literară 
e mărturia intenţiilor unui autor, ele sunt diferite, după cum 
scrie un curs, o expunere dogmatică, un eseu, o operă de 
circumstanţă, ca o scrisoare sau o scriere polemică. Şi trebuie 
ținut cont de acest lucru pentru a înţelege, în sensu! deplin al lor, 
ideile pe care le exprimă. 

De aceea voi cerceta mai întâi ce sunt Enneadele, în care 
Plotin şi-a consemnat gândirea. 

Ele sunt alcătuite din 54 de tratate, de lungimi foarte inegale, 
repartizate în şase grupe de nouă. Aceste grupe sunt ordonate 
sistematic: primul e despre om şi morală, al doilea şi al treilea 
despre lumea sensibilă şi providenţă; al patrulea despre suflet, al 
cincilea despre Inteligență, al şaselea despre Unu sau Bine. Există 
în această ordine o intenţie vizibil dogmatică: ea consistă în a 
pleca de la sine (I) şi de la lumea sensibilă (II şi III) pentru a urca, 
printr-o ascensiune gradată, la principiul imediat al lumii care e 
sufletul (IV), apoi la principiul acelui suflet care e inteligenţa (V) 
şi după aceea la principiul universal al tuturor lucrurilor care e 
Unul sau Binele (VI). 


Dar un asemenea progres sistematic e doar o aparenţă, 
scrierile din fiecare grup, în pofida titlurilor lor, tratează în 
general despre toate chestiunile, sau, cel puţin, presupun că 
toată doctrina e cunoscută. Enneadele lui Plotin oferă, în această 
privinţă, un contrast complet cu lucrările posterioare ale şcolii 
neoplatonice, opere ale unor profesori cuminţiţi de o lungă 
tradiţie şcolară, aşa cum e Manualul de teologie al lui Proclus, în 
care toate materiile se succed într-o ordine desăvârşită. 

Ştim însă că gruparea sistematică a tratatelor i se datorează 
lui Porfir, secretarul credincios al lui Plotin, care, după moartea 
magistrului lui, le-a grupat şi le-a dat titluri pentru a le edita". 

Trebuie deci, pentru a le înțelege, să facem abstracţie de 
această grupare. 

Graţie Vieţii lui Plotin scrisă de Porfir, putem cunoaşte destul 
de precis ordinea cronologică a scrierilor şi istoria lor, ştim că 
Plotin nu s-a hotărât să le scrie decât foarte târziu, la 51 de ani, 
în 255, când preda de zece ani deja la Roma. La 59 de ani, în 
263, în momentul în care Porfir a venit la el, scrisese 21 de 
tratate; a scris 23 din 263 în 268, în timpul şederii lui Porfir la 


Roma, şi nouă din!? 268 până la moartea sa, în 270. 


11 Porfir, Viaţa lui Plotin, cap. IV şi XXIV. 
12 Id., cap. II şi IV. 


Aceste scrieri, a căror listă cronologică ne-o dă Porfir”, 
aparţin deci unui profesor deja cunoscut, a cărui doctrină a atins 
o maturitate completă. În plus, ele sunt legate atât de strâns de 
lecţiile lui, încât nu pot fi înţelese fără a ne imagina ce erau 


acestea!?. 

Plotin nu era un profesor salariat. Lecţiile lui erau publice şi 
gratuite!5. Avea în jurul lui un cerc de prieteni bogaţi care îl 
întreţineau. Sfetnic ascultat al împăratului Galienus!*, duhovnic 
al mai multor personaje din aristocrație, ducea viaţa atâtor 
înţelepţi care, în lumea greco-romană, au jucat un rol moral atât 
de fecund”. I-a fost încredinţată tutela a numeroşi orfani'€, şi 
inspira încredere prin felul în care judeca oameni. 

Auditorii!* cărora li se adresa, şi pentru care scrie, erau cel 


mai adesea oameni maturi, deja instruiți în filosofie, şi care, 


13 Exactitatea listei e confirmată de trimiterea de la un tratat la altul. Vezi despre 
acest subiect, Gollwitzer, Die Reihenfolge der Schriften Plotins, „Blătter fiir das 
Gymnasialschulwesen”, tom. 36, 1900. 

14 V. Carl Schmidt, Plotins Stellung zum Gnosticismus und Kirchlichen 
Christentum, Texte und Untersuchungen, vol. 5, 1901 (cf. Bertrand 
Boiscommun, L'Amour chez Plotin, Melun, 1981; nota trad.). 

15 Viaţa lui Plotin, cap. 1, 1,13, ed. Guillaume Bude. 

16 Viaţa.... cap. XII. 

17 V. portretul lui Demonax lăsat de Lucian, in scrierea cu acelaşi nume. 

18 Viaţa..., cap. IX, 1. 5-9 

19 Viaţa..., cap. XI. 


înainte de a veni la cursurile lui, primiseră de la alţii îndrumări 
filosofice sau religioase, diferite de ale lui. Astfel, el primea ca 
prieteni” creştini gnostici. Cei doi discipoli ai lui cei mai iubiţi 
erau Amelius, care venea de la şcoala stoicului Lysimachos şi 
Porfir, asiatic din Tir, care nu l-a cunoscut decât la 32 de ani, 
după ce publicase el însuşi o importantă lucrare de filosofie 
religioasă, Filosofia oracolelor. 

Aşa că majoritatea cursurilor sale se petreceau în discuţii. 

„El permitea - spune Porfir - să i se pună întrebări; şi se 
întâmpla adesea la şcoala lui să se producă dezordine şi erau 
discuţii plicticoase.” 

Această manieră liberă uimea şi scandaliza auditorii 
ocazionali, obişnuiţi cu discursurile bine întocmite. O dată, 
Porfir l-a întrebat pe Plotin timp de trei zile pentru a afla de la el 
unirea trupului cu sufletul. Această manieră de a proceda i-a 
displăcut unui anume Thaumasius, auditor străin de şcoală, care 
„spunea că vrea să transcrie argumentele generale dezvoltate în 
discuţie şi să-l audă vorbind pe Plotin însuşi; şi nu putea fi de 
acord ca Porfir să dea răspunsuri şi să pună întrebări”. „Cu toate 
acestea, a răspuns Plotin, dacă Porfir n-ar indica prin întrebări 
dificultăţile pe care le avem de rezolvat, n-am avea nimic de 
scris. 

Gândirea lui Plotin nu se trezeşte şi nu se iuţeşte decât în 
discuţii. Aşa că, în general, cursurile începeau cu o lectură. „Se 


citeau la conferințele lui comentariile lui Sever, Gronius, 


20 Enneade, II; 9, 10. 1, 3, ed. G. Bude. 


Numenius, Gaius şi Atticus; se citeau şi lucrări ale 
peripateticienilor, cele ale lui Aspasius, Alexandru din Afrodisia, 
ale lui Adrast şi ale altora care se întâlneau...” 

Plotin era repede pătruns de ceea ce era citit; apoi expunea în 
puţine cuvinte ideile pe care i le sugera o meditaţie profundă.”* 

Astfel auditorul era intim implicat în gândirea magistrului. 
Filosofia lui Plotin este, ca aproape toate filosofiile Antichității, 
mai întâi o filosofie vorbită. Munca făcută la şcoala lui e întâi de 
toate una colectivă. Când a intrat Porfir, a fost uimit să audă o 
teză care nu se potrivea cu interpretarea ortodoxă a lui Platon. 
Asta fiindcă Plotin preda că obiectele cunoscute de inteligenţă 
nu-l erau exterioare, ci în ea. Porfir a scris un mic tratat contra 
opiniei noului său magistru: 

„Plotin l-a pus pe Amelius să-l citească, şi după ce acesta l-a 
citit, i-a spus râzând: «Rezolvaţi voi dificultăţile ridicate de 
Porfir, fiindcă nu-mi înţelege bine doctrina». Amelius a scris o 
carte destul de groasă pentru a răspunde obiecţiilor mele. l-am 
replicat. Amelius a scris din nou. Această a treia lucrare m-a 
făcut să înţeleg gândirea lui Plotin”%. 

Elevii se asociau efortului magistrului pentru a-l convinge pe 
noii veniţi. Printre ei se numărau şi creştini gnostici, care, în 
pofida prezenţei lor la şcoala lui Plotin, continuau să susţină teza 


că lumea era opera unui demiurg rău, atât de contrară părerii lui 


21 Viaţa..., cap. XIII. 
22 Viaţa..., XIV. 
23 Viaţa..., XVIII. 


Plotin. Pentru a-l convinge, nu s-a mărginit doar să scrie 
personal un tratat (al nouălea din Enneada a doua); l-a însărcinat 
pe deasupra pe Amelius şi pe Porfir să discute în detaliu dovezile 
de autenticitate ale pretinselor cărţi revelate, pe care gnosticii îşi 
întemeiau credinţa. 

- Astfel şcoala lui Plotin e înainte de toate un cerc de prieteni, 
în care magistrul încearcă să întreţină o viaţă spirituală intensă. 
El e de altfel un prieten exigent, care vrea unitatea, dar care nu 
foloseşte decât constrângerea blândă a argumentelor. lată 
surprinderea lui alarmată când nu reuşeşte: „Mi-e oarecum 
ruşine să mă gândesc - le-a spus gnosticilor pe care nu-l 
convinsese încă la faptul că prieteni care au întâlnit o asemenea 
doctrină (facerea lumii de către un demiurg rău) înainte de a 
deveni prietenii noştri, persistă în ea, nu ştiu de ce”??. 

Nu e mai puţin exigent cu ţinuta morală a şcolii sale. El 
încearcă să scoată din politică pe aceia din prietenii lui bogaţi de 
care se interesează cel mai mult. Nu reuşeşte totdeauna”. Uneori 
reuşeşte prea mult: ca mărturie povestea senatorului Rogatianus 
care „se detaşase atât de mult de cele ale vieţii încât îşi părăsise 
bunurile, eliberase slujitorii şi renunţase la demnităţile sale... 
Mânca o dată la două zile... Plotin avea multă prietenie pentru el: 
îi aducea mari elogii, şi-l propunea ca model pentru cei care 


voiau să devină filosofi”26. 


24 Enneada II, 9, 1 O, 1,3. 
25 V. Zethus, Viaţa lui Plotin, cap. VII, I, 20. 
26 Viaţa... VII, 1, 31-46. 

Astfel se poate înţelege mai bine caracterul Enneadelor. Ele 
sunt doar transcrierea viilor discuţii ale şcolii. Plotin scrie despre 
subiectele care le ies în cale”, iar cărţile dau adesea impresia de 
stenografie. Ele nu sunt nicidecum făcute pentru o propagandă 
religioasă populară, ci pentru micul cerc de iniţiaţi în faţa cărora 
au fost concepute. „Erau comunicate, ne spune Porfir despre 
primele tratate ale lui Plotin, unui număr mic de persoane; nu 
erau uşor de procurat; şi nu erau transmise decât cu precauţii, 
când o persoană” era considerată demnă să le primească.” 

Aceste tratate? sunt legate de viaţa şcolii. Am arătat un 
exemplu cu tratatele contra gnosticilor. Tratatele al patrulea şi al 
cincilea din a şasea Enneadă le-a scris la insistenţele lui Amelius 
şi ale lui Porfir. Porfir ne povesteşte pe larg în ce circumstanţe a 
scris al patrulea tratat din Enneada a III-a Despre daimonul care 
ne-a fost hărăzit“. Dar chiar atunci când aceste informaţii 
exterioare ne lipsesc, o lectură atentă a Enneadelor ne arată că 
tratatele sale se referă la o discuţie care tocmai are loc. Astfel 
cele trei lungi tratate (IV, 3, 4 şi 5) referitoare la suflet sunt 
introduse de declaraţia următoare: „E bine să tratezi toate 


dificultăţile relative la suflet care trebuie lămurite; şi chiar dacă 


27 Tag eumunrovoac vrro0eoerc, Viata...cap. IV. 
28 Ibid. 

29 Ibid, V, I, 6. 

rămânem nedumeriţi, vom avea măcar câştigul de a cunoaşte 
dificultatea acestor probleme”. E aici o aluzie evidentă la o lungă 
serie de dificultăţi acumulate câte puţin: aceste tratate 
marchează închiderea unei dezbateri. În primul dintre ele, de 
altfel (paragrafele 1-6) el combate tăios, în ce priveşte originea 
sufletelor, o teză de natură stoică, dar care căuta să se sprijine pe 
textele lui Platon, ca şi cum această opinie era susținută de unul 
din discipolii lui. 

De aici faptul că doctrina lui Plotin nu s-a dezvoltat etapă cu 
etapă într-o serie de tratate, ci că - oarecum în felul lui Leibniz - 
el expune aproape în fiecare tratat doctrina sa întreagă din 
punctul de vedere restrâns al subiectului pe care-l are în vedere. 

Tot de aici procedeele sale deosebite de redactare. Se simte 
mereu auditoriul aproape. El e chiar prezent uneori şi vine să 
ceară explicaţii magistrului. Astfel într-un pasaj (IV, 5, 8) Plotin 
tocmai a închis o discuţie asupra vederii obiectelor la distanţă; 
apoi el adaugă: „Ajunge? Atunci demonstraţia e făcută. Nu? Să 
mai căutăm dovezi”. Aceste mişcări de auditoriu sunt frecvente: 
astfel, o lungă digresiune despre numere“! e urmată de această 
cugetare: „Dar suntem rugaţi să revenim la subiect”, care sună ca 
o atenţionare amabilă a auditoriului adresată profesorului care 
divaghează. Uneori vedem chiar ascultătorul nemairăbdând 
idealismul transcendent al magistrului şi căutând să-l tragă din 
cer pe pământ: „Le răstorni pe toate cu susu-n jos, cu termenii 


ăştia pompoşi! Tu spui: viaţa e un bine, inteligenţa e un bine. Şi 


31 Enneada V, 5, 5. 


de ce mă rog ar fi inteligenţa un bine? În ce măsură cel ce 
gândeşte ideile posedă binele prin contemplare? Sedus de 
plăcerea acestei contemplaţii el se înşală spunând că e un bine, 
ca şi cum s-ar înşela că viaţa e un bine. Nu e un bine decât dacă 
e plăcută”?. 

Pasaje precum acesta dau Enneadelor o vioiciune care ne face 
să ascultăm ecoul învăţăturii înseşi a lui Plotin. 

Redus la schema lui cea mai simplă, un tratat de Plotin se 
împarte de obicei astfel: aporia în care chestiunea de rezolvat se 
află; demonstraţia care înaintează dialectic; convingerea care 
încearcă să dea naştere convingerii; în fine, pentru a conchide, 
un fel de înălţare sau de imn ce proclamă fericirea de a avea 
acces la lumea inteligibilă. Nu există de altfel nimic sistematic în 
acest plan, nimic stabilit odată pentru totdeauna. 

Aporia e cel mai adesea o problemă tradiţională în şcolile 
filosofice, cum ar fi: Ce e omul? (I, 1) sau vechiul paradox stoic: 
Creşte fericirea cu timpul? (I, 5) sau o problemă fizică 
răsdiscutată: Cum vedem la distanţă? (IV, 5). Aporia poate fi şi o 
dificultate de sens a unui fragment din Platon sau Aristotel. De 
exemplu, tratatul despre virtuţi (I, 2) e interpretarea formulei lui 
Platon: „Virtutea e o asemănare cu zeul”. Tratatul despre rău (|, 
V) e înainte de toate exegeza unui text greu din Theaitetos. Alte 
tratate studiază sensul noţiunilor aristoteliciene devenite curente 
în filosofie, ca noţiunile de act şi de putere (II, 5) sau cea de 


„gândire a gândirii” (V, 3). 


32 Enneadele lui Plotin, trad. M. P. Bouillet, Paris, Hachette, 1857, 3 volume. 


Demonstrația dialectică e un adevărat dialog. Ea se face 
printr-o serie de întrebări şi răspunsuri, care se grăbesc unele pe 
altele. Obiecţia nu e adesea indicată decât de un singur cuvânt, 
şi schimbul de întrebări şi răspunsuri devine uneori greu de 
urmărit. 

Traducerea lui Bouillet, care are meritul de a fi deschis calea 
în atâtea privințe, nu dă totuşi atât de des pe cât ar fi nevoie 
sentimentul alternanţei rapide dintre magistru şi preopinent. lată 
un exemplu al acestei dialectici. E vorba de teza paradoxală a lui 
Plotin că principiul suprem, Unul, nu are nici gândire nici 
cunoştinţă. Discuţia se însufleţeşte: „Cum? Nu se cunoaşte nici 
pe sine, nici celelalte lucruri! - Nu, ci stă nemişcat în măreţia sa. 
Celelalte lucruri îi sunt posterioare... - Şi providenţa?*- Ajunge 
ca el să fie cel din care izvorăsc toate. - Ce raport are el cu sine 
însuşi, dacă nu se gândeşte pe sine? - Stă nemișcat în măreţia 
Sai ST 

Dar Plotin, cunoscător al oamenilor, simte nevoia nu doar de 
a demonstra inteligenţei, ci şi de a convinge şi a seduce sufletul: 
„trebuie să fie unite - spune el de mai multe ori -% convingerea 
cu puterea constrângătoare a demonstraţiei”. El simte prea 
puternic faptul că viaţa spirituală a omului nu se poate reduce la 


cea a unei pure inteligente, pentru ca să se mărginească la 


33 Adică: şi faptul că există o providenţă nu dovedeşte oare că Zeul se preocupă de 
lucrurile exterioare lui? 

34 Enn. VI, 7, 39. 

35 Enn. VI, 7, 40. 


demonstraţie. „lată o demonstraţie - spune el într-unul din 
tratate: dar oare ne-a convins? Demonstrația comportă 
necesitatea, însă nu şi convingerea. Necesitatea e în inteligenţă, 
şi convingerea în suflet. 

Aşa că încercăm să ne convingem mai mult decât să 
contemplăm adevărul prin inteligenţa pură. Atâta vreme cât 
eram sus, în inteligenţă, ne multumeam cu gândirea... Dar odată 
întorşi pe pământ, în suflet, căutăm mijloace de a ne convinge, 
ca şi cum am vrea să vedem un model în imaginea lui.”* Pe 
această cale, Plotin merge uneori departe: şi dacă el însuşi se 
arată destul de cumpătat, e totuşi pe povârnişul primejdios care 
duce la admiterea în filosofie a oricărui argument, numai să 
seducă. Ca martor, e acest fragment în care demonstraţia 
spiritualistă face loc la ceva ce seamănă a experienţă spiritistă. 
După ce a dat dovezile nemuririi sufletului, adaugă: „S-a spus 
ceea ce trebuia celor care cereau o demonstraţie. Pentru cei ce 
caută o dovadă sensibilă, trebuie s-o scoatem din numeroasele 
tradiţii privind acest subiect, oracole ale zeilor poruncind să fie 
îmblânzită mânia sufletelor nedreptăţite, să fie cinstiţi cei morţi. 
Multe suflete care fuseseră în trupuri nu încetează să facă bine 
oamenilor: ele ne sunt folositoare fiindcă ne spun” felurite 


lucruri prin oracole”. 


36 Enn. V, 3. 6. 
37 Enn. IV, 8, 15. 


În sfârşit, dezvoltările se termină prin ceea ce am numit 
înălţări, un fel de meditații interioare, în care stilul devine mai 


plin, şi care descriu starea paşnică a sufletului ajuns la adevăr*. 


x 
x x 


Aceste gânduri sunt exprimate într-un stil care a fost foarte 
criticat, şi care e, într-adevăr, neîngrijit uneori, obscur şi incorect 
(ştim că Porfir era însărcinat să corecteze neglijenţele lucrărilor 
scrise foarte repede şi dintr-o dată). Cu toate astea, în pofida 
lipsurilor, stilul lui Plotin e unul din cele mai frumoase, fiindcă 
redă mişcarea unei gândiri vii. Dezvoltarea sa se extinde adesea 
în imagini strălucitoare. Imaginea, la Plotin, nu e doar un 
ornament exterior, ci un element integrant al gândirii. El 
urmăreşte, cum s-a observat adesea, să exprime realităţi pe care 
limba nu e în stare să le exprime; ele trebuie sugerate atunci prin 
analogie. 

Anumite imagini sunt doar ingenioase şi frumoase. Astfel, 
pilda stăpânului casei, în care exprimă starea sufletului care 
părăseşte inteligenţa pentru a contempla principiul suprem: „Tot 
aşa, un om intrat într-o casă bogat împodobită priveşte şi admiră 
toate bogăţiile înainte de a-l fi văzut pe stăpânul casei; dar 


îndată ce-l vede şi-l îndrăgeşte, pe acest stăpân care nu e o 

statuie rece, el le lasă pe toate celelalte pentru a-l privi doar pe 
el”. 

Sau pilda împăratului, în care sunt descrise stările sufletului 
înaintând prin lumea inteligibilă: „Înaintea împăratului 
înaintează, în alaiul său, întâi cei mai mărunți, apoi oameni tot 
mai înalţi în cinstire, apoi cei care se apropie mai mult de 
împărat şi au slujbe mai împărăteşti, şi apoi cei ce primesc cele 
mai mari cinstiri, îndată după el. Şi după toţi aceştia vine 
deodată împăratul însuşi; însoțitorii îl roagă şi-l slăvesc; dacă nu 
au plecat încă, mulţumiţi că au privit trecerea alaiului”“. 

Dar imaginea propriu-zis plotiniană şi într-adevăr grăitoare 
pentru geniul lui e imaginea dinamică, acea imagine-tendinţă, 
dacă se poate spune aşa, care sileşte sufletul să gândească 
imaterialul, printr-o serie de modificări la care e supusă 
imaginea dată la început. Astfel, pentru a ne face să ne 
închipuim cum una şi aceeaşi fiinţă poate fi peste tot în acelaşi 
timp foloseşte, printre altele, imaginea următoare: „mâna poate 
ţine un corp întreg, o bucată de mai mulţi coţi, şi alte corpuri în 
acelaşi timp; forţa sa se întinde atunci la toate aceste corpuri; şi 
totuşi această forţă nu e divizibilă, în mână, în părţi egale 
corpurilor pe care le ţine; şi, deşi această forţă se întinde până la 
limitele acestor corpuri, mâna rămâne ea însăşi în limitele 
propriei întinderi, şi nu se întinde nicidecum în corpurile pe care 


le ţine ridicate. Dacă adăugăm acestor corpuri un altul, şi dacă 


39 Enn. VI, 7, 35. 

ea e în stare să ducă totul, forţa sa se extinde şi la acest corp 
adăugat, fără să se împartă în atâtea părţi câte are corpul. Şi 
dacă am presupune ca suprimată greutatea corporală a mâhnii, 
lăsând să rămână forţa care ţine toate corpurile şi care susţine 
mâna însăşi..., oare una şi aceeaşi forţă individuală n-ar fi în 
acest ansamblu de corpuri şi n-ar fi în acelaşi mod în fiecare 
parte?” Vedem cum imaginea, prin modificări convenabile, se 
apropie atât de mult de idee încât tinde să devină o viziune 


directă, nemijlocită a acesteia. 


41 Enn. VI, 4, 7. 


CAPITOLUL III 


PROBLEMA FUNDAMENTALĂ A FILOSOFIEI 
LUI PLOTIN 


Toate interpretările recunosc existenţa la Plotin a coexistenţei 
a două tipuri de întrebări: problema religioasă, cea a destinului 
sufletului, şi mijlocul de a-l readuce în starea lui originară; şi 
problema filosofică, cea a structurii şi explicaţiei raţionale a 
realităţii. Dar interpretările diverg asupra raportului dintre 
aceste două tipuri de probleme. Dacă citim doar expunerea lui 
Zeller, în volumul III din Philosophie der Griechen, explicaţia 
raţională a realităţii apare ca scopul propriu al lui Plotin; iar 
concepţia sa despre destinul sufletului e un simplu corolar făcut 
posibil de teoria sa filosofică. 

Or trăsătura caracteristică a sistemului lui Plotin îmi pare a fi 
uniunea intimă a acestor două probleme, uniune atât de intimă 
încât a şti care e subordonată nu se mai poate pune. A descoperi 
principiul lucrurilor, adevăratul scop al cercetării filosofice, e, în 
acelaşi timp, pentru Plotin, „sfârşitul călătoriei”, adică împlinirea 
destinului. „Care e practica, care e metoda ce ne îndrumă acolo 
unde trebuie să mergem? Unde trebuie să mergem? Spre Bine şi 


spre principiul prim. iată ce ni se pare acceptat; iar 


demonstrațiile date acestui fapt sunt şi mijloace de a ne ridica 
spre el.” 

Pentru a arăta semnificaţia şi importanţa exactă, implicaţiile 
acestei teze, trebuie să insistăm mai întâi asupra punctului de 
plecare al speculaţiei plotiniene. Acest punct de plecare e un 
sentiment de rău, sentimentul că viaţa umană, sub forma ei 
actuală, e o viaţă oprită sau diminuată de piedici datorate 
corpului şi pasiunilor. „Sufletul omenesc, plasat în corp, suferă 
răul şi suferinţa; trăieşte în mâhnire, dorinţă, teamă şi toate 
relele; corpul constituie pentru suflet închisoare şi mormânt; 
lumea, peşteră şi“ văgăună. 

Acest sentiment continuu al decăderii se opune, printr-un 
conflict dureros, sentimentului că natura autentică a sufletului e 
de a fi fără pasiuni şi independentă. Prin experienţa personală, 
oamenii, sau măcar cei mai buni dintre ei, „cei care au un suflet 
de îndrăgostit, de muzician sau de filosof” cunosc anumite stări 
de deplinătate şi de fericire, legate mai ales de contemplarea 
intelectuală pură. Aceste stări par a ţine mai mult de esenţă, de 
natura sufletului; sufletul este, in ele, mai autentic el însuşi. 

De aici se naşte ideea, frecventă la Plotin, că răul şi viciul, 
„sufletul le are nu doar prin suprimarea a ceva, ci prin 
adăugarea unui element care-l e străin, ca flegma şi fierea în 


corp”** - Sufletul e ca o bucată de aur murdărită cu noroi. „Impur, 

târât în toate părţile de atracţia lucrurilor sensibile... având în 
sine multă materie... el se modifică prin amestecul acesta cu ceva 
inferior lui; e ca şi cum cineva căzut în noroi nu ar mai avea 
frumuseţea dinainte, şi ca şi cum nu s-ar vedea din el decât 
noroiul cu care e mânjit;, urâţenia sa provine din ceva adăugat; 
dacă e să redevină frumos, trebuie să se apuce să se spele şi să se 
curețe pentru a redeveni ceea ce fusese. 

Cum e oare posibilă o asemenea decădere, de vreme ce ea nu 
e în firea însăşi a fiinţei decăzute? „Adesea - spune Plotin scap 
din trup, şi mă trezesc în mine însumi; străin de orice altceva, în 
intimitatea sinelui meu, văd o frumuseţe minunată, atât de mare! 

Dar după această odihnă în fiinţa divină, mă pogor de la 
înţelegere la gândirea raţională şi mă întreb cum se petrece în 
realitate această coborâre, şi cum a putut veni în trup o fiinţă ca 
sufletul, care pare a fi în sine, deşi e într-un trup.”* 

Astfel sufletul poate fi animat de o mişcare dublă, una 
ascensională, care e şi o reculegere interioară, o reluare a sinelui, 
evadare din corp, şi o mişcare de coborâre, care-l aruncă în corp, 
în viaţă şi în uitarea sinelui. 

Pentru a înţelege bine natura acestui sentiment şi consecinţele 
pe care le-a avut în elaborarea unui sistem al lumii, trebuie 
momentan să ieşim din opera lui Plotin şi să vedem cu ce putere 
domnea atunci în cercuri largi. Un sentiment religios, oricât de 
personal ar fi, nu are vigoare decât dacă e consolidat de un 


mediu social şi împărtăşit de acesta. 


45 IV, 8, 1. 


Or „religiile de mistere” în timpul primelor secole ale erei 
noastre se bazează pe sentimentul cu totul analog că sufletul era 
legat de elemente care-l impurificau; funcţia proprie religiei e 
atunci de a-l „mântui”, de a-l face să renască şi de a-l despovăra 
de aceste elemente. lată fondul de idei comun acestor religii ale 
mântuirii, studiate atât de pătrunzător de C.Jmont şi de 
Reitzenstein. „Pentru iniţiat, spune Apuleius, vorbind despre 
misterele lui Isis, viaţa veche e sfârşită, zeița cheamă din pragul 
sub-lumii pe cel care e vrednic; ea îl sădeşte într-o viață nouă, 
cea a mântuirii.” “* Aceeaşi idee că religia ne va permite, 
reluându-ne pe noi înşine, să posedăm o personalitate nouă, 
eliberată, e ideea dominantă în scrierile ermetice. „După 
renaştere, rămâi acelaşi, dar nu mai ai aceeaşi substanţă; corpul 
sensibil nu are nimic de a face cu naşterea în adevăr... E o 
moarte a corpului terestru, cel puţin în acţiunea lui asupra 
sufletului; cele 12 înclinări rele care provin din corp pier una 
după alta, gonite de cele zece forţe divine; atunci tu te 
cunoşti,p,e tine însuţi cu o cunoaştere intelectivă, şi-l cunoşti pe 
tatăl nostru.” 

Aceste transformări ale sufletului ne apar ca pure schimbări 
ale stărilor interne. Dar nu putea fi altfel pentru o imaginaţie 
greacă; aceşti oameni aveau o concepţie mult prea realistă 
despre suflet ca să nu-şi închipuie o transformare internă ca o 


schimbare efectivă a locului, o trecere dintr-un loc în altul. 


46 Reitzenstein, Die hellenistiche Mysterienreligionen, p. 116. 
47 Ibid., p. 33. 


Suişul şi coborâşul sufletului deveneau o călătorie prin lume; 
sentimentul diverselor stări de puritate şi impuritate sufletească 
erau însoţite de către un mit în care intervenea, ca teatru al 
destinului, reprezentarea regiunilor universului, prin care 
sufletul era purtat în schimbările de stare în discuţie. 

Platon da exemplul unor imagini mitice de acest fel: şi el, în 
Republica, în Faidon, în Faidros, povestise călătoria sufletului 
prin lume, traiul lui cu zeii pe convexitatea boltei cereşti, apoi 
pierderea aripilor şi căderea în corpuri. În poveşti pline de 
fantezie, şi care sunt departe de seriozitatea greoaie a religiilor 
de mistere, el introdusese totuşi ideea unui fel de topografie 
religioasă; locurile din univers, aşa cum îl concepea el, erau 
împărţite în sacre şi profane; fiecare dintre ele, după puritatea 
sau impuritatea sa, era adaptat la o anumită treaptă a 
desăvârşirii sufletului, iar sufletul se găsea la ea în diferite locuri 
după stadiul în care ajunsese. 

Dar la Platon această reprezentare mitică a universului nu 
avea, cu ştiinţa, decât o legătură destul de laxă; şi oricare ar fi 
poziţia pe care am adopta-o în disputa controversată a 
semnificației miturilor la Platon, nu putem vedea în ele centrul 
gândirii sale filosofice. 

Dimpotrivă, la teologii de la sfârşitul păgânismului, mitul nu 


mai e contrabalansat de ştiinţă, sau mai degrabă absoarbe ceea 


48 Am scris aceste rânduri înainte de a citi interesanta lucrare a lui Paul Elmer 
More, The Religion of Plato, Princeton University Press, 1922, care dă o nouă 


importanță miturilor. 


ce mai rămâne din ştiinţa cosmologică a celor antici şi ocupă tot 
locul. 

Topografia religioasă devine invazivă;, lumea întreagă apare 
doar sub aspectul religios; el e destinat doar ca să servească 
drept teatru al destinului uman. 

Plecând de la starea actuală a sufletului, realităţile fizice sunt 
ordonate într-o serie de valori ascendente sau descendente; pe de 
o parte sferele planetelor; deasupra sfera stelelor fixe; deasupra, 
Zeul invizibil; pe de altă parte, întunecimea tot mai adâncă a 
materiei, adevăratul Hades. Cosmologia intră în slujba mitului. 

Vechile reprezentări mitice ale sălăşluirii sufletelor fericite sau 
nefericite se încadrează într-un sistem al lumii. lată, de exemplu, 
felul în care Numenius, neoplatonicianul din secolul II, 
interpretează mitul din cartea a X-a a Republicii, şi cum 
precizează, greoi ca un teolog, trăsăturile pe care poezia lui 
Platon le lasă imaginaţiei cititorului”. Locul judecății devine 
centrul lumii; cerul platonic devine sfera stelelor fixe; „locul 
subpământean” în care sunt pedepsite sufletele, sunt planetele; 
„gura cerului” prin care sufletele coboară la naştere e Tropicul 
Racului; şi suie înapoi prin Capricorn. 

Teologii mithraici amestecă şi ei în misteriile lor reprezentări 
cosmologice. După moarte, sufletul, dacă e considerat vrednic, se 
suie la cer; cerurile sunt împărţite în şapte sfere, fiecare fiind 
atribuită unei planete; ele sunt zăvorâte cu porţi, păzite fiecare 


de un înger care nu le deschide decât iniţiaţilor ce au învăţat 


49 V. Proclus, Comentariu la Republica, ed. Kroll, II, 96, 11. 


formulele potrivite; sufletul, la fiecare poartă, se dezbracă de 
facultăţile pe care le primise în coborârea spre pământ, ca de 
nişte veşminte: 

Lunii îi lasă energia hrănitoare; lui Mercur, lăcomia; lui Venus, 
dorinţele erotice; lui Marte, pornirea războinică; lui Jupiter, 
ambiția; lui Saturn, lenea; şi lipsit astfel de orice sensibilitate, 
sufletul ajunge în al optulea cer, unde se bucură de o fericire 
fără sfârşit50. 

Concepţie singulară, ce aminteşte, în pofida teoriilor sale 
astronomice raţionale pe care le implică, formele cele mai 
primitive ale inteligenţei! Toate forțele sunt aici de natură 
religioasă; nimic mecanic în acest univers; doar contacte mistice, 
favorabile sau nefavorabile sufletului. 

Religiile de mistere nu au alt scop decât să pregătească 
sufletul pentru călătorie; ele vor să-l înveţe pe credincioşii lor 
mijloacele de a trece!a o regiune superioară, pentru a ajunge la 
uniunea finală cu divinitatea; de aici ceremonialul misterios care, 
în iniţiere, reproduce simbolic istoria sufletului, psyche. Aceste 
informaţii asupra misterelor mithraice ne explică faptul că se 
obişnuia, în aceste ceremonii, ca mistui să fie îmbrăcat şi 
dezbrăcat cu haine care reprezentau facultăţile ce se adăugau 
sufletului pentru a-l pângări. Astfel, în misterele descrise de 
Apuleius, la iniţierea nocturnă, mistui îmbrăca succesiv 
douăsprezece haine; dimineaţa se îmbrăca în sfârşit cu „haina 


celestă”, şi era cinstit ca un zeu de toată comunitatea. 


50 Cumont, Les Mystteres de Mithra, p. 114 sqq. 


Dacă insistăm asupra acestor copilării, e pentru a sublinia 
cum, în religiile în cauză, viaţa interioară şi fervoarea religioasă 
sunt inseparabile de o reprezentare a universului şi a unui cult ce 
realiza material diversele stadii ale vieţii sufletului. Cultul 
trebuia să aibă toate treptele, de la spiritualismul cel mai rafinat, 
reculegerea interioară, puritatea morală până la riturile 


mecanice şi formulele învăţate de-a gata. 


x 
x x 


Ar fi imposibil să-l înţelegem pe Plotin, dacă nu am vedea 
cum sistemul lui se conturează pe acest fond de idei religioase. 

Cum punctul lui de plecare e acelaşi cu acela al religiilor vii 
ale epocii sale, identică e la el legătura intimă pe care o 
stabileşte între viaţa interioară, concepţia despre univers şi 
practicile de purificare. 

Limbajul acestor religii e şi limbajul lui. Nu e, în 
reprezentarea universului, nicio realitate care să nu fie afectată 
de un coeficient de valoare religioasă şi să nu fie considerată ca 
sălaş al sufletului care suie spre principiu sau coboară spre 
materie. Universul se divide pentru el în două părti, cea în care 
sufletul urcă şi cea în care sufletul coboară. „în cercetările 
noastre asupra sufletului, spune el*!, am împărţit lucrurile în 
lucruri sensibile şi lucruri inteligibile, şi am pus sufletul printre 


cele inteligibile. Există un «aici» (evrai0a) unde locuieşte sufletul, 


51Enn. IV, 1,2, 1, 7-9. 


devenit impur, opus unui «acolo» (Erei) unde sufletul aspira să 
revină.” El clasează deci lucrurile prin consideraţii religioase; la 
el, ca la Marc Aureliu, cuvântul £xei desemnează lumea aceasta 
superioară de unde provin sufletele şi unde trebuie să se întoarcă. 

Mai precis, Plotin foloseşte simbolismul şi terminologia 
misterelor. Într-un pasaj care ne face să ne gândim la riturile de 
iniţiere descrise de Apuleius, el spune: „Obţin contemplarea 
Binelui doar aceia care se întorc spre el şi se dezbracă de 
veşmintele pe care le-au îmbrăcat în coborâre; aşa cum cei care 
urcă spre sanctuarele templelor trebuie să se purifice, să-şi lase 
hainele dinainte şi să urce dezbrăcaţi”. Iar caracterul misterios al 
viziunii Binelui e şi mai exact exprimat în pasajul care zice: 
„Cum se va vedea oare această frumuseţe imensă care rămâne 
oarecum în interiorul sanctuarului, şi care nu iese afară, pentru 
ca niciun profan să n-o vadă?”*?. Într-un articol interesant, M. 
Cochez, analizând un fragment din Enneade** a putut să arate că 
Plotin nu indică doar caracterele generale ale misterelor (legea 
secretului, iniţierea, semnificaţia mistică a riturilor), ci arată 
mistere anume. 

Aceste mistere despre care vorbeşte, în care iniţiatul se uneşte 
nu cu o imagine a divinității, ci cu divinitatea însăşi, în care el 
traversează, înainte de a intra în sanctuar, un naos având statui 
de ambele părţi, prin care trece şi la ieşire, trebuie să fie 


misterele isiace, celebrate la Roma în Isaeum-ul din Câmpul lui 


52Enneada 1, 6, 7,8. 
53Revue Neo-Scholastique”, 1911, p. 329; Enneada VI, 9, 1 G-I. 


Marte; ştim că acest templu conţinea, până la sanctuar, o alee cu 
statui frumoase; şi ceea ce ne spune Apuleius despre misterele 
isiace ne arată că iniţierea se termina, ca la Plotin, nu cu 


viziunea unei imagini divine, ci cu aceea a unei lumini. 


x 
x x 


Oricât de profund ar fi marcate gândirea şi stilul lui Plotin de 
devoţiunea misterelor, trebuie oare să ne mulţumim să vedem în 
el un teolog al iniţierii? Ar fi suficient, pentru a răspunde negativ, 
să citim ce cred despre neoplatonism istoricii recenți ai religiilor 
de la sfârşitul păgânismului. Neoplatonismul nu le pare că intră, 
propriuzis, în cadrul domeniului lor de studiu, şi i se reproşează 
uneori lui Plotin că a amestecat fără scrupule gândirea filosofică 
şi cea religioasă. în cartea sa despre creştinismul primitiv, M. 
Guignebert arăta motivele lipsei de succes şi ale influenţei 
reduse a neoplatonismului în mişcarea religioasă. 

Or tocmai caracterul complex al neoplatonismului e cel ce ne 
interesează; spinozismul, nici el nu ocupă un loc important în 
istoria religiei, dar ocupă un loc imens în gândirea religioasă. 

Caracterul complex, poate indecis, al sistemului lui Plotin, 
vine din faptul că el conţine, pe lângă reprezentarea religioasă a 
universului, o reprezentare filosofică. Pe de o parte universul, 
pentru el, e divizat după categoriile sacru şi profan; dar pe de 
alta există între formele realităţii o legătură raţională de la 
principiu la consecinţă; universul posedă o semnificaţie pentru 


rațiune. După o ingenioasă observaţie a lui Inge, există între 


aceste două concepţii un conflict inevitabil, fiindcă prima ne 
prezintă realitatea ca o ierarhie de valori care admit un semn 
pozitiv sau negativ, după cum sufletul se purifică sau devine 
impur în contact cu ele; după a doua, dimpotrivă, seria de 
realităţi înlănţuite printr-o legătură accesibilă raţiunii are 
pretutindeni aceeaşi valoare şi oarecum acelaşi drept. 

Acest conflict ne permite să înţelegem de o manieră mai 
precisă problema fundamentală pe care o ocupă gândirea lui 
Plotin, şi din care vedem că decurge restul. Ea e următoarea: 
cum poate raționalismul avea o valoare religioasă? Cum poate 
sufletul să fie oarecum acasă, cum poate conserva un sens 
problema destinului, într-un univers a!e cărui forme se 
ierarhizează după o lege necesară a raţiunii? Poziţia iui Plotin în 
raport cu raționalismul grec e analoagă celei a lui Spinoza faţă 
de cartezianism: şi Spinoza a căutat să rezolve problema vieţii 
veşnice şi a fericirii într-un raţionalism complet şi fără rezerve. 

Plotin trebuie numărat printre gânditorii care al! încercat să 
depăşească conflictul, nu între rațiune şi credinţă (căci, sub 
această formă, el depinde de circumstanţe istorice neapărute 
încă), ci conflictul de ordin mult mai generai, între o 
reprezentare religioasă a universului, adică o reprezentare de aşa 
fel încât destinul nostru să aibă un sens, şi o reprezentare 
raționalistă care pare să înlăture orice semnificaţie a ceva ca 
destinul individual al sufletului. Printr-un astfel de mod de a 
pune problema, Plotin rămâne unul din magiştrii cei mai 


importanţi ai istoriei filosofiei. 


Pentru a depăşi acest conflict, el trebuia să elaboreze şi să 
transforme concepţiile, în aparenţă opuse, sub forma lor 
incompletă. Toate căutările lui Plotin, voi încerca să arăt, se 
reduc la această elaborare, în care l-a luat pe Platon călăuz. 
Pentru a le indica imediat liniile generale, pe de o parte, el a 
transformat imaginea mitică a destinului sufletului: ceea ce 
apare în mit ca o suită de evenimente, localizate în locuri 
diferite, tinde să devină la el o suită de demersuri necesare, 
încadrate în structura raţională a universului. Pe de altă parte, şi 
printr-o mişcare inversă, el transformă noţiunea de cunoştinţă; 
ştiinţa devine la el reculegere interioară, şi pune accentul mult 
mai puţin pe obiectele ştiinţei decât pe modificările resimţite de 


suflet în ascensiunea lui prin lumea inteligibilă. 


CAPITOLUL IV 


PROCESIUNEA 


Găsim la Plotin o dublă reprezentare a realităţii: pe de o parte, 
o reprezentare înrudită cu mitul sufletului; universul se împarte 
în sălaşe pure şi impure, prin care sufletul suie şi coboară; viaţa 
interioară a sufletului e solidară cu locul pe care-l locuieşte. 

Pe de alta, universul mai apare şi ca o serie de forme din care 
fiecare depinde ierarhic de precedenta, şi poate fi obiectul unei 
gândiri raţionale. Motorul gândirii lui Plotin e de a demonstra 
identitatea fundamentală a acestor două reprezentări, adică, prin 


urmare, să afirme valoarea religioasă a raționalismului. 


x 
x x 


Această teză poate fi ilustrată prin studiul teoriei procesiunii 
hypostasurilor la Plotin. Termenul procesiune indică maniera în 
care formele realităţii depind unele de altele; ideea pe care 
termenul o evocă e comparabilă, pentru generalitatea ei şi 
pentru importanţa ei istorică, cu ideea modernă de evoluţie; cei 
de la sfârşitul Antichității şi Evului Mediu gândesc lucrurile în 
categoria procesiunii, aşa cum cei din secolul XIX le gândesc în 


categoria evoluţiei. 


Pentru a lămuri bine această idee, vom pleca de la o 
observaţie, prea adesea neglijată în studiul lui Plotin. Metafizica 
plotiniană e în întregime centrată în jurul unei anumite teorii 
astronomice a lumii sensibile, teorie provenită din speculaţiile 
lui Eudoxos, în secolul V, şi care s-a consolidat cu timpul: e 
vorba de concepţia geocentrică, după care cerul e alcătuit din 
sfere concentrice; cea mai mare poartă stelele fixe; cele mai mici, 
planetele. Noi putem avea nu doar o imagine limitată, ci o 
imagine precisă a acestei lumi limitate. Regularitatea şi 
periodicitatea mişcării sferelor face devenirea lumii accesibilă 
cunoaşterii raţionale. O asemenea lume e eternă, iar perioadele 
se succed la nesfârşit, reproducându-se unele pe altele. 

Plotin şi toţi neoplatonicii păgâni sunt foarte legaţi de această 
concepţie a lumii. Plotin nu a scris doar un tratat anume pentru 
a o apăra (Enneada II, 1), ci nici nu pierde vreun prilej să o 
afirme contra concepţiilor contrare ale gnosticilor şi stoicilor. 
Teza eternității lumii formează o trăsătură esenţială şi 
permanentă a ceea ce numim elenism în raport cu creştinismul; 
ea e, după Plotin, obiectul unor dezbateri vii între creştini şi 
păgâni. Conflictul ia, de altfel, cum se întâmplă aproape 
totdeauna în epocă, forma unei întrebări exegetice: care era 
părerea lui Platon în Timaios, şi dacă Platon, povestind originea 
lumii, i-a dat o origine în timp, sau dacă, dimpotrivă, nu a dat 
cosmogoniei sale înfăţişarea unei povestiri decât pentru nevoile 


expunerii. 


Or din această reprezentare a lumii derivau două consecinţe: 
mai întâi, o anumită manieră de a concepe principiile lumii 
noastre; apoi, o anumită manieră de a-şi închipui raporturile 
principiilor între ele şi cu lumea sensibilă. 

Mai întâi principiile: lumea sensibilă e o anumită ordine 
realizată în spaţiu şi materie. Principiul acestei lumi nu poate fi 
decât o ordine intelectuală absolut fixă, conţinând, sub o formă 
eternă şi accesibilă inteligenţei pure, raporturile şi armoniile 
care sunt percepute în lumea sensibilă. Acesta e hypostasul 
central al metafizicii lui Plotin: Inteligența. Inteligența e înainte 
de toate o ordine sau o lume inteligibilă. „Acolo, există un cer 
care e o fiinţă însufleţită; el nu e prin urmare lipsit de ceea ce 
numim aici aştri; e acolo şi un pământ care nu e pustiu, ci mai 
însufleţit ca al nostru; care are toate animalele pe care le numim 
aici terestre, precum şi plantele care au viaţă; e acolo şi o mare, 
o apă universală ale cărei flux şi viaţă rămân neschimbate; aerul 
e şi el o parte a acestei lumi inteligibile, ca şi animalele aeriene 
care îi corespund.” (VI, 7, 12) 

Inteligența sau lumea inteligibilă nu e deci nimic altceva 
decât ştiinţa lumii sensibile, realizată într-un hypostas. Ea 
trebuie considerată ca un lucru anterior lumii sensibile care e 
imitaţia ei; dacă, într-adevăr, combinaţiile raţionale ale lumii 
sensibile nu pot fi rezultatul unei întâlniri întâmplătoare, ale 
unei 0vvroXia, trebuie ca raţiunea, în unitatea ei, să fie logic 


anterioară acestei lumi. 


Dar, deasupra unităţii multiple, care constituie lumea 
inteligibilă, trebuie considerat, pentru acelaşi motiv, Unul 
absolut fără distincţie şi fără varietate. „Căci care e cauza 
existenței (fiinţelor inteligibile) şi a multiplicităţii? Fiindcă 
numărul nu e prim; înaintea numărului doi, există unitatea.” 
Unitatea unui ordin e deci o realitate superioară anterioară 
acestui ordin şi din care el purcede. Unul, superior lumii 
inteligibile, e „principiul” sau „Primul”. 

Pe de altă parte, dedesubtul lumii inteligibile, trebuie 
considerat un alt hypostas: pentru ca ordinea să fie realizată în 
materie, pentru ca să se nască o lume sensibilă, trebuie o fiinţă 
intermediară, activă şi mobilă, întinzându-se între inteligenţă şi 
materie, în măsura în care aceasta e capabilă să o primească în 
ea. Acest al treilea hypostas e Sufletul. 

De aici, celebrul sistem al celor trei hypostasuri, care e în 
întregime comandat de sistemul astronomic ce i se impune lui 
Plotin. În vârf, Unul, din care purcede Inteligența; din inteligenţă, 
la rândul său, purcede Sufletul. Fiecare din aceste etaje ale 
realităţii conţine toate lucrurile (toate lucrurile care se vor 
separa în spaţiu) însă în grade diferite de complexitate. Unul le 
cuprinde pe toate, fără nicio distincţie. Inteligența cuprinde toate 
fiinţele, dar dacă ele sunt distincte în ea, sunt totuşi solidare, şi 
fiecare dintre ele conţine in potentia pe toate celelalte. În Suflet 
lucrurile tind să se distingă unele de altele, până ce ajung, până 


la urmă, să se risipească şi să se răspândească în lumea sensibilă. 


O a doua consecinţă a acestui raport intim al metafizicii lui 
Plotin cu sistemul lui astronomic e felul de a concepe raportul 
hypostasurilor între ele şi cu lumea sensibilă. Fiind înainte de 
toate principii de explicare cosmologică, ele sunt strâns ajustate 
acestui rol; ele nu conţin decât ceea ce e necesar şi suficient 
pentru explicarea lumii. Prin urmare, nu există între ele nicio 
relaţie arbitrară, nicio relaţie de la voinţă la lucru vrut; 
consecinţa se naşte din principiu într-o manieră necesară; 
necesitatea evenimentelor cosmice se întinde la lucrurile care 
sunt principiile acesteia. 

Prin urmare, progresul după care un hypostas se naşte din 
altul are un caracter permanent, fix, etern; succesiunea în care 
sunt considerate hypostasurile nu e decât una de expunere, de 
ordine logică, nu ordine temporală. „Devenirea lor în timp nu 
trebuie să fie o dificultate pentru noi, fiindcă vorbim despre 
realităţi eterne; doar cu cuvântul atribuim devenirea acestor 
realităţi, pentru a exprima legătura lor cauzală şi ordinea lor.” 
(V, 1, 6) Cum s-ar putea vedea aici o dorinţă a alegerii, o 
previziune, o deliberare în hypostas care să producă un hypostas 
inferior, de vreme ce termenul acţiunii sale e fix? Prevederea 
vizează să se întâmple cutare eveniment, şi nu altul; ea se teme, 
oarecum, de un deznodământ contrar; dar acolo unde nu există 
decât un deznodământ nu e nici prevedere. 

Raționamentul, în ce-l priveşte, pune unul din cei doi termeni 
ai unei alternative. Dar, dacă nu e decât una, la ce bun să 


raţionezi? 


Cum poate ceea ce e singur, unic şi dezvoltat într-un singur 
sens, să comporte alegerea unui termen şi să-l excludă pe altul? 
(VI, 7, 1) 

Dacă totul e necesar, urmează de aici că toate efectele posibile 
vor fi realizate, şi că la Plotin, ca şi la Spinoza, realul e identic 
posibilului. „Termenul anterior nu trebuie să-l imobilizeze 
puterea, şi, de gelozie, să-l îngrădească efectele; această putere 
trebuie să înainteze mereu, până când toate efectele sale, în 


toată cuprinderea posibilului, ajung la ultima fiinţă.” (IV, 8, 6) 


x 
x x 


Acesta e în structura sa de ansamblu sistemul celor trei 
hypostasuri. Trebuie să-l considerăm acum sub un cu totul alt 
aspect. Aşa cum l-am expus, el lasă nerezolvată o quaestio vexata 
pusă cu mare precizie încă din secolul V de către filosofia greacă, 
şi pe care Plotin are ambiția s-o reia şi, de data aceasta, s-o 
rezolve. Dacă presupunem că lumea sensibilă există, ea-şi găseşte 
explicaţia în lumea inteligibilă; iar lumea inteligibilă, la rându-l, 
presupunând că există, se explică prin Unu. Dar de ce ar exista 
gradele inferioare ale realităţii? De ce n-a rămas Unul în 
singurătate şi a dat naştere lumii inteligibile, iar lumea 
inteligibilă are un suflet? De ce, într-un cuvânt, multiplul 
provine din Unul? 

Aceasta e întrebarea pe care şi-o puseseră filosofii vechi, 
bântuiţi mereu de paradoxul tatălui raționalismului grec, al lui 


Parmenide, care suprima pur şi simplu multiplul. 


Pentru rezolvarea acestei probleme, Plotin nu găsea la Platon 
decât prea puţine sugestii. Sinteza progresivă a realităţii la 
Platon, aşa cum îl cunoaştem şi aşa cum era cunoscut de către 
Plotin, nu e descrisă decât într-o manieră mitică. „De ce - se 
întreabă Platon - fiinţa care a făcut această lume a făcut-o? 
Fiindcă era bun, şi o fiinţă bună nu e niciodată geloasă.”% Acest 
apel la sentiment e departe de explicaţie, şi Platon nu găsea alta 
mai bună. 

Şi soluţia pe care o dă el însuşi nu e exprimată decât sub 
formă de imagini, a căror frumuseţe şi varietate înseşi ne fac să 
simţim că realitatea pe care voia s-o capteze scapă oricărei 
formule conceptuale. 

Aceste imagini sunt dintre cele mai celebre: „Dacă există un al 
doilea termen după Unu... în ce fel purcede de la el? E o rază ce 
vine de la el, de la el care rămâne imobil, aşa cum lumina 
strălucitoare ce înconjură soarele vine de la el, deşi el rămâne 
nemişcat. Toate fiinţele, de altfel, atâta vreme cât fiinţează, 
produc necesarmente în jurul lor, din propria lor esenţă, o 
realitate care tinde spre exterior şi depinde de puterea lor; 
această realitate e ca o imagine a fiinţelor din care s-a născut; 
aşa focul dă naştere căldurii, şi zăpada nu-şi păstrează tot frigul. 
Obiectele mirositoare mai ales stau dovadă; de la ele vine o 
emanaţie, realitate adevărată de care se bucură preajma” (V, 1, 
6). 


54 Timaios, 29 sqq. 


Sau că Primul naşte, ca orice ființă ajunsă la maturitate. „De 
îndată ce o ființă ajunge la punctul ei de perfecţiune, vedem că 
naşte; ea nu mai suportă să rămână în sine; ci creează altă fiinţă. 

Iar acest lucru e valabil nu doar pentru fiinţele care au voinţă, 
ci şi pentru cele ce vegetează sau pentru fiinţele neînsufleţite 
care comunică tot ceea ce pot din fiinţa lor. De exemplu, focul 
încălzeşte, zăpada răceşte; otrava acţionează asupra altei fiinţe; 

În fine, toate lucrurile, pe cât pot, imită principiul în 
eternitate şi bunătate. Cum oare fiinţa cea mai perfectă, Binele, 
ar rămâne imobil în sine? Din invidie? Din neputinţă, el care e 
puterea tuturor lucrurilor? Şi atunci cum ar fi principiu? Trebuie 
deci ca din el să purceadă ceva.” (V, 4, 1) 

În fine, Plotin foloseşte, între mulţi alţii, imaginea emanaţiei, 
care este, dintre toate, cea mai cunoscută: „închipuiţi-vă un izvor 
fără obârşie; el îşi dă apa tuturor râurilor, şi cu toate acestea nu 
seacă; rămâne, paşnic, la acelaşi nivel; fluviile venite din el îşi 
contopesc întâi apele, înainte ca fiecare să-şi urmeze cursul 
propriu” (III, 8, 10). 

Toate aceste imagini implică intuiţia, desigur imposibil de 
formulat conceptual, a unui anume curent dinamic, a unei „vieţi” 
ieşite dintr-un izvor inepuizabil şi care slăbeşte începând din 
centru. 

Fiecare termen inferior îşi trage din termenul superior toată 
puterea pe care o are şi din care comunică la rândul său ceva. 
Această putere e o imitație slăbită a termenului superior, puterea 


se divizează şi se diluează. Unul e înainte de toate „puterea 


tuturor lucrurilori, dar nu e niciunul din aceste lucruri. În 
Inteligență se realizează multiplicitatea lucrurilor inteligibile, 
lucruri veritabile a căror putere e Unul. În jos de tot, lumea 
sensibilă nu mai conţine decât oglindiri ale fiinţelor, răsfirate în 
spaţiu şi separate local unele de altele. 

Motorul procesiunii e deci viaţa spirituală, care se răspândeşte 
într-un fel continuu; concepţia realităţii metafizice vine să se 
adauge experienţei intime a vieţii spirituale. Seria de hypostasuri 
e mai puţin o serie de forme distincte, discontinue, separate 
unele de altele, decât mişcarea continuă de expansiune a vieţii 
spirituale. Plotin insistă mult asupra acestei continuităţi. „Toate 
lucrurile, spune el, sunt ca o viaţă unică ce se întinde în linie 
dreaptă; fiecare din punctele succesive ale liniei e diferit; dar 
linia însăşi e continuă; ea are puncte mereu diferite; dar punctul 
anterior nu dispare în cel care urmează.” (V, 2) 

Realitatea metafizică e deci viața spirituală considerată ca 
fiind în sine însăşi şi prin ea însăşi. In curentul emanat din Unul, 
fiecare hypostas se izolează şi se afirmă prin atitudinea spirituală 
pe care o are față de cel precedent. Ba chiar mai mult, e tocmai 
această atitudine. Hypostasul se naşte când puterea emanată din 
Unul care tinde la început să se piardă într-o multiplicitate 
nedefinită, se reculege într-un fel în sine, „se converteşte” şi 
astfel se fixează; viaţa spirituală constă în concentrarea sa. Dacă 
Inteligența provine din Unul, e din cauza faptului că multiplul 
emanat din Unul - se caută pe sine; el vine să se concentreze 


(Ovwvevew) şi să devină conştient de sineşi... Actul intelectual 


provine din faptul că Binele există şi atrage inteligenţa spre el, şi 
din faptul că în această mişcare, ea vede; „a gândi, înseamnă a se 
mişca spre Bine, dorindu-l;, dorinţa dă naştere Inteligenţei” (V, 6, 
5). 

Astfel producţia multiplului de către Unu nu are eficacitatea, 
semnificaţia sa completă şi scopul decât în această unificare, în 
această conversiune la Unu care-l dă realitatea. Orice purcedere 
de hypostasuri se face între două limite care nu sunt decât cele 
două limite ale vieţii spirituale înseşi, pe de o parte Unul care 
corespunde stadiului superior, unităţii absolute, indiferenţiate, 
unde gândirea se eliberează de orice obiect, şi deci se eliberează 
de sine; pe de altă parte, sufletul, în care gândirea tinde să se 
risipească şi să se multiplice, pentru a se juxtapune corpurilor 
distincte pe care trebuie să le însufleţească. 

Realitatea metafizică, aşa cum o concepe Plotin, e deci viaţa 
spirituală ipostaziată, cuprinzând toate lucrurile şi făcând un 
efort pentru a se întinde pe cât poate; ea se limitează şi se 
diluează câte puţin, „aşa cum un meşteşugar ce poate să 
plăsmuiască multe lucruri cu forme deosebite se mărgineşte la 
cel care i-a fost cerut, sau la cel pe care i-l îngăduie materia pe 
care o lucrează” (VI, 7, 7). 

Se vede deci în ce sens multiplul e produs de Unu. 

Inteligența produsă de Unu e îmbogăţită şi fecundată de 
contemplare şi reculegere, aşa cum spiritul matematicianului nu 
e ceea ce e decât prin intuirea progresivă a numerelor şi a 


proprietăţilor lor. Inteligența cuprinde în acest sens tot ceea ce 


are ca obiect al contemplării; dar acest obiect n-a produs-o decât 
pentru că rămâne el însuşi nemișcat în faţa privirii spiritului. 
Plotin e cât se poate de departe de a considera principiul 
lucrurilor ca o voinţă creatoare. Sistemul lui provine dintr-un 
efort de a interpreta tot ceea ce e real în lucruri în termeni de 
activitate spirituală; această activitate nu e o realitate 
supraadăugată accidental şi contingent unei lumi deja făcute; ea 


e realitatea profundă şi toate celelalte sunt doar degradările ei. 


CAPITOLUL V 


SUFLETUL 


Realitatea adevărată e pentru Plotin o viaţă spirituală unică şi 
care pleacă din Unul pentru a ajunge la lumea sensibilă; e viaţa 
spirituală hypostasiată. De aici, la el, punerea problemei 
filosofice: a explica o formă a realităţii înseamnă să determini 
punctul exact în care ea se inserează în acest curent spiritual; 
înseamnă s-o reintegrezi în curent; înseamnă să determini la ce 
distanţă e de centru şi prin ce serie de intermediari e legată de el. 

Totuşi, dacă fiecare din aceste forme nu ar fi fost cuprinsă în 
curentul spiritual decât într-un mod static, aşa cum părţile unei 
aceleiaşi linii sunt adăugate cap la cap, continuitatea curentului 
ar exista încă pentru un observator exterior, dar nu şi pentru 
fiecare din fragmentele ce-l compun. Pentru ca ele să participe 
efectiv la viaţa spirituală, trebuie ca fiecare formă a realităţii să 
se dilate, ca să spunem aşa, sau, în termenii lui Plotin, „să se 
asimileze” realităţii superioare. Continuitatea nu ar fi decât un 
cuvânt, dacă nu s-ar realiza în interiorul însuşi al fiecărei forme 
care se succede. 

De aici dublul aspect al fiecărui hypostas al lui Plotin, şi mai 
ales al Sufletului. Pe de o parte, sufletul are un loc anume în 
înlănţuirea  hypostasurilor;, „el e ultimul dintre raţiunile 


inteligibile şi dintre raţiunile care sunt în lumea inteligibilă; e 


primul din cele care sunt în universul sensibil; de aceea se află în 
raport cu amândouă” (IV, 6, 31). „El ocupă între fiinţe un rang 
intermediar; o bucată din el e divină; dar, aflat!a capătul 
fiinţelor inteligibile şi la hotarele naturii sensibile, el îi dă ceva 
din sine însuşi.” (IV, 8,7) 

Pe de altă parte, sufletul e puterea de a parcurge de la un 
capăt la altul înlănţuirea realităţilor şi de a se asimila cu fiecare 
dintre ele printr-o serie de transformări. „Sufletul are puteri 
multiple; el ocupă, prin ele, începutul, mijlocul şi sfârşitul 
lucrurilor.”(I, 8, 14) Aflându-se la un nivel dat, el e întotdeauna 
capabil să urce spre un nivel superior al vieţii spirituale; acest 
nivel e pentru el un ideal, sau, cum spune Plotin în limbajul lui 
colorat, un daimon. 

„Dacă am putea urma daimonul care e deasupra noastră, ne 
vom ridica noi înşine trăind din viaţa lui; acest daimon, spre 
care suntem duşi, devine partea cea mai bună din noi înşine...; 
după el, luăm drept călăuz alt daimon, şi tot aşa până la cel mai 
înalt. Fiindcă sufletul e mai multe lucruri; el e toate lucrurile, 
lucrurile superioare şi cele inferioare, şi se întinde în tot 
domeniul vieţii. Fiecare dintre noi e o lume inteligibilă; legaţi de 
cele inferioare prin trup, noi le atingem pe cele superioare prin 
esenţa inteligibilă a fiinţei noastre.” (III, 4, 3) 

Sufletul e deci, cum spune Inge, marele călător prin tărâmul 
metafizic. El este, pentru imaginaţia realistă a lui Plotin, expresia 


însăşi a continuității dintre formele cele mai umile ale vieţii 


fizice şi formele cele mai elevate ale vieţii spirituale. El e un elan 
şi o mişcare mai mult decât un lucru. 

Psihologia plotiniană e studiul diverselor nivele la care se 
poate găsi sufletul, de la cel mai ridicat, extazul şi comuniunea 
cu Unul, în care „sufletul nici nu mai e un suflet” (VI, 7, 35) 
până mai jos, acolo unde el e forţa organizatoare în lumea 
sensibilă. între aceste două puncte îşi găseşte locul ceea ce 
numim propriu-zis psihologie, studiul facultăţilor umane ale 
înţelegerii, memoriei, senzaţiei şi pasiunilor, aceste facultăţi 
umane apar la un anume nivel al vieţii sufletului. 

De aici ordinea de urmat în studiul psihologiei lui Plotin: vom 
urmări, în primul rând, funcţia proprie a sufletului, considerat ca 
intermediar între lumea inteligibilă şi cea sensibilă, şi ca 
organizator al lumii sensibile; vom stărui, în al doilea rând, 
asupra problemelor psihologice în sens restrâns, cele ce privesc 


funcţiile conştiinţei. 


x 
x x 


Dar, înainte de a aborda primul punct, şi ca introducere 
necesară, trebuie să subliniem contrastul dintre sufletul conceput 
ca forţă organizatoare a corpurilor şi sufletul conceput ca sediu 
al destinului. Sub primul aspect, contactul sufletului cu corpul 
rezultă din funcţia sa normală; el e bun şi necesar; sub al doilea 
aspect, dimpotrivă, relaţia sufletului cu trupul se dovedeşte a fi 


rezultatul impurităţii şi al viciilor sale. 


După foarte justa observaţie a lui Inge55 acest contrast provine 
din întâlnirea, la Plotin, a două tradiţii diferite despre natura 
sufletului: pe de o parte tradiţia animistă, reprezentată de stoici, 
în care sufletul e considerat ca forță organizatoare; pe de alta, 
tradiţia orfico-pitagoreică, care reprezintă ca decădere venirea 
sufletului în lumea sensibilă. 

Ceea ce trebuie adăugat e că Plotin găsea deja această 
contradicţie la Platon, şi o menţionează expres. După ce a indicat 
filosofii care au vorbit despre raporturile dintre suflet şi trup, el 
adaugă: „Ne mai rămâne divinul Platon, care a zis despre suflet 
multe lucruri frumoase... şi sperăm să scoatem ceva limpede din 
ele. Ce anume spune filosoful? Se vede însă că nu spune 
întotdeauna acelaşi lucru... pe de o parte, spune că sufletul e în 
trup ca într-o închisoare şi un mormânt... în Faidros, pierderea 
aripilor e cauza venirii lui aici... astfel, după toate aceste 
fragmente, venirea sufletului în trup e un lucru rău. Dar, când 
vorbeşte în Timaios despre universul vizibil, face elogiul lumii şi 
spune că e un zeu fericit; sufletul e un dar al bunătăţii 
Demiurgului, destinat să aducă inteligenţa în univers... De aceea 
sufletul universului a fost trimis în ei de către Zeu, ca şi sufletul 
fiecăruia dintre noi, ca universul să fie perfect” (IV, 8, 1). 

Dar acest contrast nu vine la Plotin doar din conflictul 
tradiţiilor; el îl resimțea pe deplin în el însuşi. Cum sufletul, 
această fiinţă rea, care, admirând lucrurile sensibile, „se 


recunoaşte inferior faţă de ele, se aşază mai jos decât lucrurile 


55 Philosophy of Plotinus, tom. I, p. 200. 


supuse naşterii şi pieirii şi se crede cel mai de disprețuit şi mai 
muritor din lucrurile pe care le cinsteşte” poate oare fi aceeaşi 
fiinţă „care a creat toate vietăţile dându-le viaţa, care a creat 
soarele şi cerul nemărginit şi a pus ordine în el dându-l o 
mişcare de rotaţie regulată?” (V, 1,2) 

Acest conflict e doar o expresie particulară a marelui conflict 
pe care l-am semnalat în gândirea lui Plotin între reprezentarea 
universului ca ordine raţională, şi cea a universului ca loc al 
destinului. El iese din acesta printr-o dublă elaborare; pe de o 
parte, printr-o transformare a fizicii animiste într-un sens 
favorabil concepţiei sale despre destin; pe de alta, printr-o 
încercare de acord între ordinea universală şi destinul particular 
al sufletelor. 


Vom studia mai întâi ceea ce a fost această fizică animistă. 


x 
x x 


Nu există idee mai banală în gândirea greacă decât animismul. 
Ultimii mari reprezentanţi ai acestei teorii înainte de Plotin, 
stoicii, încercaseră totuşi să îl limiteze şi să-l evidenţieze hotarele 
precise. Printre puterile motoare ale naturii ei admiseseră că 
există puteri inferioare sufletului, ca forţa de coeziune în 
minerale sau forţa vegetativă în plante; sufletul, în sensul precis 
al cuvântului, are două caractere specifice, reprezentarea şi 
tendinţa, şi nu poate fi atribuit decât vieţuitoarelor. 

Plotin dă dimpotrivă animismului o extensie nelimitată; 


pentru el, orice forță activă în natură e un suflet sau e legată de 


un suflet. Nu doar lumea are un suflet, şi stelele au un suflet; 
chiar şi pământul are un suflet, graţie căruia „dă plantelor 
puterea de a zămisli”; din cauza acestui suflet „o bucată de 
pământ smulsă nu mai e ce fusese; se vede bine că pietrele cresc 
atâta vreme cât sunt legate de pământ şi încetează să crească de 
îndată ce sunt separate de el prin smulgere” (IV, 4, 27). 

Nu există fiinţă neînsufleţită în univers, dacă credem 
contrariul, suntem victimele unei iluzii; „spunem că un lucru nu 
trăieşte, fiindcă trăieşte fără să primească de la univers o mişcare 
accesibilă simţurilor noastre; asta fiindcă viaţa sa ne scapă; fiinţa 
a cărei viaţă e perceptibilă simţurilor noastre e alcătuită din 
fiinţe ce trăiesc imperceptibil pentru noi, dar ale căror puteri 
miraculoase se exercită asupra vieţii animalului compus. Omul 
nu s-ar putea mişca în atâtea feluri, dacă mişcarea sa ar rezulta 
din puteri interioare complet lipsite de suflet; iar universul poate 
fi fără viaţă, dacă fiecare din lucrurile care sunt în el n-ar trăi 
din viaţa sa proprie. orice fiinţă are o putere eficace, fiindcă a 
fost plăsmuită în univers; astfel o parte a sufletului îi vine din 
univers” (IV, 4, 36, 37, v. şi VI, 7, 11). 

Din cauza vitalismului său, Plotin a primit cu bunăvoință 
deosebită teoria stoică a raţiunilor seminale. Rațiunea seminală e 
forţa care conţine în stare indivizibilă toate caracterele ce se 
dezvoltă separat şi succesiv într-o ființă vie; ea e ca legea 
dezvoltării acestei fiinţe. Rațiunea seminală e prezentată adesea 
de Plotin ca un intermediar între suflet şi fiinţa vie: „raţiunea ar 


fi oarecum unul din actele sufletului, act care nu poate exista 


fără un subiect care acţionează; acestea sunt raţiunile seminale; 
ele nu există în suflet, şi nu sunt pur şi simplu suflete” (VI, 7, 5). 
Dar uneori raţiunea e identificată cu sufletul însuşi. „Sufletele nu 
sunt în univers decât fragmente ale raţiunii universale. Raţiunile 
sunt, toate, suflete.”(III, 2, 18) 

Rațiunea seminală e, prin urmare, doar o expresie a activităţii 
sufletului şi nu desemnează o formă de fiinţă diferită de suflet. 

Acest vitalism nestăpânit, acest panpsihism, al cărui ecou se 
regăseşte distinct la gânditorii Renaşterii şi până la Leibniz, nu e 
pentru Plotin decât un mijloc de a face forţele înseși ale naturii 
să intre în marele curent al vieţii spirituale. Fiindcă e un suflet, 
forţa naturală nu e doar o forţă motrice şi activă, amestecată 
materiei pe care o ordonează, ea e şi activitatea contemplativă 
ce conţine în sine ordinea pe care o impune, fiindcă ea a 
contemplat această ordine în inteligenţă. Pe de o parte, sufletul 
atinge inteligenţa care e ordinea însăşi; pe de alta, ea atinge 
materia pe care o organizează. 

Dar el nu e o forță organizatoare prin partea sa inferioară 
decât fiindcă e o activitate de contemplare prin partea sa 
superioară. Când Plotin atribuie organizarea şi contemplarea la 
două suflete distincte sau la două părţi din suflet, când opune 
uneori aceste două părţi ca suflet în sens restrâns naturii, aceste 
divergențe de exprimare nu schimbă nimic din fondul ideilor. 
Plotin susţine în toate cazurile că acţiunea organizatoare 
presupune, înaintea ei, o contemplare imuabilă a ordinii. „Partea 


din suflet care e prima e sus; mereu aproape de vârf, într-o 


deplinătate şi o iluminare veşnice, ea rămâne acolo, şi participă, 
prima, la inteligibil; cealaltă parte a sufletului care participă la 
prima, purcede veşnic, viaţă secundă născută din prima, 
activitate ce se proiectează în toate părţile şi care nu lipseşte de 
niciunde. Sufletul, când purcede, îşi lasă partea superioară în 
locul inteligibil, pe care partea sa inferioară îl părăseşte; fiindcă, 
dacă purcederea l-ar face să părăsească această parte superioară, 
el n-ar mai fi pretutindeni, ci doar acolo unde se termină 
purcederea.” (III, 8, 5) 

Astfel producerea lucrurilor sensibile nu strică nicidecum 
viaţa spirituală a sufletului, care rămâne întreg; ea nu e nici 
oboseală, nici grijă pentru suflet; „corpul nu e păgubitor 
sufletului care-l cârmuieşte; fiindcă rămâne în înălțimile 
inteligibile, continuând totodată să-l administreze universul 
însufleţit e în sufletul care-l conţine; el n-are nimic care nu 
participă la acest suflet; el e ca un năvod zvârlit în mare; el 
trăieşte, plin de apă, dar nu poate păstra pentru sine toată 
această apă în care trăieşte. lar în marea care i se întinde 
dinainte, năvodul se întinde cu ea, cât poate de departe... 

Tot aşa sufletul e destul de mare din fire pentru a cuprinde în 
una şi aceeaşi putere toată substanţa corporală; ea nu are o 
cantitate limitată; peste tot unde un corp se întinde, e acolo; 
dacă n-ar exista corp, asta n-ar afecta cu nimic măreţia ei; ar 
rămâne ceea ce este” (IV, 3, 9). 

Sufletul lumii e deci ca un ocean spiritual în care e afundată 


realitatea sensibilă: ea nu e ca un muncitor care-şi aminteşte, 


calculează şi combină. Animismul lui Plotin e foarte îndepărtat, 
în acest sens, de orice antropomorfism. Cum Zeus, sufletul lumii, 
şi-ar aminti oare perioadele trecute ale lumii, fiindcă sunt 
nenumărate? El vede însă că „acest infinit e unul, şi are o ştiinţă 
şi o viață unice” (IV, 4, 9). „Ordinea lumii e actul unui suflet 
dependent de o înţelepciune permanentă, iar ordinea interioară 
a acestui suflet e imaginea acestei înţelepciuni. Fiindcă această 
înțelepciune nu se schimbă, nici ordinea nu trebuie să se 
schimbe; fiindcă nu există moment în care ea n-o contemplă; 
dacă ar înceta, atunci ar fi în incertitudine.” 

Astfel forţele ce acţionează în univers sunt forţe imuabile, 
fiindcă sunt contemplarea unei ordini imuabile. Ele acţionează 
nu „ca medicul care începe dinafară şi continuă parte cu parte, 
care pipăie şi chibzuieşte îndelung, ci ca natura care vindecă 
începând cu începutul şi care n-are nevoie de chibzuinţă” (IV, 4, 
11). 

Producţia de lucruri diverse, departe de a-l aduce atingere 
imutabilităţii sale, o presupune. „Principiul conducător al lumii 
cunoaşte adevărul aşa cum cunoaşte prezentul, cu aceeaşi 
fixitate, şi în afara oricărui raţionament. Dacă n-ar cunoaşte 
viitorul pe care-l creează, n-ar produce cu ştiinţă şi după un 
model; producţia sa ar fi accidentală şi la voia întâmplării. Deci, 
în măsura în care creează e imuabil. Dacă e imuabil în măsura în 
care produce, nu produce decât după modelul pe care-l are în 
sine; el produce deci într-un singur fel; fiindcă, dacă şi-ar 


schimba în fiecare clipă felul de a produce, cine ar împiedica 


eşecul creaţiilor sale? Principiul producător al lumii nu trebuie 
să greşească niciodată, să nu fie nesigur niciodată, deşi s-a crezut 
uneori că era o muncă grea cârmuirea lumii. Nu se ivesc greutăţi 
decât atunci când se lucrează la lucrul altuia şi pe care nu eşti 
stăpân. Dar dacă eşti stăpân şi singurul stăpân al lucrului tău, nu 
ai nevoie decât de tine însuţi şi de voinţa ta.” (IV, 4, 12) 

Se văd aici tendinţele animismului lui Plotin; el consistă în a 
transmuta forțele cosmice în activităţi spirituale; mai rămâne 
oare, dedesubtul părţii sufletului care contemplă ordinea 
inteligibilă, vreo parte inferioară a sufletului care să aibă o 
activitate propriu-zis operativă? Nicidecum; fiindcă această parte 
a sufletului, natura, nu produce decât în măsura în care e o 
rațiune, adică „o contemplare şi un obiect de contemplare... 
Fiinţa care contemplă produce un obiect de contemplat; 
geometrii, de pildă, produc figuri geometrice contemplând; dar 
eu (spune natura) nu trasez niciuna; eu contemplu, şi liniile 
corpului se fac, ca şi cum ar cădea din mine” (III, 8, 3, 4). 

Puterea care, pentru a produce, se întoarce spre lucrarea pe 
care o face, nu e, ca să spunem aşa, decât un caz limită în care 
contemplarea a slăbit la extrem; „acţiunea nu e decât o umbră a 
contemplării şi a raţiunii”. 

Sunt uşor de văzut intenţiile lui Plotin în această transformare 
a animismului. Singura realitate adevărată este, pentru el, o 
ordine spirituală; dacă, într-o realitate materială, se face 
abstracţie de ordinea spirituală care se reflectă în ea, a legii sau 


a raţiunii exprimate în ea, nu mai rămâne decât nefiinta, materia, 


locul vid al realităţii în care această ordine e realizată. Or, o 
ordine sau o rațiune nu pot exista ca atare decât ca obiect de 
contemplare sau obiect al ştiinţei; singura forță reală, chiar în 
lumea sensibilă, e deci contemplarea şi obiectul său. Singurele 
forţe efective sunt de natură spirituală. Natura e ca un astfel de 
vis, ce se reflectă în materie. 

Această fizică spiritualistă e în opoziţia cea mai radicală 
posibil faţă de orice fizică în spirit mecanicist. A nu considera 
vreodată părţile ca adevăratele elemente ale totului, ci ca 
produse ale totului, a considera, prin urmare, ideea sau 
producerea totului ca mai reală decât părţile înseşi, iată care 
sunt principiile sale. Şi ele ajung să stabilească între părţile 
universului legături de natură pur spirituală; astfel lumea 
sensibilă devine transparentă pentru spirit, şi forțele care o 


animă pot reveni în marele curent al vieţii spirituale. 


x 
x x 


Sistemul lui Plotin, în ansamblu, se naşte dintr-un efort de a 
suprima din realitate tot ce poate fi opac vieţii spirituale. 
Sufletul nu e decât o radiaţie a vieţii spirituale; e expresia 
concretă, vie, imaginativă, a forţei care produce ordine între 
lucrurile sensibile, graţie contemplării ordinii inteligibile. 

Există însă un contrast evident între viaţa universală şi 
ordonată a lumii, aşa cum e ea revelată mai ales de către legile 


astronomiei, şi ţâşnirea spontană a vieților multipie ce apar fără 


ordine pe faţa pământului: pe de o parte o ordine fixă; pe de alta, 
naşterea şi pieirea, vieţile care se fac şi se desfac. 

Contrastul la care ne referim a fost, de la Aristotel încoace, 
motivul unei bune părţi a speculațiilor fizice şi metafizice ale 
Antichității, numeroşi filosofi şi-au asumat sarcina de a încadra 
vieţile multiple şi individuale, aceste destine particulare, în 
ordinea universală. Ştim anume cum a rezolvat stoicismul 
problema: sufletele individuale sunt fragmente ale sufletului 
universal şi sunt toate supuse ordinii unice, Destinul, care e 
„înlănţuirea cauzelor. În pofida decadenţei stoicismului în epoca 
lui Plotin, concepţia legăturii sufletelor cu sistemul cosmic era 
menţinută vie de către credinţa răspândită în astrologie. Cultul 
lui Sol invictus, instituit la Roma de Aurelian, conţinea o 
teologie, din care legătura sufletelor cu Cosmosul era unul din 
articolele principale”. 

„Soarele, zeu suprem - spune Cumont - foc înzestrat cu rațiune, 
devine creatorul raţiunilor individuale care conduc microcosmul 
uman. Lui îi e atribuită formarea sufletelor; discul lui strălucitor, 
radiind razele sale pe pământ, trimite mereu particule de foc în 
corpurile pe care le cheamă la viaţă, şi după moarte le recheamă 
la sine....Pe basoreliefurile mithraice, una din cele şapte raze 
care înconjoară capul lui Sol invictus se prelungeşte până la taur, 
animalul cosmogonic.” Anumiți neoplatonici din secolul II, ca 


Numenius, acceptau aceste păreri, şi înţelegem, după mărturia 


56 Cumont, Astrology and Religion among the Greeks and Romans, New York, 
1912, p. 131 şi 188. 


lui Plotin însuşi (IV, 3, 1) în ce fel ei încearcă să le lege de 
textele lui Platon. Plotin a văzut şi el bine legătura intimă dintre 
credinţele astrologice, teza stoică a Destinului şi resorbirea 
tuturor sufletelor individuale în sufletul universal (III, 1,2,7). 

Acestui ansamblu de credinţe i se opune o concepţie cu totul 
diferită despre suflet, cea care e deja prezentă în miturile 
platonice şi care era susţinută de gnosticii cunoscuţi de Plotin. 
După ea, sufletul nu e din lume; ea nu e angajată decât 
accidental în ordinea vizibilului, urmare a unei căderi. Ordinea 
sensibilă nu e făcută pentru sufletul căzut; dar el are o 
spontaneitate proprie şi radicală care-l permite să se elibereze. 

Acest conflict de idei este, pentru Plotin, de cea mai mare 
importanţă. Căci, dacă sufletul nostru e o parte a sufletului 
universului, aşa cum corpul nostru e o parte din corpul lui, 
destinul nostru ar fi constrâns să „sufere influenţa mişcării 
circulare a cerului” (IV, 3, 7). Doctrinele care fac din sufletul 
nostru o părticică a sufletului universal interpun sufletul ca 
ecran opac între noi şi lumea inteligibilă. 

Pe de altă parte, cum să admitem că sufletele sunt izolate şi 
separate unele de altele? Nu simţim oare o simpatie reciprocă a 
sufletelor, care ne garantează unitatea lor? „Un spectacol ne dă 
în comun suferinţa şi bucuria, şi noi resimţim natural atracţia 
prieteniei; iar prietenia vine în mod firesc din atracţia sufletelor. 

Descântecele şi farmecele ne apropie şi ne fac să comunicăm 
prin simpatie la depărtare. Cuvinte spuse şoptit au o acţiune 


îndepărtată şi se fac auzite la mari depărtări; după acestea, se 


poate înțelege unitatea tuturor lucrurilor, care vine din unitatea 
sufletului.” (IV, 9, 8) 

Dar, dacă aşa stau lucrurile, nu trebuie să negăm oare că 
într-adevăr există o multitudine de suflete, şi nu suntem 
constrânşi la doctrina care face din fiecare din gândurile noastre 
„gândurile unei alte fiinţe? Şi totuşi trebuie ca fiecare să fie el 
însuşi, ca gândurile şi faptele noastre să fie ale noastre, ca 
faptele noastre, bune şi rele, să vină din noi” (III, 1, 4). Cum să 
se conceapă deci raporturile dintre sufletele diverse cu sufletul 
total? 

Acest raport consistă oare în faptul că sufletele parţiale sunt 
părţi ale sufletului total? Dar ce înseamnă „părţi”? Dacă ne 
închipuim sufletul universului ca o masă corporală care se 
fragmentează, se vor obţine astfel suflete multiple, dar toată 
unitatea va dispărea. „Sufletul unic s-ar consuma într-o 
multitudine de puncte.” (IV, 9, 4) „Ar însemna să pierdem 
sufletul (unic) sau să facem din el un simplu nume; dacă a 
existat, e ca vinul împărţit în mai multe butoaie; vinul din 
fiecare poate fi numit parte din tot vinul.” (IV, 3, 2) 

Se va spune deci că sufletele individuale „sunt părţi ale 
sufletului total în sensul în care, într-o vieţuitoare, sufletul din 
deget va fi numit parte a sufletului din picior?” Spre deosebire 
de prima ipoteză, se va menţine astfel unitatea vieţii universale, 
dar nu va fi explicată nicidecum multitudinea vieților particulare. 
Fiindcă trebuie, în această ipoteză, ca „sufletul să fie 


pretutindeni acelaşi, întreg pretutindeni, unul şi acelaşi suflet în 


mai multe fiinţe deodată. Dar atunci nu se mai poate spune că 
există pe de o parte sufletul universal şi pe de alta părţile acestui 
suflet”. Dar, vom adăuga, diversitatea de puteri pe care sufletul 
universal le exercită în diferite părţi ale universului nu ajunge 
oare pentru a explica multitudinea sufletelor? De pildă, sufletul 
universal se manifestă aici ca putere vegetativă, acolo ca putere 
senzitivă. Acest lucru nu explică totuşi nimic, fiindcă atunci 
fiecare suflet, identificat cu o putere anume, n-ar trebui să 
posede aşa cum posedă, cel puţin de drept, aceleaşi puteri ca 
sufletul universal. „Fiecare parte n-ar putea să gândească; doar 
sufletul universal ar fi capabil de aceasta, sau pretinsa parte ar fi 
un suflet raţional, la fel de raţional ca sufletul total, şi deci e 
identic cu acest suflet şi nu e o parte a acestuia” (IV, 3, 3). 

Aşa că ori se afirmă multitudinea pe seama unităţii, sau invers. 
Trebuie deci ca multiplicitatea şi unitatea să fie concepute altfel. 
Trebuie mai întâi să se insiste asupra acestui punct, că sufletele 
multiple sunt omogene între ele, şi că au toate, oarecum, aceeaşi 
capacitate de viaţă spirituală. „Sufletele noastre se ridică la 
aceleaşi obiecte ca sufletul totului, şi funcţia lor intelectuală e 
asemănătoare."(IV, 3, 1), „Sufletul nostru e de acelaşi fel ca 
sufletul zeilor; când îl considerăm individual, şi fără adăugiri, îi 
găsim acelaşi preţ ca sufletului lumii.” (V, 1, 2) 

Asta fiindcă fiecare suflet e potenţial în toate fiinţele, şi prin 
asta are o unitate cu celelalte suflete. Fiindcă „aşa cum altele, ca 
şi noi, sunt fiinţele, suntem toţi, noi şi ei, fiinţe; şi toţi suntem 


fiinţe; deci nu suntem cu toţii decât unul”. Această unitate nu e 


deci nicidecum ca unitatea abstractă a unui punct; e mai degrabă 
uniunea sufletelor, care, prin vârful lor, participă toate la aceeaşi 
contemplare inteligibilă. Dar noi ne ignorăm unitatea, fiindcă 
privim în afara fiinţei de care depindem. Suntem toţi ca un cap 
cu mai multe feţe întoarse în afară, dar care se isprăvesc 
înăuntru printr-un singur vârf. Dacă ne-am putea întoarce 
spontan, sau dacă avem norocul „ca să ne tragă Atena de păr, am 
vedea deodată Zeul însuşi şi fiinţa universală... Dar cum nu 
există un punct în care ne putem fixa limitele, ca să spunem: 
până acolo sunt eu - renunţăm să ne separăm de fiinţa universală 
(VI, 5,7). 

Nu trebuie deci să vorbim la Plotin de un suflet unul care să 
se fragmenteze în suflete multiple. Problema multiplicităţii 
sufletelor se rezolvă printr-un apel la viaţa spirituală. Există, la 
cea mai înaltă treaptă a sufletelor, o stare de uniune atât de 
mare încât nu se mai poate vorbi de mai multe suflete; e o stare 
de uniune hypostasiată într-un suflet unic, care le precedă pe 
toate celelalte. Sau, se poate spune şi aşa, acest suflet unic e ca 
un sistem a cărui unitate corespunde celei a sistemului inteligibil 
al ideilor pe care le contemplă. „Sufletele au toate: o legătură de 
dependenţă cu o inteligenţă şi sunt raţiunile inteligenţelor;... 
corespunzând fiecare cu un inteligibil mai puţin divizat decât ele 
însele, ele au totuşi voinţa de a se diviza, dar nu pot duce la bun 
sfârşit această operaţie; ele păstrează identitatea cu diferenţa; 
fiecare subzistă ca o fiinţă, dar toate împreună nu fac decât o 


fiinţă. lată punctul capital al tezei noastre; toate sufletele vin din 


unul singur, aceste suflete multiple venite dintr-un suflet unic 
sunt ca inteligenţele, separate şi neseparate.” (IV, 3, 5) 

Multiplicarea sufletelor consistă nu într-o creare de fiinţe noi, 
ci în faptul că legăturile care le legau cu sufletul universal se 
destind, şi în faptul că particularitatea fiecărui suflet e pusă în 
evidenţă. Dacă anumite suflete „n-au părăsit sufletul universal, 
fratele lor” (IV, 3, 6) şi „ascund în universalitatea lumii 
inteligibile ceea ce au particular, altele ţâşnesc oarecum în afara 
fiinţei universale într-o fiinţă particulară asupra căreia au o 
acţiune particulară” (VI, 4, 16). Orice suflet e sau universal in 
actu şi particular in potentia, şi atunci e totuna cu sufletul 
universal, sau „deturnându-şi activitatea, devine un suflet 
particular, deşi, în alt sens, (in potentia) îşi păstrează 
universalitatea” (Ibid.). 

În fine, multitudinea sufletelor e cea a unei vieţi spirituale ce 
scade şi se şterge câte puţin de la starea de uniune la cea de 
dispersie. Imaginile folosite de Plotin pentru a-şi exprima 
gândirea vizează toate punerea pe primul plan a acestei idei de 
continuitate între diversele niveluri a!e vieţii sufletelor. „Este, 
spune el vorbind de sufletul unic din care vin toate sufletele, ca 
şi cum un oraş ar avea un suflet; el conţine locuitori din care 
fiecare are un suflet; dar sufletul oraşului e mai desăvârşit şi mai 
puternic, deşi nimic nu împiedică celelalte suflete să fie de 
aceeaşi natură cu el.” Sau iar: „dintr-un suflet unic provin 
sufletele multiple şi diferite, ca şi cum dintr-un gen unic provin 


specii inferioare şi superioare” (IV, 8, 3). 


Prin această teorie, lumea sufletelor era sustrasă unui destin 


interior lumii şi legată direct de ordinea inteligibilă. 


x 
x x 


Plotin se găsea în prezenţa unei dificultăţi analoage, dar şi 
mai mari. Multiplicarea sufletelor duce, în ultima sa treaptă, la 
dispersia lor în materie şi la uniunea lor cu corpurile particulare 
pe care le fac să trăiască. Aici e efectul natural şi necesar al legii 
procesiunii, al diseminării progresive a puterii spirituale. Un 
corp e viu fiindcă a primit „ca o iluminare sau o încălzire” urma 
de suflet pe care era apt s-o primească. Nimic aici, prin urmare, 
decât un eveniment natural şi necesar. 

Dar, pe de altă parte, căderea sufletului în trupuri e 
reprezentată în miturile lui Platon şi în credinţele religioase vii 
din vremea lui Plotin ca rezultând dintr-un demers spontan al 
sufletului, rău în sine, şi care e totodată consecinţa şi principiul 
tuturor nenorocirilor sufletului. Cum să punem oare de acord 
una cu cealaltă, se întreabă Plotin? „Dacă sufletul (iluminând 
corpul) nu devine rău în sine, şi dacă acesta e modul său de 
intrare şi de prezenţă în corp, ce e deci coborârea şi urcarea 
periodică a sufletelor? De ce există pedepse? De ce există 
metempsihoza? 

Iată învăţămintele primite de la filosofii antici, care au tratat 
cel mai bine despre suflet; trebuie să încercăm să arătăm că teza 
noastră actuală e în acord, sau cel puţin nu e în dezacord cu a 
lor.” (VI, 4, 16) 


Oricare ar fi bunăvoința lui Plotin în această privinţă, trebuie 
să remarcăm că rămâne la el un contrast persistent între cele 
două concepţii. Pe de o parte, producţia de corpuri vii şi animate 
e considerată ca o funcţie naturală a sufletului. „Sufletele nu 
trebuie să existe singure, fără ca să apară produsele activităţii lor; 
e inerent oricărei naturi să producă şi să se dezvolte mergând de 
la un principiu indivizibil, un fel de sămânță, până la un efect 
sensibil... 

Dacă materia e eternă, e imposibil, fiindcă ea există, să nu 
aibă partea ei din principiu care oferă binele fiecărui lucru, în 
măsura în care e capabil să-l primească”. (IV, 8, 6) însufleţirea 
sufletului intră în ordinea universală. în această lume „totul e 
determinat de subordonarea faţă de o rațiune unică; totul e fixat, 
şi coborârea şi urcarea sufletelor şi restul. Dovada acordului 
sufletelor cu ordinea universului, dovada faptului că ele nu 
acţionează izolat, ci că-şi combină coborârile şi că sunt în acord 
cu mişcarea circulară a lumii, e faptul că vieţile lor şi voinţele 
lor îşi au semnele lor în figurile formate de planete şi se unesc 
oarecum într-o singură temă melodică... Nu ar putea fi astfel, 
dacă acest univers n-ar avea acţiuni şi pasiuni corespunzătoare 
acestei vieţi a sufletelor şi nu le-ar măsura perioadele, rangurile 
şi vieţile în carierele pe care le parcurg” (IV, 3, 12). 

Sufletul se mişcă fără reflexie înspre corpul pregătit pentru el 
de către sufletul lumii; el e „transportat în corpul spre care are 
cea mai mare asemănare;... când a venit momentul, el coboară 


acolo ca la chemarea unui crainic” (IV, 3, 12 şi VI, 7, 7). Astfel 


sufletul se întinde natural printr-o procesiune necesară, de ia 
lumea inteligibilă unde-l rămâne vârful la planta pe care o face 
să crească. „Sufletul pare că înaintează până la plante; el 
înaintează într-acolo, fiindcă principiul vegetativ aparţine 
sufletului; dar el nu înaintează în întregime; el vine în plante 
fiindcă, pogorând în regiunea inferioară, produce o altă existență 
în această purcedere însăşi, prin bunăvoință faţă de fiinţele 
inferioare; dar, în ce priveşte această parte superioară de la sine 
care e legată de inteligenţă şi constituie propria-i inteligenţă, el o 
lasă să rămână imobilă în ea însăşi.(V, 2, 7) 

În altă parte, Plotin vorbeşte însă altfel. Mândria şi 
îndrăzneala sufletului sunt cele ce o fac să se cufunde în trupuri. 

„Sufletele îşi văd imaginile ca în oglinda lui Dionysos, şi, de 
sus, se avântă spre ele.” (IV, 3, 12) Sufletul nu se mulţumeşte să 
radieze; el e atras de reflexia pe care a produs-o. Dacă unele din 
ele rămân imobile, „altele sunt atrase de reflexul strălucitor pe 
care-l produc asupra lucrurilor pe care le luminează; reţinute în 
corpurile lor, ele sunt înlănţuite de legături magice şi posedate în 
întregime de solicitudinea lor pentru natura corpului” (IV, 3, 17). 
Nu mai e vorba de veşnica procesiune prin care sufletul se 
extinde, ci de un demers pozitiv şi momentan prin care el se 
retrage din valul vieţii spirituale şi se întrupează. „Sufletele trec 
de la univers la părţile acestuia; fiecare vrea să fie al său însuşi; 
el oboseşte să fie cu altul şi se retrage în sine. Rămas multă 
vreme în această depărtare şi separare de tot, fără a-şi ridica 


privirea spre inteligibil, el devine un fragment, se izolează;... 


sprijinit pe un singur obiect separat de ansamblu, el se 
depărtează de tot restul; el vine şi se întoarce spre acest obiect 
unic, învins de toate celelalte; el se depărtează de ansamblu; el 
guvernează cu dificultate obiectul său particular; el e acum în 
contact cu el; el îl apără de obiectele exterioare; el îi e prezent, şi 
pătrunde în el, în mare parte. lată de unde vine ceea ce se 
numeşte pierderea aripilor.” (IV, 8, 5) 

Trebuie, de fapt. să distingem actul natural şi necesar prin 
care sufletul însufleţeşte trupul, şi actul prin care el se leagă cu 
voia de acest corp. In momentul când el produce în materie un 
reflex al său (corp viu), „el e încă în locul lui, în regiunea 
intermediară; dar el îşi aruncă încă o privire asupra imaginii; 
prin această a doua privire, el îi dă o formă şi, mulţumit, 
coboară în el” (III, 9, 2). 

Astfel, sufletul, în mitul coborârii, „merge mai departe decât 
trebuie”, adică, fără îndoială, mai departe decât o cere legea 
purcederii. O dată această purcedere isprăvită, sufletul îşi are 
partea sa superioară în inteligibil, un reflex în materie şi, între 
această parte superioară şi acest reflex, o parte medie. Doar 
atunci se produce „coborârea”; partea superioară rămâne în 
inteligibil, dar partea medie a sufletului e antrenată spre 
reflectarea sa. 

Există între aceste două imagini o contradicţie evidentă. 

Plotin nu ne dă indicii după care să o suprimăm, dar e poate 
posibil să o explicăm. Teoria purcederii consideră sufletul ca o 


activitate spirituală hypostasiată, ce se întinde de la inteligibil la 


lumea sensibilă. însă acest hypostas care constituie sufletul 
nostru, nu suntem noi înşine, sau, cel puţin, nu chiar noi înşine; 
realităţii existând în sine care constituie sufletul nostru i se 
adaugă atitudinea noastră faţă de ea; putem să fim în ea la 
niveluri diferite; putem să ne separăm de partea ei superioară. 
Dar ce e acest noi distinct de suflet, fără a fi cu totul distinct? 
Pare uneori că Plotin are intuiţia unei activităţi propriu-zis 
subiective care, ea, nu se poate hypostasia şi transforma în lucru. 
Sufletul nostru se întinde înaintea noastră ca un obiect; nu în el 
există, propriu-zis, mişcare şi coborâre; corpul fiind apropiat de 
el pentru a fi iluminat; dar noi putem să ne identificăm cu acest 
reflex şi ne putem separa de el; noi introducem astfel ca o 
tăietură între noi şi partea superioară a sufletului nostru, tăietură 
care există numai pentru noi, dar care nu stânjeneşte 
continuitatea reală între lumea inteligibilă şi cea sensibilă. Cu 
alți termeni, eul nostru, ceea ce noi suntem pentru noi nu e 
potrivit sufletului nostru. „Dacă avem în noi lucruri atât de mari, 
se întreabă Plotin, după ce enumeră proprietăţile sufletului, de 
ce nu le percepem? De ce rămânem majoritatea timpului fără a 
face asemenea activităţi? De ce unii oameni nu le fac niciodată? 
Aceste mari obiecte persistă mereu în activitatea lor şi în 
inteligenţă ca şi principiul anterior...; sufletul e şi el animat de o 
mişcare eternă; dar noi nu simţim tot ceea ce e în sufletul nostru; 
doar ceea ce pătrunde până la senzaţie ajunge până la noi; atâta 


timp cât o activitate nu se transmite sensibilităţii, ea nu 


traversează tot sufletul; fiindcă noi avem facultatea de a simţi, 
ignorăm că nu suntem un fragment de suflet, ci sufletul întreg. 

Fiecare parte a sufletului trăieşte şi acţionează mereu după 
funcţia sa proprie; dar noi nu avem cunoştinţă de acest lucru 
decât atunci când apare comunicarea şi percepţia lui.” 

Astfel, în pofida logicii sistemului purcederii, activitatea 
noastră proprie, atitudinea noastră spirituală subiectivă, dacă 
putem spune, tinde, la Plotin, să se elibereze de activitatea 
spirituală transformată în lucru, care e hypostasul. Dacă 
marginile acestei activităţi îi sunt oferite de ordinea însăşi a 
lucrurilor, dacă nu le instaurează ea însăşi, ea e totuşi în 


întregime prizoniera lor, fiindcă poate să se mişte acolo. 


x 
x x 


Toată psihologia lui Plotin, în sensul restrâns al cuvântului, e 
dominată de principiul deja citat: „Nu există punct în care să ne 
putem fixa limitele, ca să putem spune: până aici sunt eu” (VI, 5, 
7). 

În stările spirituale de treaptă superioară, sentimentul de 
personalitate dispare, în acelaşi timp cu atenția faţă de lucrurile 
exterioare. Omul ajuns la lumea inteligibilă „nu-şi mai aminteşte 
deloc de sine; nu-şi mai aminteşte că e el, Socrate care 
contemplă; el nu ştie dacă e o inteligenţă sau un suflet. Dacă ne 
gândim la aceste stări de contemplare foarte profundă, chiar aici 
pe pământ, unde gândirea nu se întoarce asupra sa; noi ne 


posedăm pe noi înşine; dar toată activitatea noastră e îndreptată 


spre obiectul contemplat; devenim acel obiect; ne oferim lui ca o 
materie căreia el îi dă formă; nu mai suntem noi înşine decât in 
potentia”. 

Cât despre funcţiile normale ale spiritului, rațiune, memorie, 
sensibilitate, ele nu sunt centrul, ci derivații, limitări ale vieţii 
spirituale. Conştiinţa, departe de a fi, pentru Plotin, esenţială, e 
un accident şi ca o slăbire. Sufletul posedă cu atât mai mare 
putere propriile sale calităţi, cu cât e mai puţin conştient de ele 
(IV, 4,4). 

Noi gândim mereu; dar nu percepem mereu gândirea noastră 
(IV, 3,30). „Acţiunea (gândirii) scapă, când nu se raportează la 
un obiect sensibil; fiindcă doar prin intermediarul senzaţiei ne 
putem raporta activitatea la obiecte intelectuale... Impresia lor 
are loc, se pare, când gândirea se întoarce asupra sa însăşi, şi 
când fiinţa în acţiune în viaţa sufletului e oarecum trimisă în 
sens invers; aşa ca imaginea în oglindă, când suprafaţa sa e 
imobilă... Dacă partea din noi înşine în care apar reflexele 
raţiunii şi inteligenţei nu e agitată, aceste reflexe sunt vizibile; 
atunci nu doar inteligenţa şi raţiunea cunosc, ci avem un fel de 
cunoştinţă sensibilă a acestei acţiuni. Dar dacă oglinda e spartă 
din cauza unei tulburări în armonia corpului, raţiunea şi 
inteligenţa acţionează fără să se reflecte în ea, şi e atunci gândire 
fără imagini... Se pot găsi, şi în veghe, activităţi, meditații şi 
acţiuni foarte frumoase pe care conştiinţa nu le însoţeşte; astfel 
cel care citeşte nu are neapărat conştiinţa că citeşte, mai ales 


dacă citeşte cu atenţie.” 


Urmează că în suflet, la cea mai înaltă treaptă a vieţii 
spirituale, nu există memorie, fiindcă sufletul e în afara timpului, 
nici sensibilitate, fiindcă sufletul n-are raporturi cu lucrurile 
sensibile, nici raţionament, nici gândire discursivă, fiindcă „în 
eternitate nu există raţionament”. între funcţiile normale ale 
conştiinţei şi natura intimă a sufletului există o contradicţie. 

Explicaţia psihologică, la Plotin, va consta în a arăta cum 
aceste funcţii ale sufletului se nasc treptat dintr-o decădere a 
vieţii spirituale. Prin scăderea nivelului sufletului în realitatea 
metafizică vedem noi că se nasc în el memoria, sensibilitatea şi 
înţelegerea. 

Psihologia consistă în a determina care e exact acest nivel 
pentru o funcţie dată. Ea este, la Plotin, foarte fragmentară; el a 


consacrat analize lungi memoriei; le voi studia primele. 


x 
x x 


La ce nivel se produce memoria? E ea, cum au crezut stoicii, o 
funcţie a părţii sufletului care e unită cu corpul? Nicidecum, 
fiindcă memoria are loc după ştergerea impresiei sensibile. în 
plus, nu ne amintim doar lucruri sensibile, ci şi cunoştinţe 
ştiinţifice (IV, 3, 25). 

Se va răspunde că memoria nu poate avea loc decât în sufletul 
unit cu corpul? Fără îndoială; dar mai întâi, amprenta produsă 
de obiectul sensibil n-are nimic material; sufletul nu e o „tăbliță 
unsă cu ceară”, impresia în suflet e „un fel de intelecţiune” chiar 


în cazul lucrurilor sensibile. în plus, dacă amintirea e o păstrare, 


e din cauza trăsăturilor proprii sufletului, şi fiindcă „el nu e un 
lucru care să fie în curgere perpetuă”. în sfârşit, corpul constituie 
un obstacol pentru memorie; băutura nu produce oare uitarea? 
(bid., 26). 

Deci memoria aparţine în propriu sufletului, în măsura în care 
el nu e prins în corp. Dar la ce nivel s-o plasăm în suflet? 

Trebuie să legăm de fiecare facultate amintirea lucrurilor care 
se raportează la acesta şi să spunem, de pildă, că prin facultatea 
dorinţei ne amintim obiectul dorit? Nicidecum; fiindcă, fără 
îndoială, urmare satisfacerii unei dorinţe, se produce, în 
facultatea de a dori, o modificare ce se păstrează; însă această 
modificare e o simplă dispoziţie sau afecţiune prezentă; ea nu e o 
amintire propriu-zisă (Ibid., 28). 

Amintirea nu e nici persistenţa impresiei sensibile. 

Experienţa ne arată că nu există legătura necesară care ar 
trebui să existe, în acest caz, între o bună memorie şi o percepţie 
precisă şi fină. Acestea sunt fapte de alt ordin. Memoria, cel 
puţin cea a lucrurilor sensibile, are ca obiect propriu imaginea, 
la care ajunge senzaţia, dar a cărei conservare depinde de 
imaginaţie (Ibid., 28). 

Se va obiecta că se explică astfel amintirea lucrurilor sensibile, 
dar nu cea a celor intelectuale. Plotin răspunde că, dacă există, 
propriu-zis, memorie, e doar în măsura în care sunt legate de 
imagini sensibile. Dacă, aşa cum spune Aristotel, o imagine 
însoţeşte orice gând, atunci persistenta acestei imagini, care e ca 


reflectarea concepţiei, va explica amintirea obiectului cunoscut. 


Printre aceste imagini, există unele cu o însemnătate 
deosebită; e vorba de formulele verbale ce însoțesc orice gând. 
„Gândul e un indivizibil; atâta vreme cât nu s-a exprimat 
exterior, atâta timp cât rămâne interior, ne scapă; limbajul, 
dezvoltându-l şi făcându-l să treacă de la starea de gândire la cea 
de imagine, reflectă gândirea ca o oglindă; şi astfel gândirea e 
percepută; ea durează şi e amintită.” (IV, 3, 30) 

Se vede acum locul propriu ai memoriei; ea e în suflet, dar nu 
în sufletul purificat de orice contact cu trupul. Astfel, pe măsură 
ce are loc purificarea, memoria se elimină treptat. „Cu cât 
sufletul se străduieşte mai mult spre inteligibil, cu atâta uită mai 
mult lucrurile de aici de pe pământ; astfel, în acest sens se poate 
spune că un suflet bun e unul care uită.” (Ibid., 32) în cel mai 
rău caz, sufletul, plasat în locul inteligibil, nu mai are amintiri. 
„Nu e cu putinţă, când gândirea se aplică celor inteligibile, să 
facă altceva decât să le gândească şi să le contemple; iar 
gândirea actuală nu implică amintirea de a fi gândit.” Să nu se 
obiecteze că gândirea intelectuală e o mişcare care cuprinde 
momente succesive, aşa ca diviziunea genului în specii, şi prin 
urmare, în fiecare moment, memoria momentelor precedente. 
Fiindcă e vorba aici de o anterioritate şi de o posterioritate 
logice, care au raport cu ordinea şi nu cu succesiunea în timp; la 
fel, ordinea de dependenţă dintre părţile unei plante nu ne 
împiedică să o vedem dintr-o dată (IV, 4, 1). 

Plecând de la această stare superioară, se poate vedea acum 


cum se naşte memoria în suflet. Ea se naşte, de îndată ce sufletul 


iese din inteligibil şi vrea să se distingă de el. Atunci nu mai 
există asimilare completă între suflet şi obiectul său. Distanţa la 
care sufletul e de lumea inteligibilă face ca el să nu mai aibă 
decât imagini. „Sufletul posedă încă toate lucrurile; dar el le 
posedă în mod secundar, şi astfel, nu devine perfect toate 
lucrurile.” Imaginea se naşte deci dintr-o pătrundere incompletă 
a obiectului, suficientă totuşi pentru a dispune sufletul conform 
lui (Ibid, 3). 

Cu toate acestea, s-ar putea obiecta, viaţa sufletelor, şi chiar a 
sufletelor superioare precum cele ale stelelor, nu e oare legată de 
durată? Sufletul stelei nu acţionează în durată pentru a-şi 
conduce corpul, nu trebuie oare, în pofida superiorității sale, să 
păstreze amintirea momentelor trecute ale acţiunii sale? Însă 
amintirea unuia din aceste momente ar presupune că el se poate 
distinge şi izola de toate celelalte. Dar nu e totdeauna aşa. Viaţa 
unui astru nu se divide în fragmente separabile. „A distinge în 
perioada unui astru un ieri şi un anul trecut, e ca şi cum am 
divide în mai multe mişcări mişcarea piciorului care face un pas, 
şi ca şi cum am vedea în acest impuls unic o multitudine de 
impulsuri unice şi succesive.” 

Durata vieţii unui astru e indivizibilă, şi noi suntem cei care, 
din punctul nostru de vedere, distingem zilele şi nopţile şi părţile 
timpului (IV, 4, 7). 

Aceste observaţii ne arată mai bine cu ce condiţii viaţa în 
durată e însoţită de memorie - anume cu condiţia ca această 


durată să-şi piardă unitatea şi să se fragmenteze. Memoria 


depinde atunci de atitudinea sufletului. Ea nu trezeşte trecutul 
decât pe cât are interesul să-l trezească. Dacă senzaţii diferite, 
provocate de obiecte diferite, nu-l interesează, el nu-l primeşte în 
memorie. în particular, dacă avem de făcut mereu aceeaşi 
acţiune în aceleaşi condiţii, (cazul sufletului stelei) nu vom 
păstra nici cea mai mică amintire a succesiunii timpului. „Când 
se repetă mereu acelaşi act, inutil să păstrăm amintirea fiecărui 
detaliu al acestui act, fiindcă rămâne acelaşi.” (Ibid., 8) Memoria 
nu-şi are deci locul decât într-o viaţă fragmentată, asaltată fără 


încetare de impresii noi şi de nevoi ce renasc fără încetare. 


x 
x x 


Studiul făcut de Plotin asupra memoriei e foarte grăitor în ce 
priveşte metoda lui privitoare la cercetările psihologice. Să 
vedem cum a aplicat el această metodă la problemele plăcerii şi 
durerii. 

Plăcerea şi durerea sunt la un nivel mai jos decât memoria. 

Ele nu aparţin complet sufletului, ci şi corpului care e legat de 
el, şi complexului suflet-corp. Nu există afecţiune în corpul 
neînsufleţit, care e indiferent disoluţiei părţilor sale, fiindcă 
substanţa sa rămâne; dar, când corpul vrea să se unească cu 
sufletul, el formează cu el „o alianţă primejdioasă şi instabilă” 
care naşte dificultăţi. Corpul se supune la tot felul de modificări, 
mai mult sau mai puţin compatibile cu prezenţa vieţii care-l vine 


de la suflet. Când e atins în organizarea sa, apare „un recul al 


corpului, care tocmai e lipsit de imaginea sufletului pe care-l are” 
şi, exact în locul unde e atins, se produce durerea. 

De aceea, durerea e resimţită şi localizată în partea suferindă. 
Doar corpul suferă. Invers, plăcerea se produce în momentul în 
care modificarea corporală e de asemenea natură, încât îi 
permite corpului să primească din nou influenta sufletului. 

Într-un cuvânt, plăcerea e o creştere, iar durerea o scădere a 
vitalităţii corpului. Trebuie distinsă percepţia pe care o are 
sufletul de plăcerea şi durerea însele; percepţia are loc la un 
nivel superior. „Senzaţia însăşi nu e suferință, ci cunoştinţă a 
suferinţei; fiind cunoştinţă, ea e impasibilă.” (IV, 4, 18-19) 

Dorinţa, după Plotin, e un fenomen complex care are loc la 
diferite nivele; punctul său de plecare e în corpul viu. „Nu 
sufletul e cel ce caută gustul dulce şi amar; corpul, însă le caută 
corpul care nu vrea să rămână un simplu corp” şi care le caută 
pentru a-şi creşte vitalitatea. În acest stadiu, dorinţa e năzuinţă 
sau pre-dorinţă; el depinde de starea actuală a corpului. Într-un 
stadiu următor, dorinţa e în natură, adică în partea emanată a 
sufletului care conservă corpul viu; natura nu primeşte toate 
năzuinţele corpului, fiindcă ea caută doar ceea ce poate să-l 
vindece; ea nu se uneşte cu dorințele decât dacă sunt dorinţe 
care nu depind de interesul momentan al organului afectat, ci 
care vizează conservarea organismului. Într-al treilea stadiu, 
dorinţa pătrunde până în suflet. „Senzaţia prezintă imaginea 
obiectului, şi, după această imagine, sau sufletul satisface 


dorinţa - acesta şi ale rolul lui - ori îi rezistă, şi o suportă, şi nu e 


atent nici la corpul în care a început dorinţa, nici la natura care 
a dorit apoi.” (IV, 4, 20-21) 

În mânie, Plotin distinge şi ceea ce vine din trup, fierberea 
fierii şi sângelui, şi ceea ce vine din suflet, percepţia sau 
imaginea obiectului e cea care a cauzat această revoluţie 
organică; apoi dispoziţia sufletului de a se ataca sau a se apăra. 
Dar există şi o „mânie care vine de sus”, reprezentarea obiectului 
şi dispoziţia morală sunt atunci anterioare modificărilor 
fiziologice (IV, 4, 28). 

Aceste exemple ajung să arate care este amploarea metodei lui 
Plotin în problemele psihologice, şi cum a intuit, poate mai 
precis decât alţi filosofi ai Antichității, importanţa fenomenelor 


organice în viaţa sufletului. 


x 
x x 


Înțelegerea (6râvora) e considerată de Plotin ca nivelul propriu 
şi normal al sufletului, intermediară între inteligentă şi lumea 
sensibilă. Înțelegerea suntem noi înşine, pe când inteligenţa, pe 
de o parte, şi corpul, pe de alta, sunt doar ale noastre. 

Înțelegerea are trei funcţii principale: întâi compune şi divide 
plecând de la imagini derivate din senzaţie. Astfel, el va dezvolta 
imaginea pe care o are despre Socrate, amănunţind ceea ce-l 
oferă imaginaţia. În al doilea rând, ea ajustează datele senzaţiei 
cu amprentele pe care le primeşte de la ideile inteligibile; ea 
distinge, de exemplu, dacă Socrate e bun, nu doar în purele date 


sensibile, ci fiindcă are în sine regula binelui. In fine, ea face să 


corespundă imaginile actuale şi recente cu cele vechi; recunoaşte; 
în persoana dinaintea sa îl recunoaşte pe Socrate. 

Înțelegerea are deci, pentru Plotin, o funcţie discursivă, o 
funcţie de legătură; „ea ştie că e discursivă, adică făcută pentru a 
înţelege lucrurile exterioare”. Dar, în acest efort de înţelegere, ea 
se ridică spre inteligenţa a cărei lumină o primeşte. (V, 3, 2-3) 

Am înţelege greşit această psihologie dacă am considera 
facultăţile inferioare ca adăugându-se sufletului, pe măsură ce 
coboară spre un nivel inferior. Ar însemna să admitem că 
pogorârea sufletului, departe de a-l sărăci, îl îmbogăţeşte şi 
constituie un progres pentru el, făcând să treacă la fapt puteri 
adormite înainte. În realitate, facultăţile inferioare nu sunt decât 
o expresie sărăcită şi o formă deficientă a ceea ce sufletul 
conţine veşnic. 

Facultatea de a simţi care se află în omul sensibil este, de 
pildă, reflectarea facultăţii unei simţiri mai elevate care e în 
„omul inteligibil”, adică în partea superioară a sufletului. 
„Fiinţele inteligibile pot fi numite sensibile, fiindcă ele sunt, în 
felul lor, obiectele unei percepții. Senzaţia, aici pe pământ, pe 
care o numim senzaţie fiindcă se raportează la corpuri, e mai 
obscură decât percepţia care are loc în inteligibil, şi ea nu mai e 
clară decât în aparenţă. Noi numim senzitiv omul de aici, fiindcă 
percepe mai puţin bine şi percepe imagini inferioare modelului; 
astfel senzațiile sunt gânduri obscure şi gândurile inteligibile 


sunt senzaţii clare.” (VI, 7, 7) 


CAPITOLUL VI 


INTELIGENȚA 
(Nois) 


Sufletul, din care provin toate forţele care organizează şi dau 
viaţă universului sensibil, poate, printr-o mişcare de conversie, 
să se reculeagă în sine însuşi şi să suie la principiul său, 
Inteligența. 

Teoria plotiniană a Inteligenţei conţine în ea atâtea elemente 
eterogene şi răspunde la atâtea probleme diverse, încât e foarte 
greu de analizat şi de scos în evidenţă unitatea ei. Inteligența 
corespunde Ideilor platonice; ea concentrează în sine substanţa 
teoriei aristoteliciene a formei; şi are ceva din Zeul suprem al 
stoicilor, Inteligența care conduce universul. Dar acestea nu sunt 
decât aspecte filosofice ale teoriei, în care Inteligența e 
considerată ca explicaţie şi cauză a lumii sensibile. Fiindcă, pe 
de altă parte, 

Inteligența marchează o treaptă în viaţa spirituală, o etapă în 
călătoria ascensională a sufletului spre scopul său ultim. lată aici 
un aspect cu totul diferit; ne face să ne gândim la Duhul Sfânt în 
sensul sfântului Pavel - Duhul eliberat de carne - mai mult decât 


la Inteligență, în sensul filosofiei greceşti. 


Această diversitate de aspect e marcată de dificultăţile pe care 
le au traducătorii în redarea cuvântului Noïç” pe care l-am redat 
până acum ca inteligență. E termenul folosit de Bouillet în 
traducerea sa din Enneade, şi are în spate o tradiţie lungă; în 
scolastica secolului XIII, cuvântul intelligentia desemnează 
aproape totdeauna inteligenţa separată şi hypostasiată, aşa cum 
se găsea în filosofia arabilor, provenită din Aristotel şi Plotin. 
Dimpotrivă, interpreţii recenți par a fi căzut de acord asupra 
unui alt termen. 

M. Arnou (Le desir de Dieu dans la philosophie de Plotin, Paris, 
1921) foloseşte cuvântul esprit. M. Inge (The Philosophy of 
Plotinus, Londra, 1918) alege cuvântul spirit, care pentru el pune 
în evidenţă înrudirea acestei noţiuni cu pneuma al lui Pavel. La 
fel, într-un alt studiu, (Plotin, Leipzig, 1921), M. Heinemann 
foloseşte cuvântul Geist, care, sub pana unui filosof german, se 
îmbogăţeşte cu sensul din filosofia hegeliană. 

Aceste traduceri, cel puţin primele două, au inconvenientul de 
a nu desemna destul de limpede aspectul filosofic al conceptului. 
Pe de altă parte, cuvântul inteligență (şi acesta e poate motivul 
pentru care e respins azi) are inconvenientul de a sugera sensul 
în care eluat de teoriile noastre anti-intelectualiste moderne, 
adică, sensul de gândire discursivă; or, la Plotin, Inteligența e 
esențialmente intuitivă. În pofida inconvenientului semnalat, 
vom păstra, cu toate rezervele arătate, termenul consacrat de 


tradiţie. 


57 Cuget sau minte. 


Se vede deja de unde provine dificultatea şi însemnătatea 
teoriei lui Plotin: sfântul Pavel, în spiritualismul său, trece cu 
vederea lumea inteligibilă, ca model al lumii sensibile; el are, 
faţă de lumea sensibilă, lumea cărnii, o atitudine pur negativă; 
spiritul nu o destăinuie, ci se eliberează de ea. Contra acestei 
mişcări care vida inteligența de orice conţinut raţional şi 
explicativ în favoarea spiritului, a început devreme, încă înainte 
de sf. Pavel, o mişcare de idei inversă, care ducea la elenizarea - 
ca să spunem aşa - a vieţii spirituale, identificând-o cu lumea 
inteligibilă. Martor e Filon din Alexandria, al cărui Logos e în 
acelaşi timp gândirea divină care conţine modelele lucrurilor, şi 
ghidul spiritual care salvează sufletele; martori, mai aproape de 
Plotin, gnosticii care încearcă să arate cum locul spiritelor, 
„pământul nou” în care sunt primiţi pneumaticii, e simultan şi 
lumea inteligibilă. 

Părerile lui Plotin despre acest subiect nu sunt decât 
tradiţionale, însă ajunse la un grad de elaborare fără pereche. 

Doctrina lui e să arate că atitudinea spirituală în cel mai înalt 
grad, reculegerea asupra sinelui ne dă fiinţa în toată bogăţia şi 
varietatea ei. „A se gândi pe sine, repetă el, înseamnă a gândi 
fiinţele.” „Ceea ce sufletul primeşte (în reculegerea asupra sa 
însuşi) e învecinat cu realitatea adevărată.” (V, 9, 3) Reculegerea 
interioară e, în acelaşi timp, cea mai înaltă treaptă a fiinţei. „A fi, 
în sensul tare, nu înseamnă creştere şi înmulţire, înseamnă a-şi 
aparţine sieşi; şi îţi aparţii ţie însuţi când te concentrezi asupra 


ta însuţi...; această îndreptare spre sine e interioritatea.” 


De aici, planul de urmat în studiul Inteligenţei: a determina 
elementele filosofice ale concepţiei Inteligenţei la Plotin; a arăta 
cum Plotin le utilizează şi cum le face conforme telului său, care 
e dezvoltarea vieții spirituale. În sfârşit, a arăta că viaţa 


spirituală îşi găseşte deasupra ei limita şi consumarea. 


x 
x x 


Oare prin ce consideraţii filosofice apare la Plotin noţiunea de 
Inteligentă? Întâi Inteligenta apare ca termen necesar al 
dialecticii Iubirii, aşa cum o descrie Platon în Symposion. În al 
doilea rând, existenta ei rezultă din analiza pe care o face 
Aristotel fiinţei sensibile în materie şi în formă. În sfârşit, ea 
apare ca ultimă condiţie a simpatiei părţilor lumii, a cărei 
descriere Plotin o găsise la stoici. 

În Enneada V (9, 2), Plotin se inspiră din discursul lui 
Diotimos din Mantineea: „Vei ajunge în zona de sus, dacă ai fire 
iubitoare, şi dacă, de la început, ai dispoziţiile unui filosof 
adevărat; e în firea iubitului să resimtă, în vecinătatea 
frumosului, durerile facerii; el nu îndură frumuseţea trupurilor, 
ci fuge spre cele ale sufletului, virtutea, ştiinţa, preocupările 
cinstite şi legi; el suie încă din cauza frumuseţilor sufletului, şi 
tot mai mult... Dar cum să urce? 

De unde îi va veni această putere? Ce-l va învăţa iubirea 
aceasta? 

Oare nu acestea: frumuseţile corpului sunt dobândite; ele sunt 


în ele ca formele într-o materie... Ce anume produce frumuseţea 


din corpuri? Într-un sens, e prezenţa frumuseţii; într-altul, 
sufletul e cel ce le plăsmuieşte şi aşază frumuseţea în ele. Cum? 
Sufletul e frumos de la sine însuşi? Nu, fiindcă anumite suflete 
sunt prevăzătoare şi frumoase, altele nechibzuite şi urâte. 
Frumuseţea sufletului vine deci din chibzuinţă. Dar ce-l dă oare 
frumuseţea sufletului? Nu oare neapărat inteligenţa, nu 
inteligenţa care ba rămâne ea însăşi, ba e lipsită de ea însăşi, ci 
cea adevărată?” 

În timp ce Platon extrage de aici ideea de Frumos, Plotin, pe 
aceeaşi cale, o deduce pe cea de Inteligență. Asta fiindcă, pentru 
el, una e identică cu cealaltă. Ideile, identice cu Inteligența sunt 
cele care dau lucrurilor valoarea lor de frumuseţe. Urcând înapoi 
treptele dialecticii, „sufletul va urca mai întâi până la Inteligență; 
va şti că în ea toate ideile sunt frumoase; şi ea va afirma că acolo 
se află Frumuseţea, adică «Ideile» (1, 6,9). Inteligența apare mai 
întâi ca un fel de artă naturală, care se reflectă în lucrurile 
sensibile, aşa cum meşteşugul cioplitorului îi dă formă pietrei” 
(cf. V, 9, 5). 

Estetica lui Plotin e îmbibată de ideea că frumuseţea nu li se 
adaugă lucrurilor ca un accident exterior, ci constituie esenţa lor 
(1, 2). El se ridică împotriva teoriei după care frumuseţea nu 
consistă decât în simetria exterioară a părţilor unuia şi aceluiaşi 
obiect. Dacă frumuseţea nu e decât simetrie, părţile unui lucru 
frumos nu vor fi oare frumoase? Şi de ce chipul unui hoit sau al 
unei statui ar fi oare mai puţin frumos decât cel al unei fiinţe vii? 


Cum să explicăm cum lucruri simple şi fără părţi pot fi frumoase, 


ca strălucirea aurului sau un fulger noaptea? Trebuie deci ca 
frumuseţea să fie un element constitutiv al fiinţei frumoase, şi să 
fie oglindirea unei Idei, care face din această fiinţă ceea ce este. 
Valoarea estetică şi cea intelectuală coincid. 

Pentru aceleaşi motive elevația morală, ca şi contemplarea 
estetică ne conduc spre inteligenţă. Virtuţile, în sensul cel mai 
înalt, cele care nu consistă în fapte practice, ci în „purificări”, 
sunt imitații, în suflet, ale proprietăţilor inerente Inteligenţei. 
Există în Inteligență o dreptate în sine spre care ne înalță 
dreptatea din suflet şi cea din cetate. „Dreptatea consistă în 
aceea ca fiecare fiinţă să-şi facă funcţia sa proprie; dar ea 
presupune oare o multitudine de părţi? 

Da, dreptatea care e în fiinţe, suflet sau cetate, care au mai 
multe părţi distincte; nu, dreptatea luată în sine însăşi, fiindcă şi 
o ființă simplă îşi poate îndeplini funcţia. Dreptatea în adevărul 
ei, dreptatea în sine e în raportul cu sine însăşi al acelei ființe 
care n-are părţi distincte.”(I, 1, 6) 

Astfel, toate modelele de virtuţi nu sunt decât aspecte ale 
Inteligenţei. „În ea însăşi, ştiinţa sau înţelepciunea e gândirea; 
cumpătarea e raportul ei cu ea însăşi; dreptatea e realizarea 
activităţii care-l e proprie; analogul curajului, e identitatea cu ea 
însăşi şi persistenta în starea ei de puritate.” (Ibid., 7) „În suflet, 
virtuțile sunt imitații ale acestor modele; dreptatea e o activitate 
tinzând doar spre Inteligență; curajul, o impasibilitate care imită 


impasibilitatea naturală a inteligenţei.” (Ibid., 6) 


Valorile intelectuale sunt deci valori morale, aşa cum sunt 
valori estetice. Ele nu pot fi separate decât în abstract. 
Activitatea morală şi contemplarea frumosului ne conduc spre 


Inteligență la fel de bine ca ştiinţa. 


x 
x x 


A doua cale care duce la Inteligență e analiza aristotelică a 
lucrurilor sensibile în materie şi în formă. „Vedem deci că ceea 
ce se numeşte ființă e un compus; nicio ființă nu e simplă, fie că 
e fabricată de artă sau constituită de natură. Fiinţele artificiale 
conţin aramă, lemn sau piatră; şi ele nu-şi au realitatea deplină 
înainte ca meşteşugul să facă din ele o statuie, un pat sau o casă, 
adăugând forma care vine din el. Printre compuşii naturali, unii 
sunt foarte complecși; sunt numiţi combinaţii, şi se desfac... de 
pildă, omul în trup şi suflet, iar corpul în patru elemente. Dar 
fiecare din aceste elemente e compus dintr-o materie şi din ceea 
ce-l dă formă; şi ne întrebăm de unde vine forma la materie. Ne 
vom întreba dacă sufletul, la rândul lui, e o fiinţă simplă, sau 
dacă există în el materie şi formă... Mutând aceleaşi principii la 
univers, vom urca şi spre o Inteligență, din care vom face 
adevăratul creator şi demiurg. Vom spune că substratul care 
primeşte formele, e focul, aerul, văzduhul şi pământul, dar că 
aceste forme îi vin de la o altă fiinţă, şi aceasta e sufletul. 
Sufletul adaugă celor patru elemente forma lumii pe care le-o 
dăruie; dar Inteligența îi dă raţiunile seminale, aşa cum 


meşteşugul îi dă sufletului meşteşugarului reguli raţionale de 


acţiune. Inteligența, ca formă, e simultan forma sufletului, şi 
ceea ce dăruieşte forma.” (V, 9, 3) 

În această pagină, Inteligența apare deci ca forma formelor, 
dator formarum, pe care vor specula filosofia arabă şi scolastica 
occidentală mai târziu. Deşi Plotin se inspiră aici din Timaios, 
principiul care-l călăuzeşte argumentarea e de origine 
peripatetică. 

E principiul, enunțat ceva mai încolo, că fiinţa in actu e 
necesarmente anterioară ființei in potentia. „De unde ar veni că 
fiinţa in potentia devine ființă in actu, dacă nu ar exista o cauză 
care s-o facă să treacă la act?” (Ibid., 4) Inteligența, ca dator 
formarum, e deci actul pur al lui Aristotel, fiinţa realizată în 
deplina ei desăvârşire. 

Sub acest aspect, fiinţa e pusă, cel puţin abstract, înaintea 
Inteligenţei. Dar, fiindcă fiinţa astfel determinată este fiinţa în 
desăvârşirea ei, este în acelaşi timp Inteligență. Acest lucru e 
important, şi Plotin îl subliniază adesea: trebuie mers de la fiinţă 
la gândire şi nu de la gândire la fiinţă. Fiinţa e gândită fiindcă e: 
nu există fiindcă e gândită. Plotin a protestat viguros contra unei 
interpretări idealiste, deja întrevăzută şi criticată de Platon în 
Parmenide. „Nu fiindcă a fost gândită quidditatea dreptăţii s-a 
născut dreptatea; nu fiindcă a fost gândită quidditatea mişcării 
există mişcarea; gândirea obiectului ar trebui să fie posterioară 
simultan obiectului gândit, şi totuşi anterioară, dacă îşi are 
existenţa de la această gândire... e absurd ca dreptatea să nu fie 


decât propria-i definiţie... Şi dacă s-ar răspunde că <în fiinţele 

fără materie, ştiinţa e identică obiectului ei» 
trebuie înțeleasă, nu în sensul că ştiinţa e obiectul, iar raţiunea 
care consideră obiectul e obiectul însuşi, ci invers, în sensul că 
obiectul, fiindcă e fără materie, e simultan un inteligibil şi o 
gândire, nu fiindcă e o gândire aşa cum ar fi definiţia sau 
reprezentarea pe care o putem avea despre acest lucru, ci că, 
fiind inteligibilul, el nu e el însuşi decât inteligenţă şi ştiinţă.” 
(VI, 6, 6) 

Astfel „e inexact să spunem că lucrurile sunt gânduri, dacă le 
luăm în sensul că un lucru devine sau e ceea ce este, după ce 
inteligenţa a avut noţiunea lui” (V, 9, 7). 

Trebuie spus că fiinţa e pusă pe primul rang şi că inteligenţa 
nu vine decât după aceea (VI, 6, 8). 

Dar, în alt sens, se va putea spune, dimpotrivă, că fiindcă e 
fiinţă in actu, este, substanţial, gândire şi inteligenţă. Într-adevăr, 
fiinţa în deplinătatea ei, fiinţa in actu e în acelaşi timp rațiune de 
a fi. „Dacă dezvoltăm fiecare formă în raportul ei cu ea însăşi, 
vom găsi în ea raţiunea ei de a fi. Dacă această formă era inertă 
şi fără viaţă, atunci n-ar avea în ea raţiunea de a fi; dar, dacă ea 
e o formă care aparţine inteligenţei, de unde ar proveni raţiunea 
ei de a fi? Din inteligenţă? Dar ea nu e separată de aceasta, fiind 
însăşi inteligenţă... Acolo, raţiunea de a fi e anterioară sau mai 
curând simultană fiinţei; ea nu e rațiune de a fi, ci fel de a fi; sau 


mai curând, fel de a fi şi rațiune de a fi sunt una... Dacă fiinţa e 


58 Formulă a lui Aristotel, reluată adesea de Plotin. N.a. 


perfectă, nu se poate spune ce defect are, nici, prin urmare, de ce 
nu există.” (VI, 7,2) 

Dar dacă inteligibilul e rațiune de a fi, fiindcă e fiinţa în 
plenitudinea ei, e un gând; inteligibilele „sunt gânduri, fiindcă 
sunt raţiuni” (III, 8, 8). Rațiunea de a fi nu se poate concepe 
decât drept contemplare. 

Astfel, analiza aristotelică îl conduce treptat de la formă la 


esenţă, şi de la esenţă la inteligenţă. 


x 
x x 


Teoria filosofică a  Inteligenţei răspunde în sfârşit unei 
preocupări de un ordin destul de diferit. Pentru a o înţelege bine, 
trebuie să ne gândim la lunga tradiţie care, în filosofia greacă, 
lega problema inteligenţei de problema, cosmologică. Pentru 
Anaxagora, oricât de puţin i-am cunoaşte doctrina, e sigur că el 
considera Inteligența înainte de toate ca şi cauză a mişcării. 
Inteligența este, după el, o fiinţă care ştie şi o ființă care mişcă. 
La Aristotel, e toată raţiunea de a fi şi esenţa Zeului său suprem, 
„gândirea gândirii”, e de a fi motorul imobil al lumii; dacă a 
admis, după anumiţi interpreţi ai doctrinei sale, şi mai ales după 
Plotin, care-l critică pentru asta (V, 1, 9) o pluralitate de 
inteligente în vârful lucrurilor, e fiindcă fiecare sferă cerească, 
avându-şi mişcarea proprie şi independentă, are nevoie de un 
motor anume. La stoici, la fel, Inteligența e, înainte de toate, un 
principiu cosmic, o rațiune care închide în sine toate detaliile 


universului. 


Această legare a problemei Inteligenţei de problemele 
cosmologice îşi are motivul de a exista cel mai profund în natura 
gândirii religioase a grecilor. Apoteoza Inteligenţei aparţine 
istoriei ideilor religioase în aceeaşi măsură ca şi istoriei ideilor 
filosofice; ea nu e decât un moment în dezvoltarea mitologiei lor. 
Inteligența, ca principiu cosmic, concentrează şi rezumă în ea tot 
naturalismul religiei grecilor; chiar atunci când e transcendentă 
lumii, ea rămâne forța cosmică universală care n-are sens decât 
în raport cu lumea; ea reprezintă mitul naturalist, ajuns la 
ultimul grad de abstracţie. 

Or noţiunea de Inteligență, la Plotin, e îmbibată toată cu 
naturalism. Inteligența e un zeu, un zeu multiplu care îi conţine 
pe toţi ceilalţi. De ce? Fiindcă ea e modelul lumii sensibile. 
„Admirăm lumea sensibilă pentru măreţia, frumuseţea, ordinea 
mişcării sale eterne, zeii din ea, văzuţi şi nevăzuţi...; dar dacă 
urcăm la modelul ei şi la realitatea ei veritabilă, dacă vedem 
acolo toate inteligibilele care au prin sine eternitatea, 
autocunoaşterea şi viața; dacă vedem Inteligența pură care e 
conducătorul lor, şi prodigioasa înţelepciune şi viaţa zeului care 
e Saţietate şi Inteligență. Căci el conţine în sine toate fiinţele 
nemuritoare, orice inteligenţă, orice zeu, orice suflet, într-o 
nemişcare veşnică.” (V, 1, 4) 

Inteligența, sub acest aspect al lumii inteligibile, e o 
transpunere ideală a lumii sensibile. E lumea sensibilă, mai puţin 
materialitatea ei, adică mai puţin schimbarea (veşnicia a înlocuit 


timpul) şi fără exterioritatea reciprocă a părţilor. Mai precis, e 


înrudită cu lumea sensibilă, aşa cum şi-o reprezentau stoicii; 
teoria lor a simpatiei a fost pe deplin acceptată de Plotin. 
Această simpatie, care e o dependenţă riguroasă reciprocă a 
părților lumii, se bazează mai mult pe asemănările lor decât pe 
legăturile lor mecanice; orice asemănător, în fizica lui Plotin, 
acţionează asupra asemănătorului, în pofida distanţei ce le 
separă. Dacă presupunem accentuată şi dusă la limită această 
simpatie, ajungem la unitatea care constituie Inteligența. Lumea 
inteligibilă e o lume în care „totul e străveziu; nimic obscur, 
nimic rezistent; orice fiinţă îi e vizibilă oricărei fiinţe până în 
intimitatea ei; e o lumină pentru o lumină. 

Orice fiinţă are în ea toate lucrurile şi vede toate lucrurile în 
altul. 

Totul e peste tot. Totul e totul. Fiecare ființă e totul. Acolo 
soarele e toate astrele, şi fiecare din ele e soarele... Un caracter 
diferit iese în orice fiinţă; dar toate caracterele se manifestă... 
Aici, o parte vine dintr-o altă parte, şi fiecare lucru e fragmentar; 
acolo, fiecare fiinţă vine în fiecare clipă din totul, şi e particular 
şi universal totodată” (V, 8, 4). 

Imaginea următoare, în stil foarte plotinian, va arăta mai bine 
cât de mult e Inteligența un fel de concentrare a lumii. 
„Presupuneţi că, în lumea noastră vizibilă, fiecare parte rămâne 
ceea ce este, fără confuzie, ci că toate se adună în una, în aşa fel 
că, dacă una dintre ele apare, de exemplu sfera stelelor fixe, 
urmează imediat apariţia soarelui şi a celorlalte astre; se vede În 


ea, ca pe o sferă transparentă, pământul, marea şi toate 


vieţuitoarele; atunci se văd efectiv toate lucrurile. Fie deci în 
suflet reprezentarea unei asemenea sfere... Păstraţi-l imaginea, şi 
reprezentaţi-vă o altă sferă paralelă, făcând abstracţie de masa ei; 
faceţi abstracţie şi de diferenţele de poziţie şi de imaginea 
materiei; nu vă mulţumiţi cu reprezentarea unei sfere secunde 
mai mică decât prima... Atunci soseşte Zeul, aducându-vă 
propria-i lume unită cu toţi zeii din el. 

Toţi sunt în fiecare şi fiecare în toţi; uniţi, sunt diferiţi prin 
puterile lor; dar sunt toţi o fiinţă unică şi cu o putere multiplă.” 
(V, 8, 9) 

Inteligența apare aici foarte clar ca un fel de fuziune şi de 
uniune a tuturor realităţilor cosmice, uniune mai intimă decât 
poate fi în lumea materială, şi a cărei simpatie cu părţile lumii 
vizibile e o imagine slăbită. 

Sesizăm aici momentul în care teoria stoică a simpatiei 
universale se transformă într-o teorie pe care am putea-o numi, 
după numele pe care i l-a dat Leibniz, monadism. Legătura 
simpatică afirmată între fiinţe nu e posibilă decât dacă fiecare 
fiinţă e un gând, şi dacă fiecare e un univers. Atunci fiecare 
fiinţă le conţine pe toate celelalte. Plotin a aprofundat perfect 
exigenţele acestei teorii; el a văzut că puteau să existe diferenţe 
între părţile lumii inteligibile, deşi fiecare conţine universul; ea 
îl conţine în felul ei, fiindcă, în fiecare, „reiese” un aspect diferit. 
De la Inteligență emană inteligenţele care sunt fiecare toate 
lucrurile, şi care sunt totuşi multiple, fiindcă sunt gânduri mai 


mult sau mai puţin obscure (III, 8, 8). 


Legătura de dependenţă dintre fiinţe devine deci o legătură de 
natură pur intelectuală. Inteligenţele sunt față de Inteligența 
supremă şi între ele aşa cum sunt teoremele unei aceleiaşi ştiinţe 
faţă de aceasta şi între ele; fiecare dintre ele le cuprinde in 
potentia pe toate celelalte, deşi e diferit de ele (V, 9, 9). Legea 
care leagă inteligenţele sfârşeşte prin a deveni fondul substanţial 
al fiinţei lor. „Fiinţele reale nu sunt nici înaintea Inteligenţei, 
nici după ea; dar ea e ca legiuitorul sau mai curând legea însăşi 
a existenţei lor.” (V, 9, 5) 

Dacă Inteligența e astfel, înțelegem cum Plotin a făcut din ea 
viaţa prin excelență: „Viaţa cea mai adevărată e viaţa prin 
gândire... 

Viaţa primă e gândirea primă... Contemplarea şi obiectul 
contemplării sunt, amândouă, lucruri vii şi vieţi” (II, 8, 8). 
Inteligența nu e un sistem de raporturi abstracte, de concepte 
ierarhizate; ea e plenitudinea fiinţei şi saţietăţii. Plotin îi dă cu 
mare plăcere descrierile cele mai senzuale: senzațiile, departe de 
a dispărea de aici, se combină şi devin mai bogate. Fa e „ca o 
calitate unică avându-le şi păstrându-le în ea pe toate celelalte, o 
dulceaţă care ar fi şi mireasmă, în care gustul vinului s-ar uni cu 
toate celelalte gusturi şi toate celelalte culori; ea are toate 
calităţile percepute de pipăit, şi toate cele percepute de auz, 
fiindcă ea e toată armonie şi ritm” (VI, 7, 12). 

O concepţie atât de bogată riscă să sucombe sub propria 
greutate. Ea e Ideea platonică, în care valorile intelectuale se 


leagă de valorile estetice şi morale. Ea e esenţa şi raţiunea 


lucrurilor, în felul Zeului lui Aristotel. Ea e unitatea simpatică a 
părţilor lumii, în felul stoicilor. Există aici elemente cu aspect 
diferit, şi chiar de inspiraţie total opusă. Va fi necesar să arătăm 
cum Plotin a pretins că le poate uni. 

Hypostasul inteligent apare, la Plotin, sub triplul aspect al 
unei lumi de Idei (Platon), de origine a formelor (Aristotel) şi de 
sistem de monade (simpatie stoică). Din această cauză, teoria 
inteligenţei e afirmarea realităţii valorilor raţionale, morale şi 
estetice, care domină lumea sensibilă şi judecata noastră despre 
ea. 

Acesta e însă doar un aspect al teoriei. Atenţia lui Plotin a fost 
viu atrasă de asemenea stări de concentrare spirituală în care 
subiectul cunoscător se identifică cu obiectul său, şi devine 
viziune cu totul. Orice cunoştinţă nu e oare o degradare mai 
mare sau mai mică a acestei stări perfecte? Orice cunoştinţă se 
bazează pe asimilarea mai mult sau mai puţin completă între 
cunoscut şi cunoscător, inclusiv senzaţia însăşi. „Fiindcă viziunea 
e lumină şi fiindcă e unită cu lumina, ea vede lumina.” (V, 3, 8) 
Inteligența desemnează propriu-zis o stare în care asimilarea e 
completă, în care obiectul nu e diferit de subiect; ea e cunoştinţa 
de sine, spre care tinde, ca spre un ideal, orice altă cunoştinţă. 
„Putem gândi şi altceva; putem să ne gândim pe noi înşine, ceea 
ce ne face să scăpăm mai mult de dualitate. În primul caz am 
dori să ne gândim pe noi înşine, însă nu suntem în stare; avem în 
noi obiectul viziunii, dar e un obiect diferit de noi. Fiinţa care se 


vede pe sine nu e separată de esenţa sa, şi, fiindcă e unită cu 


sineşi, se vede pe sine; ea şi obiectul ei formează o singură fiinţă. 
Ea gândeşte în sensul tare, fiindcă posedă ceea ce gândeşte: ea 
gândeşte în sensul originar al cuvântului.” (V, 6, 1) 

Reculegerea asupra noastră înşine, în care devenim inferiori 
nouă înşine, nu e decât o imitare în suflet a acestei stări a 
Inteligenţei. „Iluminarea Inteligenţei e cea care face ca sufletul 
să se întoarcă spre sine şi-l împiedică să se risipească.” Cât 
despre Inteligență, ea este, ca să spunem astfel, limita acestei 
reculegeri. 

„Ea e lumina originară care luminează originar prin sineşi, 
strălucire întoarsă spre sine, totodată luminător şi luminat, cu 
adevărat inteligibilă, care gândeşte şi e gândită, văzută de sine, 
care nu are nevoie de altceva, care-şi ajunge sieşi ca să vadă; 
fiindcă ceea ce vede e pe ea însăşi.” (V, 3, 8) 

Pentru a înţelege dualitatea în conceperea Inteligenţei, vom 
încerca mai întâi să-l căutăm originea în tradiţia greacă. Or, 
idealul ştiinţei, în gândirea greacă, e categoric dublu. Pe de o 
parte primele tentative ale gândirii greceşti, de la teogonia lui 
Hesiod, sunt un efort de a clasa formele realităţii şi de a 
descoperi ordinea raţională după care ele se subordonează unele 
altora. Pe de altă parte, cu mişcarea provenită de la Socrate 
apare un ideal nou; înţelepciunea e în primul rând cunoaşterea 
de sine şi a propriilor puteri; obiectul ştiinţei nu e distinct de 
subiectul care cunoaşte. Epictet (Convorbiri, I, 20) distinge două 
feluri de ştiinţe, cele al căror obiect e de un alt gen decât 


subiectul care le cunoaşte, precum cea a pantofarului sau a 


gramaticului, şi cele în care obiectul e de aceeaşi natură cu 
subiectul. Aşa e înţelepciunea; ea e un bine, şi e în acelaşi timp 
cunoaşterea unui bine. Înţelepciunea e raţiunea capabilă de a se 
contempla pe sine (Osæwpyrıkóç avtov). 

Dar, în filosofia greacă, cele două tipuri de ştiinţă nu rămân 
distincte, şi nu dau naştere la două grupuri distincte de ştiinţe, 
ca ştiinţele morale şi cele ale naturii. Spiritul nu se afirmă ca 
distinct de natură, cum nici nu afirmă că natura e distinctă de el. 
De la Platon, există un continuu compromis între aceste două 
tendinţe. Nu doar ştiinţele naturii sunt penetrate de valori 
umane, de ideea de armonie şi de finalitate, dar primul principiu 
al lucrurilor din natură e în acelaşi timp fiinţa, în care se 
realizează, în stare perfectă, această cunoaştere de sine 
considerată de Socrate ca idealul ştiinţei omeneşti. Primul motor 
este, la Aristotel, „gândirea gândirii”; 

Rațiunea care, la stoici, e legea naturală însăşi, destinul e prin 
excelenţă fiinţa care se contemplă pe sine. Principiul lucrurilor, 
prima verigă în ordinea naturală, nu face decât să hypostazieze 
cunoaşterea de sine. 

Putem vedea uşor primejdia unei atari fuziuni: Inteligența, în 
loc de a se realiza într-un sistem de noţiuni articulate şi separate, 
devine o atitudine spirituală, bogată în sensuri pentru viaţa 
spirituală, dar inutilizabilă în cunoaşterea ştiinţifică. 

La Plotin, concepţia Inteligenţei, ca ordine raţională a 
lucrurilor, a fost modificată, transformată radical prin concepţia 


Inteligenţei ca atitudine spirituală şi reculegere asupra sinelui. 


De îndată ce concepe Inteligența ca o atitudine spirituală pur 
formală, un acord cu sine, nu e oare silit să o golească de orice 
obiect care ar împiedica-o în întoarcerea asupra sa însăşi şi ar 
sili-o să se exteriorizeze? Bogăția lumii inteligibile se năştea din 
fragmentarea în idei a limitei care le fixa; această fragmentare şi 
această limită nu sunt oare tot ceea ce face imposibil contactul 


direct al Inteligenţei cu ea însăşi? 


x 
x x 


Întrebarea i se pune lui Plotin sub o formă foarte limpede, şi 
el o rezolvă fără echivoc. E vorba de a şti cum trebuie interpretat 
platonismul, şi dacă trebuie admis că Ideile sunt exterioare 
Inteligenţei care le contemplă, şi dacă Ideile sunt ca nişte 
exemplare exterioare lucrurilor sensibile care le imită. A rezolva 
pozitiv prima problemă, înseamnă a sili Inteligența să iasă din ea 
însăşi pentru a cunoaşte; ea nu mai e deci în principal 
cunoaştere de sine. A o rezolva pozitiv pe a doua înseamnă a 
admite, în ființe. inteligibilă a Ideilor, o  fărâmiţare 
corespunzătoare celei a lucrurilor sensibile, şi, prin urmare, a 
împiedica cunoaşterea intelectuală. 

Or soluţiile erau cele ale platonismului tradiţional, şi vedem 
prin lectura Enneadelor ca şi prin Viaţa lui Plotin de Porfir, că 
filosoful a trebuit să se lupte, pe acest subiect, cu opiniile foarte 
ferme ale majorităţii discipolilor lui. 

Cât despre transcendenţa Ideilor, ei expune interpretarea lui 


Platon pe care o combate, şi indică textele din Timaios pe care se 


baza interpretarea sa. „Platon a spus: Inteligența vede Ideile care 
sunt în animalul în sine şi apoi: demiurgul gândeşte că acest 
univers trebuie să înţeleagă lucrurile pe care Inteligenta le vede 
în animalul în sine. El spune deci că Ideile sunt anterioare 
Inteligenţei, şi că ele sunt, când Inteligența le gândeşte. Să ne 
întrebăm mai întâi dacă această fiinţă (vreau să spun, animalul 
în sine) e Inteligenta, sau dacă e diferită de Inteligență. Ceea ce-l 
contemplă e Inteligența; animalul în sine nu e deci Inteligenta, ci 
inteligibilul, iar ceea ce vede Inteligența e în afara ei.” (III, 9, 
1)5 

Aceasta e exegeza tradiţională, cea care, şi azi, e cea mai 
frecvent acceptată. Plotin a scris un tratat întreg împotriva ei, al 
cincilea din a cincea Enneadă. El se preocupă, ca Descartes la 
începutul  Meditaţiilor, de condiţia formală a cunoştinţei 
intelectuale; această condiţie e evidenţa, evidenţa inalterabilă ce 
trebuie legată mereu de ea. Or, evidenţa sensibilă e una falsă, 
fiindcă ea nu atinge poate decât impresiile noastre, sau, cel puţin, 
ea nu prinde decât imaginile obiectelor, nu obiectele însele. Dacă, 
acum, ne închipuim inteligibilele ca transcendente şi exterioare 
Inteligenţei, că vrem sau nu, ne vom reprezenta cunoştinţa 


intelectuală pe tiparul cunoştinței sensibile; ea va fi deci o 


59 E adevărat că Heinemann, Plotin, Leipzig, 1921, p. 19 sqq. a contestat 
autenticitatea acestui tratat. Dar motivul lui principal e că pasajul pe care l am 
citat, care se află la început, expune o opinie direct contrară doctrinei lui Plotin. 
Or, asta e firesc, fiindcă aici, ca în numeroase rânduri, după un procedeu 


obişnuit de învăţământ, el expune mai întâi exegeza pe care o va respinge apoi. 


cunoştinţă accidentală, care poate foarte bine să nu aibă loc; o 
cunoştinţă care nu posedă realităţile, ci urmele lor, şi care, prin 
urmare, nu poate atinge realitatea decât printr-un raţionament 
ce o poate înşela. Pe deasupra, dacă admitem că Inteligența nu 
posedă inteligibilele, înseamnă că admitem, dimpotrivă, că 
inteligibilele nu posedă Inteligența; va trebui deci să ne 
închipuim inteligibilul, materia gândului, ca o serie de termeni 
discreţi, separați unii de alţii, ca frumos, drept etc., membre 
dispersate pe care Inteligența le adună dinafară, după ce le-a 
căutat; Inteligența devine atunci gândire discursivă, care nu 
funcţionează decât emițând propoziţii. 

Apoi inteligenţa, care nu are decât imagini ale realităţii, fie îşi 
va da seama de asta şi-şi va cunoaşte greşeala, fie o ignoră şi 
trăieşte în iluzie. 

Dar dacă inteligibilul trebuie să fie în Inteligență, trebuie 
înţeles şi implicitul acestei teze: anume că Inteligibilul se 
confundă cu inteligenţa însăşi. „Adevărul esenţial nu e de acord 
cu altceva, ci acord cu sineşi; el nu se enunţă decât pe sine; el 
este, el îşi enunţă fiinţa.” Inteligența e deci o trecere imediată de 
la gândire la fiinţă, dar la fiinţa însăşi a gândirii. A afirma 
imanenţa Inteligibilului, în acest sens, nu e un simplu diferend 
cu platonismul tradiţional, ci e tocmai opusul său; e negarea 
oricărei diferenţe în lumea inteligibilă. 

Iată analiza acestui tratat straniu, care poate fi considerat ca 
punctul de plecare al liniei de gândire ce ajunge la Cogito al lui 


Descartes. 


Problema exemplarismului la Platon dă prilej unei exegeze 
întru totul analogă. Ce vrem să zicem exact atunci când facem 
din lumea inteligibilă modelul lumii sensibile? Suntem, în 
majoritatea timpului, victima imaginaţiei care separă şi 
mărunţeşte. „Noi postulăm mai întâi o realitate sensibilă şi 
punem în inteligibil fiinţa care trebuie să fie peste tot; apoi, 
imaginându-ne sensibilul ca un spaţiu imens, ajungem să ne 
întrebăm cum se poate întinde într-un lucru atât de mare natura 
inteligibilă.” (VI, 4, 2) 

Plotin are aici în vedere o interpretare cu totul materialistă şi 
imaginativă a participării, exact aceea pe care Platon, se pare, a 
criticat-o la începutul dialogului Parmenide, şi care ar avea ca 
efect să o facă ininteligibilă, separând radical sensibilul de 
inteligibil. 

Dar el face asta pentru a ajunge la o concepţie în care ideea 
de exemplarism dispare total, fiindcă lumea inteligibilă, cu toată 
bogăţia şi diversitatea sa, se resoarbe într-o fiinţă universală şi 
fără diferenţe. În fiinţa universală „plină de sine, egală cu sine, 
care e în ființă, şi deci şi în sine” (VI, 4, 2), de care ne vorbesc al 
cincilea şi al patrulea tratat din Enneada a şasea, recunoaştem 
această inteligenţă transparentă despre care tocmai vorbeam, dar 
nu şi lumea noţiunilor articulate de care vorbea Platon. 

Astfel participarea nu e nicidecum o imitare. „Natura 
superioară e pretutindeni prezentă toată; dar ea nu apare, fiindcă 
subiectul e neînstare s-o primească.” (VI, 5, 12) Ideile nu sunt 


nicidecum fiinţe izolate unele de altele, de unde emană puteri, 


local distincte de ele: o putere nu poate fi decât acolo unde e 
fiinţa din care ea emană. „Fiinţa universală e ca o viaţă unică; 
restul se asimilează ei, fără să se oprească la vreo fiinţă 
particulară, părăsind toate limitele pentru a deveni fiinţa 
universală. Surplusul nu vine de la fiinţă, ci de la ne-fiinţă; prin 
acest surplus se devine ceva.” (VI, 5, 12). Deci diversitatea 
fiinţelor, departe de a-şi avea temeiul în lumea inteligibilă, vine 
de la o limitare şi o incapacitate care le sunt proprii. 

Vedem, prin această interpretare a  platonismului, că 
Inteligența a încetat să fie la Plotin ceea ce fusese la Platon Ideea, 
şi forma la Aristotel, instrument pentru cunoaştere, punctul de 
plecare al unei sinteze progresive. Valoarea însăşi a cunoaşterii 
raţionale e atinsă. Cunoaşterea, în măsura în care pretinde o 
pluralitate de idei legate împreună, nu are loc decât într-o formă 
decăzută a Inteligenţei, în gândirea discursivă. Neoplatonismul 
ne apare astfel ca o întoarcere ofensivă a unor idei foarte vechi, 
o întoarcere ia gândirea „prelogică” şi care face confuză orice 
reprezentare distinctă. 

Viaţa intelectuală, la Plotin, e cu totul formală. Sentimentul 
de evidenţă, gen de..euforie intelectuală” după expresia lui 
Goblot (Logica, p. 24), „care însoţeşte activitatea ce se 
desfăşoară fără obstacole”. 

Aşa că admitem (cel puţin parţial, cum se va vedea apoi) 
concluzia lui Eucken despre subiect. Nu mai există, la Plotin, cu 
adevărat, cunoştinţă obiectivă în vechiul sens al cuvântului; 


cunoaşterea „ca uniune imediată cu lucrurile se transformă într-o 


emoție obscură, un sentiment vital amorf, o Stimmung 
insesizabilă.  Intelectualismul se distruge prin propria sa 


exagerare”. 


x 
x x 


Cu toate acestea, perspectiva e incompletă şi unilaterală. În 
acelaşi timp în care plotinismul încheie o mişcare de idei, el 
anunţă alta. El poate fi considerat ca veritabilul precursor al 
doctrinelor idealiste care postulează spiritul ca o realitate 
concretă şi substanţială, afirmându-se prin sine, independent de 
lucru. Astfel sunt, pentru motive diferite, dar ţinând toate direct 
sau indirect de Plotin, filosofiile sfântului Augustin. a lui 
Descartes şi a lui Hegel. În paginile în care Plotin dă, ca tip de 
evidenţă incomparabil superioară celei sensibile, evidenţa 
gândirii ce se gândeşte singură şi care nu se cunoaşte decât ca 
gândire, simţim, pentru prima oară în istoria doctrinelor 
filosofice, preocupările care vor da naştere metafizicii lui 
Descartes. 

Asta fiindcă în afirmarea gândirii prin sine există altceva 
decât afirmarea unei identități goale, în care piere orice 
diferenţă. Ea vrea să însemne şi că Inteligența e un dinamism 
care nu se poate fixa în vreo formă concretă şi clară. 

Inteligența gândită de sine e la Plotin principiul unei dialectici 
constructive, şi de asta repetă el atât de des formula: „A se gândi 
pe sine înseamnă a le gândi pe toate”. Dialectica e, prin opoziţie 


cu logica, o tehnică practică şi care nu se ocupă decât de 


propoziţii şi de regulile raţionării, o ştiinţă naturală care se 
referă la realităţi. „Ea ne opreşte rătăcirile printre lucrurile 
sensibile, fixându-se la inteligibil, şi la asta îşi şi mărgineşte 
activitatea... Fa se foloseşte de metoda platonică de dividere 
pentru a discerne speciile de gen, pentru a defini şi pentru a sosi 
la genurile prime; prin gândire, ea face din aceste genuri 
combinaţii complexe, până isprăveşte de traversat domeniul 
inteligibil; apoi, făcând cale-ntoarsă, revine la principiu.” (, 3, A) 

Or, dacă vrem să căutăm motorul acestei dialectici la Plotin, îi 
vom găsi în imposibilitatea pentru gândire de a se opri la un 
termen definit, oricare ar fi. A-şi fixa un obiect de contemplare 
anume, înseamnă a se opri din gândire. „Dacă el nu înaintează 
spre o stare diferită, se va opri, şi o dată oprit, nu va gândi.” (V, 
3, 10) 

Prin urmare, gândirea totală, gândirea de sine e capătul 
mişcării care produce succesiv gândirea tuturor lucrurilor. 

Această dialectică este, mai întâi, o determinare progresivă a 
speciilor de la genurile prime până la speciile infime. „În figura 
unică a inteligenţei care e ca o incintă, se găsesc incinte 
interioare care limitează acolo alte figuri; se găsesc acolo puteri, 
gânduri şi o subdiviziune care nu merge în linie dreaptă, ci o 
divide interior, ca o vieţuitoare universală care înţelege alte 
viețuitoare, apoi altele, până la vieţuitoarele şi puterile cu cea 
mai mică extensie, adică până la specia indivizibilă, unde se 
opreşte.” (VI, 7, 14) Orice diminuare a extensie! e deci 


compensată, într-un fel de echilibru, printr-o creştere a 


comprehensiunii. „Pe măsură ce inteligenţa scade de o parte, 
creşte de alta; îşi ajunge singură pentru a găsi în sine un remediu 
la defectele fiinţelor.” (VI, 7, 9) 

Concepţia dialecticii ca o clasificare a fiinţelor e destul de 
săracă şi banală în sine. Ea devine interesantă prin insistența cu 
care Plotin îi subliniază caracterul indefinit progresiv. „Există 
infinitate în inteligenţă.” (VI, 7, 14) Alături de ea se numără 
curioasa teorie a materiei inteligibile, care nu face decât să pună 
în lumină această infinitate a inteligentei (11, 4). 

În fine, există o teză care ar trebui să pară paradoxală 
platonicilor consecvenţi şi care încheie precizarea raportului 
dintre dialectica de mai sus şi gândirea de sine. Teza după care 
„există idei ale lucrurilor particulare”, căreia Plotin i-a consacrat 
un scurt tratat, al şaptelea dintr-a cincea Enneadă. Care e 
semnificaţia sa? 

„De vreme ce mă ridic la inteligibil, spune el, atunci principiul 


bă 


meu e acolo.” Argumentul, după cum se vede, e scos din 
aptitudinea individului de a se ridica, prin gândire, la lumea 
inteligibilă. Dar de unde vine aptitudinea aceasta? Ea vine din 
faptul că, în fond, individul e multe lucruri; sufletul unei 
persoane conţine aceleaşi raţiuni ca universul; el e deci apt să se 
asimileze cu fiinţa universală. Astfel individul îşi poate găsi 
fiinţa şi fiinţa universală prin gândirea de sine. Dialectica 
plotiniană îşi arată astfel sensul deplin; îndată ce ea consideră 
Inteligența ca gândire de sine, nu mai poate limita inteligibilul la 


concepte generice; inteligibilul e acest eu însuşi, care, 


urmându-şi mersul printre conceptele generale, nu se 
mulţumeşte cu nicio determinare abstractă şi nu se satisface 
decât atunci când s-a găsit pe el însuşi în infinitatea sa. 

„Fiindcă nu trebuie să ne temem de infinitatea pe care teza 


noastră o introduce în lumea inteligibilă.” 


CAPITOLUL VII 


ORIENTALISMUL LUI PLOTIN 


Dublul aspect pe care-l întâlnim în noţiunea de Inteligență, la 
Plotin, ne sileşte să punem o întrebare extrem de delicată şi 
poate imposibil de rezolvat complet, anume aceea a influențelor 
orientale asupra gândirii lui Plotin. Ne amintim în ce consistă 
această dualitate: pe de o parte, inteligenţa e un sistem articulat 
de noţiuni definite; pe de alta, e fiinţa universală în sânul căreia 
orice diferenţă e absorbită, în care a încetat complet orice 
distincţie dintre subiect şi obiect. Sub primul aspect, ea exprimă 
teza raţionalistă; o ştiinţă a lumii e posibilă şi realitatea poate fi 
pătrunsă de rațiune. Sub al doilea aspect, ea implică idealul 
mistic al unificării totale a fiinţelor în divinitate, cu sentimentul 
de evidenţă intuitivă care le însoţeşte (VI, 7, 15). 

Or, înțelegem acum uşor sursele şi natura primei concepţii: ea 
exprimă rezultatul exegezei lui Plotin asupra sistemelor elenice 
ale lui Platon, Aristotel şi al stoicilor, sisteme pe care le 
cunoaştem. 

Nu tot astfel stau lucrurile cu cea de-a doua. Fără îndoială 
Plotin încearcă să le lege de o origine elenă, lucru firesc la un 
filosof care spunea că e doar un interpret al gândirii greceşti. De 
altfel filosofia greacă îi oferea mijlocul; inteligenţa, la filosofii 


greci, e nu doar facultatea de a cunoaşte obiectele, ci şi aceea de 


a se cunoaşte pe sine; iar cunoaşterea de sine apare ca țelul 
filosofiei şi cel mai înalt grad al realităţii. 

Plotin se va fi mărginit oare să sublinieze a doua concepţie 
despre inteligență? Teoria lui despre inteligenţă o fi doar 
concepţia greacă dezvoltată într-un singur sens? S-ar ajunge 
astfel la concluzia, cel puţin bizară, că misticismul lui Plotin e 
doar abuzul de raţionalism grec şi sfârşitul lui. Inteligența, tot 
reculegându-se asupra sa, nu se mai vede decât pe sine în 
propria-i universalitate. 

Iată concluzia lui Eucken, şi a celor care vor cu tot preţul să 
vadă în sistemul lui Plotin rezultatul unei dezvoltări interne a 
gândirii greceşti. 

Ar trebui explicat atunci mai întâi de ce acest aspect al 
inteligenţei, care dizolva raționalismul grec, a prevalat asupra 
celuilalt. O asemenea explicaţie nu e posibilă decât în 
circumstanţe ce ţin de habitudini mentale cu totul noi, născute 
din credinţele religioase a căror origine era în Orient, în afara 
elenismului. În plus, e inexact să admitem că Plotin, afirmând că 
inteligenţa e gândirea de sine, a pus pur şi simplu!n evidenţă o 
noţiune deja existentă în filosofia greacă. Nu trebuie să ne lăsăm 
înşelaţi de asemănarea formulelor. Cunoaşterea de sine, la 
Epictet de pildă, îşi păstrează un sens cu totul raţional şi lipsit de 
orice mistică; ea e cunoaşterea forţelor morale pe care le avem în 
noi, conştiinţa puterii de a ne folosi reprezentările şi de a fi astfel 
stăpânii noştri (Conversaţii 1, 20). Între concepţia lui de moralist 


legată de tradiţia socratică, şi concepţia plotiniană, după care 


gândirea de sine e conştiinţa propriei noastre identități cu fiinţa 
universală, e o distanţă de la cer la pământ; nu e exagerarea 
tezei în discuţie, e altceva; şi e imposibil să înțelegem prin ce 
transmutaţie se poate trece de la una la cealaltă. 

Suntem deci neapărat siliţi să ne punem, despre problema 
inteligenţei, o întrebare al cărei răspuns poate lămuri ceea ce 
mai rămâne de expus din sistemul lui Plotin: ce există străin 
filosofiei greceşti în sistemul lui Plotin? Care sunt natura şi 
originea ideilor, care, la el, nu provin din filosofia greacă? 

E celebra problemă a orientalismului lui Plotin, pe care 
trebuie s-o abordeze toţi cei ce se ocupă de filosofia lui, fie şi ca 
s-o declare ne-pertinentă. Soluţia problemei depăşeşte de altfel 
cu mult în interes expunerea sistemului lui Plotin. De fapt, ideile 
elenice au pătruns în Occident, direct sau indirect, prin Plotin. 
Trebuie deci să căutăm dacă nu cumva a introdus, o dată cu 
elenismul, şi curente de idei de altă natură. 

Doctrina lui Plotin e cu siguranţă impregnată cu elenism; el 
trăieşte cu Aristotel şi mai ales cu Platon, pe care-l citează 
continuu. Conceptele pe care le foloseşte pentru a reprezenta 
realitatea sunt cele ale filosofiei greceşti. Concepţia de lume 
sensibilă provine şi din astronomie, şi din fizica din Timaios şi 
din fizica stoică. La fel stau lucrurile cu lumea inteligibilă a cărei 
reprezentare e solidară cu cea a lumii sensibile, şi prin urmare a 
sufletului, conceput cu titlu de forţă cosmică. Există o perfectă 


unitate în acest ansamblu de concepţii. Pe de altă parte, el 


împrumută de la Platon mitul destinului sufletului şi a! 
reîncarnărilor lui succesive. 

Cu toate acestea, cum se face că, imaginând realitatea în 
cadre!e ce-l sunt impuse prin educaţia sa elenică, el îşi pune 
probleme care n-au fost niciodată puse de gânditorii la care se 
referă? Cum se face că e silit, pentru a le rezolva, să juxtapună 
imaginile tradiţionale cu imagini vechi? 

Să considerăm deci la Plotin nu reprezentarea lumii care i se 
impune prin educaţie, şi pe care o acceptă fără discuţii, ci 
problemele care sunt pentru el problemele vii, şi vom vedea fără 
greutate că ele sunt în afara tradiţiei greceşti. 

Toate problemele de mai sus se pot reduce la una: e raportul 
dintre conştiinţa noastră că suntem fiinţe particulare şi fiinţa 
universală. Cum a ieşit din fiinţa universală şi s-a constituit ca 
un centru distinct eul conştient, cu particularităţile lui, legătura 
sa cu un corp anume, cu memorie şi rațiune? Care e raportul 
dintre sufletele particulare şi sufletul universal? În general, cum 
e prezentă fiinţa universală în toate fără a înceta totuşi să fie 
universală? 

Fără îndoială, aceste probleme sunt, într-un fel, probleme ale 
filosofiei greceşti. Desigur că problema raporturilor de la 
particular la universal e unul din obiectele cele mai importante 
ale speculaţiei lui Platon, Aristotel şi stoicilor. 

Dar la Plotin ele au un sens care nu e cel prezent la filosofii în 
discuţie. Să considerăm, de pildă, concepţia de destin la stoici: 


destinul e legea universală care leagă toate ființele particulare. E 


o concepţie care satisface raţiunea şi morala: pe de o parte, 
există o ordine raţională a lumii, şi, pe de alta, principiul de 
purtare al înţeleptului şi supunerea lui voluntară la ordinea 
lucrurilor, supunere care ne eliberează. Concepţia plotiniană 
(despre raportul dintre individ şi fiinţa universală) e cu totul 
diferită: el nu mai caută o unitate raţională, ci o unificare 
mistică, în care conştiinţa individuală trebuie să dispară. 

Conştiinţa individuală se naşte dintr-o limită, şi, cum spune 
Plotin, (VI, 5, 12) din neființă. „Prin neființă am devenit cineva.” 
Dar, devenind conştienţi de ceea ce suntem în realitate, 
conştiinţa individuală va dispărea şi ne vom găsi identici cu 
fiinţa universală. 

Lipsiţi de orice individualitate, „nu mai spuneţi de la voi 
înşivă: iată cine sunt; vă părăsiţi toate limitele pentru a deveni 
fiinţa universală. 

Şi totuşi asta şi eraţi înainte; dar, cum eraţi şi ceva în plus, 
acest prisos vă micşora; fiindcă el nu venea de la fiinţă, întrucât 
nu i se adaugă nimic fiinţei, decât neființă”. 

Se vede că nu mai e vorba aici, cât de puţin, de o explicaţie 
raţională, ci de o experienţă. „Adevărata ştiinţă” de care 
vorbeşte Plotin (VI, 5, 7) nu e decât o intuiţie imediată a unităţii 
fiinţelor. „În participarea la adevărata ştiinţă, noi suntem fiinţele; 
noi nu le primim în noi, ci suntem în ele. Şi, aşa cum altele sunt, 
întocmai ca noi, ființe, suntem ființe împreună; deci toţi nu 


suntem decât unul.” 


„Noi nu suntem separați de fiinţă, ci suntem în ea, şi ea nu 
e separată de noi. Deci toate ființele nu sunt decât una.” (VI, 5, 4) 

Din acest mod de a trata problema vine importanţa pe care o 
are, la Plotin, o noţiune care trece aproape neobservată la 
filosofii greci dinainte, noţiunea de conştiinţă şi de eu. Asta 
fiindcă toate preocupările sale se raportează la individul 
conştient. Trebuie să înţelegem cum o individualitate distinctă a 
putut deriva din fiinţa universală şi cum se va putea ea resorbi în 
ea. Chestiunea condiţiilor conştiinţei individuale trece pe primul 
plan. De aici, modificările pe care le aduce, cum am amintit, 
mitului platonic al coborârii sufletelor. în locul acestei fiinţe 
rătăcitoare şi zburătoare pe care Platon o pune să coboare din 
cer pe pământ, sufletul, după Plotin, rămâne veşnic legat de 
inteligenţă sau de fiinţa universală. 

Iar eul care se izolează în corp e o oglindire trecătoare ce nu 
alterează universalitatea esenței sufletului. 

Deci nu concepţia plotiniană a lumii, ci natura problemelor pe 
care şi le pune e cea care ne obligă să vedem la el un plan de 
gândire cu totul diferit de cel grec. Aceste probleme nu sunt 
deloc legate de concepţia de mai sus; acolo unde Plotin ne 
vorbeşte de identitatea noastră cu fiinţa universală, pare că uită 
cu totul savanta arhitectură a hypostasurilor. Concepţia sa 
despre realitate devine cu totul sumară; nu mai e vorba de o 
lume inteligibilă complicată, ale cărei trăsături” oferă modelul 
lumii sensibile, ci de o ființă universală fără nicio distincţie. Al 


patrulea şi al cincilea tratat din Enneada a VI-a, de pildă, pot fi 


citite fără nicio referință la filosofia greacă. Se impune deci 


găsirea originii acestor idei. 


x 
x x 


Nu e un răspuns suficient să vorbim în termeni generali 
despre curentul mistic care, deja de două secole, pătrunsese în 
lumea greco-romană. Căci misticismul lui Plotin are o nuanţă cu 
totul deosebită, care-l deosebeşte profund de cel al religiilor 
orientale la modă pe vremea lui. Trebuie să ne gândim, în pofida 
acuzaţiei de plagiat pe care i-au adus-o anumiţi adversari, la 
impresia de noutate şi uneori de bizarerie pe care o dădeau 
ideile lui. De pildă, contra neoplatonismului curent în epoca sa, 
cel al unui Apuleius sau Albinus, care punea între suflet şi zeul 
suprem o armată nenumărată de zei şi demoni, Plotin afirma: 
„Căutaţi Zeul cu siguranţă; el nu e departe, şi veţi reuşi; 
intermediarii nu sunt numeroşi. E de ajuns să luaţi din suflet, 
care e divin, partea cea mai divină” (V, 1,3). 

Putem generaliza această remarcă. Sistemul lui Plotin diferă, 
de o manieră generală, de toate sistemele filosofice şi de toate 
religiile epocii sale prin absenţa aproape desăvârşită a ideii unui 
mediator sau al unui mântuitor care să pună omul în relaţie cu 
Zeul. 

„Darul intelectual, observă el, nu e ca un dar care se 
transportă.” 

Sufletul însuşi e ce! care, în înaintarea sa, devine Inteligență, 


şi, ajuns la capătul călătoriei, nu mai e separat de Unul. Nu 


există, din partea fiinţelor divine spre care tinde, nicio voinţă, 
spontană sau gândită, de a-l atrage spre ele. Ideea propriu-zisă 
de mântuire, care presupune un mediator trimis de Zeu către om, 
îi e străină“. 

Astfel, religiozitatea lui Plotin se distinge radical de cea a unui 
gânditor cu care unii au vrut să-l pună în relaţie, Filon din 
Alexandria. Nu contează aici numeroasele asemănări de detaliu 
care pot fi descoperite în operele lor. Ideea dominantă a 
doctrinei lui Filon e aceea a unui Logos, a unui Cuvânt mântuitor, 
a cărui misiune e să îndrepte omul în eforturile sale spre bine. Ei 
îi corespunde o devoțiune alcătuită din efuziuni lirice, rugăciuni 
şi mulţumiri, şi care pune neîncetat în lumină neantul omului 
lăsat în grija propriilor puteri. 

Nimic asemănător la Plotin. Pietatea, în sensul comun al 
cuvântului, e aproape absentă. Rugăciunea, care abia apare în 
câteva texte izolate, în vreme ce e atât de frecventă nu doar în 
iudaismul alexandrin, ci şi la ultimii filosofi păgâni, se reduce fie 


la o concentrare interioară a sufletului care-şi caută propria 


60 Aceste rânduri au fost scrise înaintea publicării Hermeticelor de către W. Scott, 
la Oxford, 3 vol, 1925-1926. Această ediţie şi comentariile însoţitoare dau, 
pentru prima oară, o idee despre mişcarea religioasă de unde a provenit 
mulţimea de mici tratate anonime, din care majoritatea sunt din epoca lui 
Ammonios Saccas şi Plotin. Deşi nu există, cum arată editorul, o perfectă 
unitate doctrinară între aceste tratate, suntem frapaţi să găsim în ele acelaşi 
caracter care l îndepărtează pe Plotin de toate religiile mântuirii, anume 
uniunea cu Zeul prin simpla contemplare sau intuiţie, şi lipsa oricărui mijlocitor 


care să se însărcineze cu această uniune. 


esenţă, fie la o formulă magică şi care-şi face!n mod necesar 
efectul, nu fiindcă aşa au vrut zeii, ci în virtutea simpatiei ce 
leagă între ele diversele părţi ale lumii (IV, 4, 30 sq.). Dar 
rugăciunea nu are niciodată un accent personal; ea nu exprimă 
niciodată un raport intim al sufletului cu o persoană superioară. 

Când neoplatonicii mai târzii, lamblichos şi Iulian Apostatul 
au dorit să altoiască pe neoplatonism o religie care să i se poată 
opune creştinismului, fie s-au depărtat de gândirea maestrului, 
fie au eşuat cu totul. Iulian Apostatul, de pildă, era un iniţiat în 
misterele lui Mithra, şi, încercând să răspândească cultul 
Soarelui mântuitor, voia doar să-l înlocuiască pe Christos cu un 
alt mijlocitor. 

De numele lui lamblichos se leagă dezvoltarea practicilor 
magice care, câte puţin, au luat un loc considerabil în 
neoplatonismul târziu, cum arată de exemplu Viaţa lui Isidor, 
scrisă de Damascius. 

Neoplatonismul lui Plotin se distinge deci de celelalte mişcări 
religioase ale vremii prin incapacitatea sa de a da naştere unei 
adevărate comunităţi religioase, în pofida veleităţilor unora din 
partizanii săi. 

În momentul în care Plotin îl frecventa pe Ammonios, ne 
spune el (cap. III) „avea atâtea noţiuni de filosofie, încât a vrut 
să ia o cunoştinţă directă cu filosofia practicată la persani şi cea 
răspândită la indieni”. Cu această intenţie el urmează armata 
împăratului Gordian împotriva perşilor. Expediția eşuează, şi 


Plotin a scăpat ca prin urechile acului. 


Pentru un egiptean elenizat, ca Plotin, „filosofia practicată ia 
perşi” nu poate desemna decât ansamblul ideilor teologice 
cristalizate în jurul cultului lui Mithra. E teologia pe care 
Cumont a desemnat-o şi studiat-o sub numele de teologie solară; 
ea asimilează Fiinţa supremă unei surse luminoase care dă raze 
ce străbat şi luminează întunericul materiei. Ea afirma deci 
transcendenţa Zeului suprem de la care emană ca nişte raze 
sufletele care vin să însufleţească lumea. 

Or despre raportul lui Plotin cu teologia solară se pot face 
două observaţii. în primul rând, Plotin foloseşte continuu 
metafore scoase din strălucirea unei surse luminoase pentru a 
explica natura şi acţiunea primului principiu. Fără îndoială, el 
găsea modelul la Platon, în celebra comparaţie a Binelui cu 
soarele, la sfârşitul cărţii VI din Republica (p. 508). Dar el 
prezintă adesea această metaforă cu trăsături care nu vin de la 
Platon, şi care nu sunt nici inventate de el. El spune astfel: „Sunt 
unii care pretind că sufletele sunt ca nişte săgetări (Boidc) 
luminoase, aşa că fiinţa (din care provin) rămâne fixată în sineşi, 
şi sufletele emise de ea corespund fiecare unei fiinţe însufleţite 
(VI, 4, 3). 

Plotin e însă foarte departe de a admite exactitatea unei 
asemenea imagini care ar avea ca efect separarea ființei de 
manifestările sale ca două realităţi spaţial diferite. Adevăratul 
subiect al tratatelor 4 şi 5 din a şasea Enneadă, intitulate Că unul 
şi acelaşi lucru poate fi simultan pretutindeni, ar putea foarte bine fi 


critica acestei teologii solare. Fără îndoială, recunoaşte el, când 


vrem să exprimăm raportul de la fiinţă la manifestările sale, 
„vorbim uneori noi înşine de iradiere... Dar trebuie acum să 
vorbim mai exact” (VI, 5, 8). 

E ciudat, de altfel, că, într-un mediu atât de obişnuit cu 
practicile pioase, ca nu doar Plotin să nu-l caute pe Zeu, conform 
vechilor maxime ale stoicismului, ci chiar recomandă expres să 
nu fie căutat. Porfir, în Viaţa lui Plotin, cap. X, povesteşte că el 
i-a scandalizat într-o zi pe pioşii săi prieteni. „Amelios, care era 
foarte scrupulos cu jertfele şi care sărbătorea grijuliu sărbătoarea 
lunii noi, l-a poftit într-o bună zi pe Plotin să vie să ia parte la o 
ceremonie de acest fel. Plotin i-a răspuns: «Zeii aceştia să vină să 
mă caute, nu eu pe ei». Noi n-am putut pricepe de ce vorbea cu 
atâta mândrie, şi n-am cutezat să-l întrebăm pentru ce pricină.” 

Lucru care se regăseşte totuşi, pe cât se pare, în Enneade. 

El afirmă continuu că fiinţa universală e pretutindeni şi-n 
toate. 

„Natura divină e infinită; ea nu e deci, prin urmare, limitată. 
Adică ea nu lipseşte niciodată; dacă ea nu lipseşte niciodată, e 
prezentă în toate.” (VI, 5, 5). Nu trebuie să fie căutată, ca şi cum 
ar fi un loc depărtat, ci doar să-l fie simțită prezenţa. Şi o 
resimțim prin simpla schimbare a perspectivei. „Ori sunteţi în 
stare să o atingeţi, sau sunteţi deja în fiinţa universală, şi atunci 
nu mai căutaţi nimic; sau renunțaţi la ea, fiindcă vă îndreptaţi în 
altă parte... Nu e nevoie ca ea să vină pentru ca să fie de faţă; 
voi sunteţi cei plecaţi; dar a pleca, nu înseamnă a părăsi fiinţa 


pentru a pleca în altă parte, fiindcă ea e tot acolo; ci, fiind 


alături de ea, voi i-aţi întors spatele.”(VI, 5, 12) În această teorie, 
practica religioasă n-are niciun rost. 

Plotin îşi leagă doctrina, în acest punct, de o expresie a lui 
Platon: „Zeul, zice Platon, nu e exterior nici unei ființe; el e în 
toate fiinţele, dar ele nu ştiu” (VI, 9, 7). 


x 
x x 


Astfel găsim, chiar în centrul gândirii lui Plotin, un element 
străin şi care nu se lasă încadrat şi clasificat. Teoria inteligenţei 
ca fiinţă universală nu ţine nici de raționalismul grec, nici de 
pietatea răspândită în cercurile religioase ale vremii. Această 
nuanţă de exotism îi frapa pe contemporani, aşa cum s-a văzut. 
Şi asta, într-un asemenea grad, încât neoplatonismul de după 
Plotin n-a fost nicidecum, cum se crede, o simplă dezvoltare a 
sistemului lui Plotin, ci abandonarea lui în numeroase privinţe, 
şi mai ales în doctrina de care vorbim, aceea a raporturilor 
sufletului individual cu cel universal. 

Trebuie deci să căutăm sursa filosofiei lui Plotin mai departe 
decât Orientul apropiat Greciei, până în speculaţia religioasă a 
Indiei, care, în vremea lui, era fixată deja de veacuri în 


Upanişade, şi-şi păstrase toată vitalitatea. 


x 
x x 


Argumentele adunate de K. H. Miiller“! contra tezei care 
admite influenţe orientale in sistemul lui Plotin sunt foarte 
exacte, însă nu atacă teza pe care dorim s-o susţinem. El a arătat 
foarte bine că gândirea lui Plotin se mişca în afara ideilor 
religioase ale cultelor orientale răspândite în epoca sa în 
imperiul roman; ba chiar are o ostilitate implicită contra acestor 
culte; ideea de mântuire şi de mijlocitor, cu tipul de pietate 
asociat lor, sunt idei pentru care Plotin manifestă antipatie. 

Dar un asemenea sentiment provine oare, cum crede Müller, 
din ataşamentul profund faţă de vechiul ideal al raționalismului 
elenic? Nu suntem de acord. Există o parte de speculație a lui 
Plotin care nu e mai puţin străină de elenism decât de religiile 
mântuirii. Iar la el, nu grecul e cel ce protestează contra ideii 
unei activităţi divine providenţiale care s-ar exersa înadins în 
favoarea omului; elenismul se poate acomoda cu această pietate, 
cum o face de pildă la stoici. El protestează în numele unui ideal 
religios cu totul diferit. 

Simţim la Plotin aceeaşi rezistenţă de a accepta ideea pe care 
o simţim la Spinoza sau Schelling, care resping, ca şi el, şi pentru 
motive  analoage, ideile devenite tradiţionale ale religiei 
mântuirii. Rezistenţa provine de la diferenţa sentimentelor 
religioase. Spinoza respinge adevăruri ale credinţei creştine nu, 
fiindcă e cartezian şi raţionalist (cum ar fi liberul arbitru sau 


facerea lumii, cu care Descartes se acomoda perfect). El o face 


61 Orientalisches bei Plotinos? „Hermes”, 1914, p. 70. 


pentru că el concepea cu totul altfel decât un creştin raporturile 
sufletului cu fiinţa universală. 

O dată cu Plotin, observăm prima verigă dintr-o tradiţie 
religioasă, care nu e mai puţin puternică în Occident decât 
tradiţia creştină, deşi se manifestă altfel. Am presupus că această 
tradiţie provenea din India. 

Ar trebui să arătăm întâi că ipoteza nu are nimic ciudat în ea, 
deşi şochează la început o manieră prea strâmtă de a concepe 
istoria ideilor filosofice. Realitatea istorică e departe de a se 
încadra docil în categoriile pe care spiritul nostru e obligat să le 
creeze pentru a o studia. Civilizaţiile nu formează niciodată 
unităţi autonome închise. Chiar în Antichitate, contactele între 
civilizaţii îndepărtate spaţial şi lingvistic sunt mai directe şi mai 
numeroase decât s-ar crede. 

În particular, grecii antici sunt mari comercianţi, călători şi 
amatori de exotism. Civilizaţiile orientale, mai vechi decât a lor, 
îi fascinau. Platon, de pildă, laudă repetat înţelepciunea 
egiptenilor şi cea a persanilor. E greu, şi poate imposibil, să 
enumerăm toate aporturile gândirii orientale în cea greacă. 

În ce priveşte India, ştim cel puţin că de la expediţia lui 
Alexandru, grecii au fost puternic impresionați de modelele de 
impasibilitate pe care li le dădeau asceţii indieni, cei pe care-l 
numeau gimnosofişti. Victor Brochard susţine nu fără motiv că 
Pyrrhon, conducătorul şcolii sceptice din secolul III înainte de 
Hr., nu şi-a propus alt ideal practic decât de a imita acest 


ascetism. 


Tratatele de literatură morală edificatoare îl menţionează 
toate, în epocă, pe gimnosofistul Calanus, care a refuzat să-l! 
însoţească pe Alexandru în Europa, şi a murit aruncându-se pe 
un rug. 

Până în era noastră a existat o literatură considerabilă 
privitoare la India. Strabon, în cartea XV a Geografiei, ne-a 
păstrat fragmente şi analize. Megasthenes, în Indika, descria 
sistemul de caste, apoi vorbea amănunţit despre cei pe care-l 
numea „filosofi”, care se împart după el în două caste: Brahmanii, 
care „consideră ca simple vise tot ceea ce-l bucură sau mâhneşte 
pe oameni”: ei admit un Zeu care „călătoreşte prin tot 
universul...” şi inventează mituri, în felul lui Platon, despre 
incoruptibilitatea sufletului, judecata în Hades, şi altele 
asemenea. A doua clasă a filosofilor e cea a Garmanilor, asceţii 
din păduri, trăind în abstinenţă şi castitate, şi care au cu divinul 
to G&ov relaţii particulare. 

Începând din epoca lui August, relaţii comerciale continue par 
a se fi stabilit, după Strabon, între lumea occidentală şi India 
prin Alexandria, Nil şi golful Arabic. Indienii trimiteau ambasade 
la Roma, încărcate cu daruri, ca ambasada trimisă la August, de 
care ne vorbeşte Strabon, şi cea trimisă la Eiagabal, amintită de 
Porfir?. 

Curioşii se puteau informa despre obiceiurile şi ideile din ţara 


lor. 

Astfel Porfir ne dă rezumatul unui tratat pe care Bardesanos 
din Babilon îl consacrase discuţiilor sale cu hinduşii veniţi cu 
ambasada la Elagabal, în care se vorbeşte pe larg despre 
obiceiurile brahmanilor şi despre asceţii din păduri. 

Spre aceeaşi epocă a fost redactat de către Filostrat romanul 
lui Apollonios din Tyana. Cartea e istorisirea unui personaj 
legendar, Apollonios din Tyana, filosof pitagoreic. Romanul 
dovedeşte un gust pronunţat pentru indianisme. înţelepciunea 
indienilor şi a grecilor, a lui Pitagora şi a lui Apollonios e 
considerată ca un ideal superior înţelepciunii atât de celebre a 
egiptenilor. Nu trebuie desigur luat în serios acest roman de 
aventuri, poate doar ca indice al unei stări de spirit. Totuşi el 
conţine un detaliu interesant pentru ceea ce ne preocupă, despre 


care vom mai vorbi. 


x 
x x 


Toate împrejurările de mai sus ne împiedică să considerăm ca 
neverosimile raporturile învăţăturii lui Plotin cu gândirea 
religioasă indiană. Dacă luăm în considerare condiţiile în care 
s-a format gândirea lui, verosimilitatea de faţă va creşte şi mai 
mult. 

Din păcate, avem foarte puţine date despre aceasta, fiindcă 
Porfir, singura noastră sursă cu Viaţa lui Plotin, nu şi-a cunoscut 
maestrul la Roma decât atunci când acesta avea cinzeci şi şapte 
de ani. Cu toate acestea, aflăm că Plotin a trăit la Alexandria 


până la treizeci şi nouă de ani. Alexandria era pe drumul care 


ducea din India la Roma şi exista mai mult decât în altă parte 
ocazia de a afla tot ceea ce un european putea cunoaşte despre 
ideile Orientului îndepărtat. 

Ştim pe de altă parte că gândirea lui filosofică s-a fixat destul 
de târziu. El n-a găsit la început nicio satisfacţie să-l asculte pe 
grecii cărora le-a fost prezentat la Alexandria. Abia la 28 sau 29 
de ani l-a întâlnit pe neoplatonicul Ammonios Saccas, lângă care 
a rămas zece sau unsprezece ani. Plotin nu pare deci a fi acceptat 
fără ezitări sau rezistenţă învăţătura greacă tradiţională. 

De, la Porfir aflăm că el avea un interes pasionat pentru 
filosofia barbară, adică pentru toate învăţăturile străine tradiţiei 
elene. 

Habitudinile literare ale lui Plotin sunt de un asemenea fel 
încât e greu să regăsim în Enneade dovada directă a acestui 
interes. Contrar majorităţii contemporanilor lui, elevului său 
Porfir de exemplu, nu-l place să-şi afişeze erudiţia. Doar prin 
Porfir îi putem cunoaşte ceva mai precis pe gnosticii cărora le-a 
consacrat o lungă respingere. Cu toate acestea, am semnalat mai 
sus aluzii clare la cultele orientale şi mai ales la cultul lui Isis. în 
plus, un pasaj din Enneade (V, 8, 6) ne dă dovada faptului că 
Plotin încerca să înţeleagă înțelepciunea profundă care, cum se 
pretindea, se afla ascunsă în hieroglifele egiptene. Această 
înțelepciune e cunoaşterea intuitivă şi imediată a realităţii, pe 
care el o opune cunoaşterii discursive. Hieroglifele „nu imită 
sunetele limbii şi propozițiile  verbale...; fiecare semn 


desemnează obiectul însuşi; fiecare semn e deci o cunoaştere şi o 


ştiinţă; el e realitatea însăşi văzută dintr-o dată, şi nu reflectată 
de gândirea discursivă”. 

Acest pasaj ne arată şi ceea ce Plotin voia de la barbari: 
realitatea, intuiţia vie pe care construcţiile savante şi complicate 
ale grecilor riscau s-o piardă. 

Interesul pentru exotism e de altfel atât de general în epocă, 
încât nu-l caracterizează în special pe Plotin. Filosofia, din epoca 
elenistică, a trecut în întregime pe mâna orientalilor: marile 
nume ale şcolii stoice sunt greci din Asia Mică, din Rhodos, 
egipteni şi chiar babilonieni. După Plotin, neoplatonismul se va 
dezvolta în Siria şi Egipt. Catedrele Academiei de la Atena erau 
ocupate de sirieni. Cărţile sfinte, pe care se baza învăţătura lui 
Proclus, erau nu doar Timaios de Platon, ci şi pretinse Oracole 
caldaice, poeme compuse spre secolul II al erei noastre, apocrif 
care se considera că păstrează vechea înţelepciune a Orientului. 

Acordul ideilor lui Plotin cu filosofia indienilor a fost 
remarcat demult. Deja în 1857 Christian Lassen, în Indische 
Alterthumskunde, (vol. III, pp. 415-439) confirmând indicaţii 
date de Ritter, în Istoria filosofiei, subliniază un mare număr de 
asemănări. El are părerea certă că plotinismul conţine prea 
multe noutăţi pentru ca să poată fi atribuit unei dezvoltări 
interne a filosofiei greceşti, şi presupune o influenţă istorică a 
Indiei asupra lui Plotin. Dar anterioritatea cronologică a 
sistemelor indiene cu care compară filosofia lui Plotin nu e 


destul de bine stabilită, pentru a ne baza pe ea în demonstraţie. 


Savanţii germani, care au sporit foarte mult cunoaşterea 
filosofiei Indiei prin traduceri şi comentarii, au remarcat 
afinitatea unor gânditori occidentali cu gândirea indiană. Cu 
numele lui Spinoza şi Schelling, Plotin e cel ce revine cel mai des 
în lucrările lui Deussen şi Oldenberg. Identitatea în filosofia lui 
Schelling, uniunea sufletului cu Dumnezeu în iubirea 
intelectuală a lui Spinoza, toate sunt concepţii înrudite cu 
identitatea eului cu fiinţa universală la Plotin; ele se regăsesc în 
Upanişade. 

Tema comună şi cam monotonă a tuturor Upanişadelor e o 
anume ştiinţă care-l asigură celui ce o posedă o împăcare şi o 
fericire netulburate. Această ştiinţă e cunoaşterea identităţii 
eului cu fiinţa universală. 

Starea de spirit pe care o indică un asemenea ideal a fost 
caracterizată cu precizie de Oldenberg“: „În India, conştiinţa 
personalităţii nu-şi dobândeşte energia deplină; pe de altă parte, 
nu li se recunoaşte obiectelor o existenţă solidă şi bine asigurată 
în limite precise. Asta fiindcă viaţa nu e dominată de acţiunea 
care se raportează la natura individuală şi fixă a obiectelor 
rezistente, şi care e silită, pentru a-şi atinge telul, să le 
aprofundeze şi să le estimeze cele mai mici particularităţi. Ceea 
ce domină, e nerăbdarea unei inteligenţe care nu poate cunoaşte 
destul de repede unitatea, prin cunoaşterea căreia e cunoscut 


întregul univers... Ochiul se închide aparenţelor şi detaliilor lor 


63 Die Lehre der Upanishaden und die Anfänge der Buddhismus, Gottingen, 1915, 
p. 39. 


colorate; se încearcă să se vadă cum curentul vital, unic în toate, 
curge în întunecatele lui adâncimi”. 

Dificultatea de a înţelege doctrina în discuţie vine nu din 
complexitatea sistemului ei, fiindcă e foarte sumară şi se 
cuprinde în câteva formule. E dificil însă unor spirite obişnuite 
cu reprezentarea plastică şi definită a realităţii să se transpună 
într-o stare în care formulele ei dobândesc un sens. Fiindcă 
tocmai această reprezentare definită a lucrurilor formează un 
obstacol faţă de ştiinţă, aşa cum o concep gânditorii indieni. 
„Orice atinge omul, spune o Upanişadă, el încearcă să 
depăşească. El atinge împărăţia văzduhului; năzuieşte mai sus. 
Atinge lumea de dincolo; năzuieşte mai sus” (Oldenberg, p. 41). 
Adevărata ştiinţă consistă nu în a clasifica formele şi în a 
identifica raporturile dintre ele ci, dimpotrivă, în a depăşi orice 
formă finită. 

Dar nu şi depăşirea eului. Fiinţa universală, Brahman, acest 
lucru invizibil, de neatins, şi de neconceput, indescriptibilă, e în 
acelaşi timp fiinţa întemeiată în certitudinea propriului eu“*. 

Ajungem aici, se pare, la trăsătura proprie a teoriei indienilor. 
Fiinţa universală, Brahman, e subiectul cunoaşterii, actul de a 
cunoaşte (Oldenberg, p. 101); de aceea, pe de o parte, el nu e un 
obiect de cunoaştere, ca obiectele limitate, şi pe de alta, eul 
nostru, Atman, îi e identic în ceea ce are esenţial şi profund. 

Pe de o parte, el nu e obiect de cunoaştere. „Nu poţi, spune o 


Upanişadă, să vezi pe cel ce vede cu vederea, să auzi pe cel ce 


64 Sechzig Upanishad's des Veda, Leipzig, 1897, trad. Deussen. 


aude în suflet, să înţelegi pe cel ce înţelege în inteligenţă, să 
cunoşti pe cel care cunoaşte în cunoaştere.”S5 Aşa că această 
ştiinţă nu ţine de pricepere şi erudiție. Cunoaşterea Vedei e 
insuficientă pentru a ne aduce acolo; sunt necesare meditaţia şi 
exerciţiile ascetice. Identitatea eului cu fiinţa universală nu e o 
concluzie raţională obţinută prin inteligenţă, ci un fel de intuiţie, 
datorată unei practici a meditaţiei. 

Filosofia Upanişadelor nu depăşeşte eul, iată trăsătura ei 
caracteristică. Ea are doar certitudinea că eul e fără limite şi că 
el e toate lucrurile. Ea foloseşte două concepte fundamentale, cel 
de Brahman, ființa universală, principiul insondabil al tuturor 
formelor realităţii, şi cel de Atman, care e principiul în măsura în 
care e în sufletul uman, eul pur, independent de toate funcţiile 
particulare ale sufletului, funcţia nutritivă sau funcţia de 
cunoaştere. Teza esenţială e că Brahman îi e identic lui Atman, 
sau, cum spune Deussen (Geschichte..., p. 37), că forţa care 
creează şi conservă lumea e identică cu ceea ce noi găsim în noi 
ca adevăratul nostru eu, de îndată ce facem abstracţie de toate 
activităţile ce se raportează la obiecte definite. Adevărata 
dificultate a doctrinei Upanişadelor e deci exact aceea pe care 
am semnalat-o la Plotin. 

Ea constă în a căuta în ce sens eul, reculegând-se în sine, 
găseşte în el principiul universului. „Pentru oricine a cunoscut, 
văzut şi înţeles eul, universul întreg îi e cunoscut.” (Deussen, 
Geschichte..., p. 40) 


65 Deussen, Allgemeine Geschichte der Philosophie, vol. 1, partea 2, p. 73. 


Pe de altă parte, eul nu-l găseşte nicio limită fiinţei sale şi se 
difuzează în lucruri. „Eul e o urmă a oricărei existenţe; fiindcă, 
prin el, e cunoscută orice existenţă.” „Spaţiul care e în interiorul 
inimii mele e la fel de mare ca spaţiul lumii. Amândouă, pământ 
şi cer, sunt incluse în el; zeul focului şi al vântului, soarele şi 
luna.” (Citat de Oldenberg, p. 125) 

Astfel se naşte câte puţin, dintr-o contemplare vagă şi 
nedefinită, care nu e condusă, nici limitată de acţiune, 
sentimentul unei interiorităţi reciproce a eului şi a lucrurilor. 
Orice sentiment de distincţie între subiectul cunoscător şi 
obiectul cunoscut se şterge. 

Eul e şi universul şi invers. Pe de o parte „eul care pătrunde în 
tot, care e mai mare decât cerul, e eul meu”. Pe de alta, când 
fiinţa universală, Brahman, îl întreabă pe sufletul călător: cine 
eşti tu? el răspunde: „Ceea ce eşti tu, sunt şi eu” (Ibid., pp. 125- 
126). 

Într-un sens, e adevărat, această stare e una de despărţire de 
eu şi de persoană. „Cei care, consacrându-se doar meditaţiei, 
sunt fără eu şi fără conştiinţa eului lor, aceia ating lumea 
supremă” spune un text din Mahabharata, epopee posterioară 
Upanişadelor, dar care trebuie să fie anterioară secolul III al erei 
noastre. (Deussen, Vier philosophische Texte, p. 993). Dar acest 
eu de care ne despărţim e eul conştiinţei limitate. Dimpotrivă, 
atingem eul veritabil, cel care e totul, şi care, prin urmare, e fără 


dorinţă. „Forma de existenţă în care dorinţa e satisfăcută, şi în 


care eşti fără dorinţă” e totodată cea în care „dorim eul” 
(Oldenberg, p. 141). 

Urmează că cea mai mare valoare le e acordată stărilor în care 
conştiinţa personală se diminuează şi se şterge. Doar atunci eul 
se cunoaşte în profunzimea sa. Se ajunge la scop mai ales în 
starea de somn, „în care nu simţi nicio dorință, nu visezi, nu ştii 
nimic, nici despre obiectele exterioare, nici despre sine” (Ibid., p. 
140). Fiinţa universală nu mai e deci cunoscută ca obiect, ci ca 
identică eului. 

Ţelul e atins în momentul în care orice intermediar a dispărut. 

„Dacă el admite în el un intermediar sau o separație atât de 
mică încât să fie între el ca subiect şi Atman ca obiect, atunci 
tulburarea lui continuă; e tulburarea celui care se crede înţelept.” 
(Deussen, Sechszlg Upanishads, p. 232) 

Această cunoaştere nu e deci o cunoaştere ordinară, fiindcă e 
cea a subiectului însuşi al cunoaşterii şi a actului cunoaşterii. 

„Acolo unde totul a devenit eul său propriu, cum ar putea 
oare simţi, vedea, auzi şi cunoaşte? Cel prin care cunoaşte totul, 
cum îl va putea cunoaşte? Cum va putea cunoaşte ceea ce 
cunoaşte?”... 

„Nu e nimic în afara lui pentru a-l vedea, înţelege şi cunoaşte.” 
(Deussen, Geschichte, pp. 73-74) 

Atman nu e deci obiect de ştiinţă. O astfel de identificare e 
deasupra ştiinţei. „Oricine nu-l cunoaşte, îl cunoaşte; necunoscut 
de către cunoscător, e cunoscut de ne-cunoscător. El nu e atins 


nici prin discurs, nici prin gândire, nici prin privire. Se spune: el 


este. Cum ar putea fi cuprins altfel decât prin acest cuvânt?” 
(bid., p. 77) 

Dacă am explicat bine naşterea acestei stări, se vede cum 
abstracţia cea mai goală e în acelaşi timp cunoaşterea cea mai 
bogată şi cea mai deplină, care-l dă sufletului certitudinea 
triumfătoare de a fi totul, de a fi învins moartea însăşi. „Oricine 
îl cunoaşte pe Atman, oricine a ştiut: eu sunt Atman - ce să caute 
mai mult, cum ar putea suferi în trup? Oricine l-a găsit pe Atman, 
oricine s-a trezit la el, acela e creatorul totului; fiindcă Atman 
creează totul. Lumea îi aparţine, fiindcă el însuşi e lumea.” 

Se vede uşor prin ce trăsături se opune speculaţia de mai sus 
idealului grec şi iudeo-creştin. Întâi, contrar filosofiei greceşti, 
nu conţine nicio tentativă de explicare raţională a lucrurilor; 

Brahman şi Atman sunt mai curând fiinţe în care aceste 
lucruri se resorb. Cum spune un text din Mahabharata, Brahman 
e „ne-dezvoltatul”. Ceea ce va corespunde unei explicaţii 
raţionale e, în cel mai bun caz, o teorie a emanaţiei, pe care 
Oldenberg o semnalează ca tendinţă în filosofia Upanişadelor (p. 
127). Lucrurile nu vor fi decât dezvoltarea forţelor unite în ființa 
universală. 

Dinamismul, ideea de dezvoltare a unei aceleiaşi vieţi, e 
departe de ordinea raţională a formelor căutată de filosofii greci. 

În al doilea rând, cunoaşterea de sine nu are, în filosofia la 
care ne referim, niciun caracter moral. Concentrarea sufletului 
asupra lui însuşi, ne spune un text din Mahabharata, „e mai 


importantă ca toate celelalte datorii, e datoria supremă” 


(Deussen, Vier philosophische Texte, p. 392). Asta înseamnă 
proclamarea clară a faptului că viaţa religioasă e exterioară şi 
superioară vieţii morale ordinare, departe de a forma substanţa 
ei. Astfel unitatea tuturor ființelor simțită prin intuiţie nu are 
nimic dintr-o uniune morală, cum a observat Oldenberg. (p. 143) 
Să ne gândim cât de diferit e acest ideal de monismul stoic, în 
care ființele morale, care sunt substanţial aceleaşi, sunt unite de 
legături juridice în calitate de cetăţeni făcând parte din aceeaşi 
cetate. 

În al treilea rând, Brahman identic lui Atman, deşi e într-un 
sens un eu, un subiect de cunoaştere, nu are totuşi nimic dintr-o 
persoană morală, fiindcă, fiind izolat complet de natură şi de tot 
ce nu e el, s-au suprimat toate relaţiile ce formează persoana 
morală. 

„Creaţia, ni se spune, e fiinţa însăşi a lui Dumnezeu. Ce-şi 
poate oare dori cel care are totul?” (Deussen, Sechszig 
Upanishads, p. 579). În singurătatea completă a fiinţei sale nu 
are nicio relaţie cu celelalte fiinţe. Ascetul hindus nu are fată de 
el atitudinea încrezătoare a unui credincios. El încearcă doar să 


suprime toate vălurile care îl separă de el. 


x 
x x 


Chiar înainte de Plotin avem indicii că exista la unii, în lumea 
greacă, un sentiment mai mult sau mai puţin vag al originalității 


gândirii indiene. 


Cum a observat Regnaud, această formulă dintr-o Upanişadă: 
„Obține tot ce doreşte cel care, după ce-a căutat-o, dobândeşte 
noţiunea de Atman” e echivalentă grecului yvóð: ocavzov. „Dar 
identitatea e doar aparentă... Grecii, luând ca fundament al 
studiilor lor cunoaşterea omului, dădeau un ţel pozitiv 
cercetărilor lor; pe când indienii nu aveau în vedere decât ideea 
unei fiinţe mistice.”%* 

Or, noi găsim, despre acelaşi subiect, o anecdotă povestită de 
Aristoxenos din Tarent, contemporan cu Aristotel, şi care are 
exact acelaşi sens“. „Socrate, spune el, a întâlnit la Atena un 
indian care l-a întrebat ce filosofie practica; Socrate spunându-l 
că cercetările lui se ocupau de viaţa umană, a început să râdă, şi 
a spus că nu puteau fi contemplate cele umane, dacă erau 
ignorate cele divine.” 

Oricât ar fi anecdota de falsă, ea indică sensul limpede al 
diferenţelor pe care le-am menţionat. Dar iată un text mai 
probant, din Viaţa lui Appollonios a lui Filostrat. Appollonios a 
întâlnit într-o zi înţelepţi hinduşi, pe care a crezut că-l pune la 
încercare întrebându-l dacă se cunosc pe ei înşişi. El credea, ca 
toţi grecii, spune Filostrate, că cunoaşterea de sine e cea mai 
greu de dobândit. Hinduşii răspunseră: „dacă le cunoaştem pe 


toate, e fiindcă ne cunoaştem mai întâi pe noi înşine; şi n-am 


66 Bibliotheque de l'Ecole des Hautes Etudes, vol. XXVIII, p.21, 22. 

ajunge la înțelepciune dacă nu ne-am cunoaşte mai întâi pe noi 
înşine”. 

Appollonios le-a răspuns întrebându-l ce credeau că sunt. 
„Zei”, au răspuns ei. „De ce?” îi întrebă. „Fiindcă suntem oameni 
de bine”. 

Astfel regăsim în gura hinduşilor inventaţi doctrina identităţii 
eului cu fiinţa universală şi cu Dumnezeu, cunoaşterea de sine, 
ştiinţa propriei divinităţi, atât de distinctă de cunoaşterea de sine 
aşa cum o înțelegeau moraliştii greci. Ea se regăseşte cu 
siguranţă în filosofia lui Plotin, şi ne pare o teză caracteristică ei, 
şi vom vedea cum ea se dezvoltă în anumite aspecte ale 


hypostasului care mai trebuie studiat, Unul. 

CAPITOLUL VIII 


UNUL 


Există deci, în ideea pe care Plotin şi-o face despre Inteligență, 
o dublă inspiraţie: pe de o parte ea e ordinea inteligibilă şi 
eternă, făcută din raporturi fixe şi hotărâte ce servesc de model 
ordinii sensibile. Pe de alta, ea e gândirea de sineşi, in care 
dispare orice distincţie dintre subiect şi obiect, în care sinele se 
topeşte într-o fiinţă universală. 

Mi s-a părut că acest al doilea fel de a vedea era străin 
tradiţiei gândirii greceşti. Inteligența nu m a i e decât satisfacția 
intimă, savurată într-o contemplare vagă şi nedeterminată, de a 
fi scăpat tuturor formelor particulare ale fiinţei, ea nu caută 
nicio explicaţie raţională. Toate relaţiile morale şi intelectuale 
care formează o gândire şi o persoană se pierd în această 
contemplare. Aceste trăsături sunt proprii doctrinei religioase a 
hinduşilor, exprimată în Upanişade. De aceea ne-a părut că 
trebuia asociat sistemul lui Plotin de gândirea indiană. E o 
înrudire ce vine din preferința lui pentru contemplare, din care 
face singura realitate autentică, disprețul lui pentru viaţa morală 
practică, ca şi caracterul egoist şi universal totodată al vieţii 
spirituale aşa cum o concepe el. In cel mai înalt grad al său, 


viața spirituală e relaţia „între patru ochi” a sufletului cu 


principiul universal, şi ea exclude orice uniune cu alte fiinţe şi 
alte persoane. 

Această ipoteză e singura care permite elucidarea 
dificultăţilor doctrinei lui Plotin despre raporturile Inteligenţei 
cu principiul suprem, şi despre natura însăşi a principiului de 
faţă. 

Doctrina Unului e cea care a dat naştere celor mai mari 
divergențe de interpretare. Care e natura ei exactă, de fapt? 

Afirmând că Inteligența nu e principiul ultim, că rădăcina 
fiinţelor scapă oricărei determinări intelectuale, nu e oare Plotin 
primul autor occidental al unei metafizici raţionaliste? În plus, 
fiindcă el consideră acest principiu radical ca fiind obiectul unei 
experienţe sui generis, a unui fel de contact imediat, foarte diferit 
de cunoaşterea intelectuală, nu e adevărat oare că el consideră 
problema construcţiei raţionale a realităţii ca insolubilă? A 
admite o experienţă cu titlu absolut, o experienţă care prin 
natura ei nu e susceptibilă de nicio analiză, înseamnă să admiţi 
un dat opac oricărei inteligenţe. 

Avem intenţia să căutăm semnificaţia iraţionalismului. Am 
dori să arătăm mai întâi în ce sens noţiunea de Unu se leagă de 
raționalismul idealist al lui Platon. Apoi ne vom ocupa de 
aspectul iraţionalist şi mistic al doctrinei. Vom încerca să arătăm 
apoi cum se întâlnesc în doctrina Unului mugurii unui idealism 


nou, la fel de diferit de raționalismul elen ca şi de misticism. 


x 
x x 


Am amintit, într-unul din capitolele precedente, că teologia 
doctrinelor filosofice ale grecilor se baza pe apoteoza Inteligenţei. 
A face din Inteligență zeul suprem, ale cărui acte şi manifestări 
sunt lucrurile reale, e o expresie a raționalismului inerent 
gândirii greceşti. 

Dar ea nu e, din anumite puncte de vedere, decât o expresie 
insuficientă a acestui lucru. Se simte imediat că un asemenea 
raţionalism are o formă mult mai completă şi mai riguroasă la 
Platon decât la stoici şi chiar la Aristotel; or, la aceştia din urmă, 
zeul suprem era Inteligența, pe când Platon a admis un principiu 
care transcende Inteligenta, pe care îl numea Bine sau Unul. 

Între „raţionalismul” stoicilor şi „raţionalismul” lui Platon 
există diferenţa dintre o gândire de cultură biologică şi morală şi 
o gândire de cultură mai ales matematică. Pentru stoici, 
Inteligența e o forţă vie care are în ea însăşi sursa şi legile 
determinărilor sale. 

Pentru Platon, dimpotrivă, inteligenţa e facultatea de a 
determina măsurile în fiinţe, de a substitui raporturile 
schimbabile la nesfârşit şi trecătoare cu raporturi fixe şi 
matematic exprimabile. 

Or, cum spune Platon în Politicul (283 d), arta măsurii e 
dublă: fie se pot compara direct un lucru mai mare şi unul mai 
mic, pentru a vedea de câte ori se cuprinde al doilea în primul; 
fie se poate compara o mărime dată cu o unitate de măsură luată 
în absolut, pentru a vedea de câte ori se depărtează prin prisos 


sau prin lipsă. Această a doua artă a măsurii, care constituie 


dialectica, implică deci o unitate de măsură absolută şi valabilă 
în sine. Ea „moderatul, convenabilul necesarul” (Politicul, 284 e) 
care permite să nu ne mulţumim cu măsuri relative, ci să avem 
măsura absolută a lucrurilor. 

Dar unitatea de măsură e necesarmente transcendentă 
lucrurilor măsurate. În acelaşi sens trebuie înţeles probabil textul 
din Republica (509 b) atât de des citat de Plotin: „Binele e 
dincolo de esenţă şi o întrece în demnitate şi putere”. Sau ce! 
puţin în acest sens o înţelege Plotin. O esenţă nu poate fi ceea ce 
e decât mulţumită măsurii care-l fixează exact limitele, şi care e 
numită aici Binele. Măsura însăşi, sau Binele care e producător 
de esenţă şi care face esența manifestă gândirii, aşa cum soarele 
luminează plantele şi le dă totodată forţa vegetativă, nu se poate 
confunda cu niciuna din aceste esente. 

A afirma în acest sens transcendenţa Unului în raport cu 
Inteligența nu înseamnă nicidecum a fi infidel raționalismului; 
înseamnă să spui, ceea ce repetă adesea Plotin, că Inteligența nu 
poate cuprinde nicio ființă anume, şi nu va fi o adevărată 
Inteligență, înainte de a fi fost iluminată de Unul, şi înainte de a 
fi găsit măsura care-l permite să cuprindă raporturi fixe şi stabile. 

Pe vremea lui Plotin, teoria platonică a transcendenţei Unului 
revenise de mult pe primul plan al gândirii filosofice a grecilor. 
Încă din primul secol înainte de Christos, renașterea 
pitagorismului şi preocupările pentru simbolismul numeric ce-l 
însoțea atrăseseră din nou atenţia asupra gândirii platonice. 


Teoria despre Zeu, la Filon din Alexandria, e impregnată cu ele; 


transcendenţa pe gustul ebraic, aceea a unui zeu personal, se 
amestecă aproape inextricabil cu transcendenţa platonică, cea a 
Unului care le măsoară pe toate. 

Aici Plotin n-a inovat; rolul lui a fost mai ales cel al unui 
interpret. Dar el a fixat tradiţia în formule atât de clare şi atât de 
pătrunzătoare, încât doctrina sa a devenit un element permanent 
şi solid al întregului neoplatonism grec de mai târziu, pe când 
atâtea altele din doctrinele sale au fost abandonate. Acest lucru 
s-a întâmplat fiindcă el se găsea aici pe firul tradiţiei elenice. 
Trebuie deci să vedem amănunţit în ce fel îşi formulează Plotin 
doctrina. 

Ea e adesea prezentată, mai ales într-o scriere din prima 
perioadă a lui Plotin, într-un fel care-l înrudeşte cu stoicismul 
mai mult decât cu platonismul. În tratatul IX al Enneadei a şasea, 
Plotin pleacă de la principiul stoic „prin Unu ajung toate fiinţele 
la existenţă”. Fie că e vorba de mărimi discontinue, ca o armată 
sau o turmă, sau de mărimi continue ca un corp, ele ar pierde 
fiinţa „dacă şi-ar pierde unitatea”. Care e acum principiul acestei 
unităţi? Nu e sufletul, fiindcă sufletul însuşi e multiplu, şi 
alcătuit din facultăţi diverse care trebuie „unite prin Unu ca 
printr-o legătură”. Stoicii greşesc deci văzând în suflet un 
principiu radical de unitate. Nu e nici esenţa unei fiinţe cea care 
face unitatea. ei; şi aici Plotin îl atacă, fără să-l numească, pe 
Aristotel. Esenţa obiectului este, de fapt, întotdeauna o noţiune 
complexă; „omul e animal, raţional, şi multe alte lucruri încă”. 


Trebuie deci o unitate transcendentă esenței pentru a-l uni 


părţile. Inteligența, care e totalitatea esenţelor, nu are deci altă 
unitate decât cea a unui ordin sistematic ce reflectă Unul real şi 
veritabil. Unul apare aici drept condiţie a unui sistem ordonat. 

În tratatul I din a cincea Enneadă, $ 5 Plotin se întreabă de 
unde vine multiplicitatea obiectelor inteligibile. „Multiplicitatea 
nu poate fi originară” fiindcă orice număr e născut de Unul 
asupra diadei indefinite. Diada indefinită e raportul indeterminat 
de plus şi de minus care, prin el însuşi, nu e un număr, dar care 
e substratul tuturor numerelor. Dacă presupunem că acest raport 
se fixează, se va naşte de aici un nume. El va fi, de pildă, dublul 
sau raport de doi la unu, şi aşa se va naşte numărul doi. Această 
fixare vine din acţiunea Unului asupra diadei indefinite. Nu că 
Unul s-ar fi mişcat şi ar fi voit acţiunea. Unul îşi produce 
acțiunea doar fiindcă el, Unul sau măsura rămâne veşnic în 
nemişcare, fiindcă rămâne, cum spune altundeva Plotin, „în 
propriul său caracter”. 

Cum se produce ea, prin urmare? Trebuie, pentru a înţelege 
bine neopitagoreismul lui Plotin, să imaginăm o Inteligență care, 
cu privirea îndreptată spre unitatea de măsură, devine, graţie 
viziunii acestei unităţi, capabilă să determine în ea însăşi 
raporturi fixe. Dacă izolăm atitudinea, dacă o hypostaziem, 
atunci vom pricepe ceea ce înţelege Plotin prin geneza 
Inteligenţei. Nu e vorba de o acţiune fizică, de producerea unui 
lucru de altul, ci de o acţiune spirituală. „Inteligența priveşte 


spre Unul, pentru a fi Inteligență.” 


Această privire spre Unul e în acelaşi timp, şi prin chiar acest 
lucru, o convertire asupra sinelui, adică o conştiinţă a legăturii 
sistematice şi fixe a părţilor sale pe care Plotin le numeşte 
0vvAI080n01c. 

Viziunea Unului care-l dă puterea de a naşte esenţele, adică 
„ființele fixate într-o limită determinată şi într-o stare stabilă; 
starea stabilă (ozao:c) pentru inteligibile, e definiţia şi forma din 
care provine realitatea lor (vmoordo:c)”. Orice realitate care 
merită numele fiinţei e datorată deci acestei viziuni a 
Inteligenţei determinate de Unu. 

În tratatul II al aceleiaşi Enneade, Plotin se întreabă cum 
„toate fiinţele vin din Unu, care e simplu şi nu dovedeşte, în 
identitatea sa, nicio diversitate”. Plotin distinge în această 
producţie trei momente. „Unul, fiind perfect, se revarsă; şi 
revărsarea produce ceva diferit de el. Lucrul născut se întoarce 
spre el; e fecundat; şi, întorcându-şi privirea spre sineşi“”, devine 
inteligenţă poprirea ei, faţă de Unu, o produce ca ființă; iar 
privirea ei întoarsă spre sineşi ca Inteligență. Iar fiindcă ea s-a 
oprit ca să se privească pe sine. ea devine simultan Inteligență şi 
Fiinţă.” Se vede uşor ce trebuie înţeles într-o asemenea teogonie; 
lucrul indeterminat care se naşte din Unu, e celălalt, numit încă 


diadă nedefinită sau materie ideală. Acesta e primul moment. 


69 Citim hauto cu manuscrisele, în pofida lecţiunii auto din ediţia Volkmann. V. 
Arnou, Le Desir de Dieu dans la philosophie de Plotin, Paris, 1921, p. 196. 


Reîntorcându-se spre Unul, adică lăsându-se determinat de el, 
ceea ce e al doilea moment, el cunoaşte în sine limite fixe şi prin 
asta se cunoaşte pe sine. 

Al treilea tratat, în $ 10, ne descrie aproape la fel aceeaşi 
geneză. Inteligența, ni se spune, trebuie, pentru a gândi, să aibă 
obiecte multiple şi mereu diferite. Dacă spiritul „nu înaintează 
spre o stare diferită, se va opri; şi odată oprit cu totul nu va mai 
gândi”. 

În termeni platonici luaţi din Sofistul, trebuie să existe în 
fiecare lucru gândirea identităţii şi alterităţii. „Dacă gândirea 
vrea să se aplice unui obiect unic şi indivizibil, nu mai există 
cuvânt (4óyoç) posibil. Trebuie deci ca o fiinţă care gândeşte să 
surprindă diferenţele, şi ca obiectele pe care le gândeşte să fie 
variate. Dacă nu, nu există gândire, ci acest fel de contact sau de 
atingere inefabilă şi ne-intelectivă care există înainte de naşterea 
Inteligenţei; a atinge nu înseamnă a gândi.” 

Dar care e oare motivul unui asemenea dinamism? Plotin 
descrie, în $ 11, al doilea dintre momentele pe care le-am distins: 
în mişcarea de întoarcere a inteligenţei spre Unu, el mai distinge 
încă două momente. Într-un prim moment „există o tendinţă spre 
Unul, pe care inteligenţa vrea să o surprindă în simplitatea ei”. 

Atunci ea nu e încă inteligenţă, „ci o viziune care n-are încă 
obiect”. 

Ea n-are decât, cel mult, o „vagă reprezentare”, nu are decât 
„O vagă schiţare”. Ea e „dorinţa de a vedea şi vedere tulbure”. Ea 


are, en somme, sentimentul vag al măsurii. Rezultatul contactului 


ei cu Unul va fi de a multiplica, aplicând-o şi diversificând-o, 
această măsură comună. Atunci „obiectul ei, din unu, a devenit 
multiplu; astfel ea îl cunoaşte pentru a-l vedea şi a devenit 
viziune în act”. 

Nu se poate descrie mai clar şi mai fără misticism procesul 
cunoaşterii intelectuale, a cărui origine şi forţă provin din 
sentimentul vag al unei măsuri ce trebuie găsite, şi se precizează 
şi se fixează câte putin în cunoaşterea tot mai amănunţită a 
măsurii de mai sus. 

Poate părea straniu că Plotin a ipostaziat această atitudine; 
dar prin asta nu făcea decât să urmeze tradiţia idealismului grec. 

Deci Unul e considerat mai puţin ca principiu static al uniunii 
fiinţelor decât ca principiu dinamic ai Inteligenţei. El e mai puţin 
obiectul însuşi al Inteligenţei decât raţiunea care face ca 
Inteligența să aibă obiecte. „Binele e principiu; de la el are 
Inteligența fiinţele pe care le produce. Când ea îl priveşte, nu-l e 
permis Inteligenţei să nu gândească nimic, nici să gândească 
ceea ce e în el; altfel nu ar zămisli. De la Bine are ea puterea de 
a naşte şi de a se sătura cu fiinţele pe care le naşte; ea îi dă 
Binelui ceea ce acesta n-are şi singur. De la Unu vine, pentru 
Inteligență, o multiplicitate; incapabilă de a conţine puterea pe 
care o primeşte de la el, ea o fragmentează şi o multiplică, 
pentru a putea să o suporte astfel parte cu parte.” (VI, 7, 15) 

Unul e deci. principiul mereu prezent, infinit de fecund al 
actelor Inteligenţei; nu în Unu, ci în Inteligență se găseşte 


activitatea creatoare al cărei principiu el este. In Inteligență nu 


se găseşte, la propriu, o viziune a Unului, fiindcă această viziune, 
în care ea s-ar absorbi fără să se diferenţieze, n-ar mai fi gândire 
intelectuală. „Nu trebuie deci să spunem că ea îl vede; ea trăieşte 
îndreptată spre el; ea se sprijină de el; ea se întoarce spre el.” 
(bid., 16) 

Ea capătă de la el forţa de a instaura în infinit raporturile fixe 
care constituie totodată fiinţele şi i le arată. „În clipa în care 
viaţa îşi îndreaptă privirile asupra lui, ea e nelimitată. Odată ce 
l-a văzut, ea se limitează...; privirea spre Unu aduce îndată în ea 
limita, determinarea şi forma.... Această viaţă, care a dobândit o 
limită, e Inteligența.” (Ibid., 17) Cuvântul viaţă denumeşte aici 
curentul dinamic care pleacă din Bine, înaintea oricărei alte 
determinări; când acest curent se determină şi se limitează, viaţa 
devine Inteligență. „Viaţa e un act derivat al Binelui, iar 
Inteligența e acest act chiar atunci când dobândeşte o limită.” 
(bid., 21) E mereu acelaşi proces, trecerea de la indefinit la 
definit, de la nelimitat la limitat. Dar forma sub care el se 
prezintă aici e istoric interesantă, fiindcă triada Unu - Viaţă 
Inteligență e modelul urmat de scolastica neoplatonică ulterioară, 
mai ales de Damascius. La Plotin, viaţa nu e încă o ipostază; 
cuvântul nu face decât să pună în evidenţă substratul confuz, 


nelimitat, al Inteligenţei propriu-zise. 


x 

Conform tradiţiei lui Platon, reluată de neopitagoricieni, Unul, 


la Plotin, ne apare deci a fi condiţia supremă a vieţii spirituale, 


principiul mulţumită căruia Inteligența îşi poate crea obiecte şi 
le poate contempla. 

Dar, pentru a înţelege bine o doctrină, nu trebuie să ne 
mărginim să-l analizăm structura logică şi să o desfacem în părți. 

Trebuie să vedem valoarea pe care i-o acordă autorul ei, 
interesele de care se leagă ea. Dacă nu considerăm doctrina 
decât din afară, ea pare a ne indica o metodă de urmat, să ne 
sugereze un plan de viaţă intelectuală. Este, în mare, dialectica 
lui Platon, care se dovedise atât de fecundă în aplicaţii la 
problemele fizice, morale şi sociale. E sigur că, la Plotin şi „în tot 
neoplatonismul, o atare metodă rămâne sterilă. Inteligența nu 
găseşte aici niciun stimulent pentru a-şi pune problemele. Ceea 
ce era poate, mai ales la Platon, o metodă, s-a transpus într-o 
realitate metafizică. Această realitate nu mai e spiritul viu, 
căutător şi întrebător,; e o Inteligență perfectă, desăvârşită veşnic, 
care nu mai are nimic de căutat. Fără îndoială, ideal, cunoştinţa 
intelectuală e sfârşitul unei căutări; Inteligența însăşi e o dorinţă 
(VI, 7, 37). Dar „alergarea vagabondă” a Inteligenţei printre 
esenţele sale nu e o mişcare reală. Căci „aşa cum Inteligența e 
mereu la ea acasă în câmpii adevărului, alergarea e în realitate o 
şedere în sine însăşi”. Mişcarea ei e veşnic terminată. „Ea trebuie 
să se mişte sau mai curând să-şi fi terminat mişcarea în toate 
direcţiile.” (VI, 7,13,14) 

Doctrina lui Plotin oferă, ca toate doctrinele vremii sale, un 
spectacol foarte instructiv arătându-ne cum transpunerea unei 


metode în realitate metafizică îi poate răpi orice viaţă şi orice 


eficacitate. Tot aşa, de pildă, aritmetica se transformă în 
simbolism rigid, în care anumite combinaţii numerice 
privilegiate sunt considerate ca realităţi absolute ce depărtează 
spiritul de cercetarea celorlalte combinaţii. Tot aşa, cum a arătat 
P. Duhem, combinaţiile geometrice şi phoronomice destinate să 
„salveze fenomenele” astronomice şi să le prevadă se transformă 
în realităţi fizice, sferele celeste care duc aştrii, idei care fixează 
astronomia şi stânjenesc dezvoltarea ei pentru multă vreme. 
Filosofia lui Plotin, cu Inteligența ei rigidă şi fixă, ce nu mai are 
din dialectica platonică decât desenul şi conturul, nu tace decât 
să exprime defectele de gândire şi spirit comune 
contemporanilor lui, şi care s-au accentuat de-a lungul istoriei 
filosofiei greceşti. 

Trebuie să înțelegem bine motivele acestui defect şi 
contraponderea sa. Nu putem să-l atribuim spiritului realist. 
Trebuie să-l căutăm motivele într-o deplasare de interese. 
Platonismul şi neopitagorismul învățau că viaţa intelectuală 
nu-şi avea motivul în ea însăşi şi sursa ei trebuia căutată mai sus. 
Era, la origine, un mod de a stimula viaţa intelectuală şi de a-l 
da mereu noi țeluri. E, pentru Plotin, afirmaţia că ea nu-şi 
ajunge sieşi şi că trebuie depăşită. Viaţa intelectuală nu mai e 
decât un mijloc şi o treaptă pentru a ajunge la capătul superior 
care a fecundat-o. 

Într-un pasaj curios, Plotin vorbeşte despre „obiecţia 
încăpăţânată a epicureului care nu vrea să vadă binele decât în 


plăcere şi care întreabă, întrucât priveşte binele, ce câştigăm 


dacă posedăm inteligenţa”, şi dacă nu cumva simpla plăcere a 
contemplării intelectuale ne face să spunem că e un bine. „Poate, 
observă Plotin, el presimte prin obiecţia sa că Binele e mai 
presus de Inteligență.” (VI, 7, 29) 

Aceasta înseamnă să se recunoască faptul că Unul sau Binele 
are o valoare absolută şi independentă de sistemul intelectual 
din care el formează piesa dominantă. El nu mai e doar, ca în 
acest sistem, necondiţionatul, măsura a cărei funcţie e de a le da 
limite fiinţelor. La Platon, el nu capătă sens decât în acest sistem; 
el e ideea supremă, dar e încă o idee. La Plotin, semnificaţia şi 
valoarea sa îi sunt proprii şi independente de efectele sale. Nu 
Inteligența e deci cea care ne aduce la ele. „Fiecare inteligibil e 
ceea ce e; dar nu devine obiect al dorinţei decât dacă binele îl 
face ispititor... înainte, sufletul nu e deloc atras spre Inteligență, 
oricât de frumoasă ar fi; Inteligența n-are decât o frumuseţe 
inertă, înainte de a fi primit lumina Binelui; sufletul, de la sine, 
se prăbuşeşte, nesimţitor. El rămâne inert, şi, deşi Inteligența e 
prezentă, îi e lene să gândească. Dar, îndată ce căldura de acolo 
l-a atins, prinde puteri, se trezeşte, se înaripează, şi, deşi e 
pasionată de ceea ce vede lângă sine, se ridică, uşor, spre un 
obiect mai înalt, mulţumită amintirii despre el. Şi, atâta timp cât 
există obiecte mai înalte decât obiectul ei actual, se ridică, 
ridicată spontan de cel care a înzestrat-o cu iubire. El se ridică 
mai sus decât Inteligența şi, dacă nu-şi poate urma calea dincolo 


de Bine, e fiindcă nu mai e nimic dincolo.” (VI, 7, 22) 


Aici e subliniată foarte clar independenţa vieţii alături de Bine. 
Fără îndoială, sufletul n-a putut ajunge aici decât fiindcă „a 
devenit Inteligență şi parcă s-a intelectualizat; dar îndată ce vede 
obiectul suprem, el părăseşte totul” (VI, 7, 35). 

Contrastul fată de părerile platonice pe care le-am expus la 
începutul capitolului e frapant. În timp ce (VI, 3, 11) progresul 
Inteligenţei mergea de la o viziune confuză la una distinctă, 
acum (VI, 7, 35) adevăratul lui progres va consista în a trece de 
la viziunea distinctă a obiectelor la viziunea simplă a Unului. 
Puterea sa de a contempla obiecte distincte e „actul de a 
contempla care aparţine unei Inteligente înțelepte; a doua din 
aceste puteri (aceea a viziunii Unului) e Inteligența care iubeşte. 
În afara ei şi îmbătată de nectar, ea devine Inteligența 
îndrăgostită, simplificându-se pentru a ajunge la o asemenea 
stare de plenitudine fericită”. 

În primul pasaj, acţiunea Inteligenţei era prezentă ca o 
mişcare mergând de la o viziune nedeterminată şi vagă la o 
viziune determinată şi precisă. În al doilea pasaj, e vorba de 
aceleaşi viziuni, dar valoarea lor se inversează. Viziunea Binelui 
de către „Inteligența care iubeşte” şi care încetează să gândească 
e superioară viziunii determinate şi distincte a esenţelor, în timp 
ce viziunea determinată era superioară viziunii schiţate a Unului. 
Cele două texte se situează pe puncte de vedere foarte diferite: în 
primul, Unul e o presupunere metodică, dacă putem spune aşa, 
prin care e orientată munca Inteligentei, şi în acest sens neagă 


Plotin că există o viziune a Unului de către Inteligență. În al 


doilea, există comunicare şi fuziune a Inteligenţei cu Binele, iar 
Inteligența îşi pierde toate trăsăturile distincte. Binele însuşi 
apare acolo eliberat de orice compromis cu funcţia intelecutală 
prin care fusese înainte definit. 

Plotin recunoaşte, de altfel, că ştiinţa sau cunoaşterea 
raţională a Binelui e diferită de viziunea Binelui. „Platon spune 
că Binele e cea mai mare dintre ştiinţe; el înţelege prin ştiinţă nu 
viziunea Binelui, c! cunoaşterea raţională pe care o avem despre 
el înaintea acestei viziuni. Ceea ce ne informează despre el sunt 
analogiile, negaţiile, cunoaşterea ființelor provenite din el şi 
gradaţia lor urcătoare. Dar ceea ce ne duce până la el sunt 
purificările noastre, virtuțile noastre, ordinea noastră interioară... 

Astfel devenim contemplatorii sinelui nostru şi ai altor lucruri, 
şi în acelaşi timp obiect al propriei contemplări, şi devenit esenţă, 
inteligenţă şi vietate totală, nu mai vedem Binele din exterior.” 
(VI, 7, 35) 

Astfel Binele, în sensul platonic strict, ca unitate de măsură, e 
considerat ca fundament ai cunoaşterii ştiinţifice. Dar Binele 
care potoleşte şi satură sufletul e pus în raport cu practicile 
morale şi religioase, şi, de o manieră precisă, cu practica 
meditaţiei interioare. Suntem aici în două planuri de gândire 
total diferite. 

Şi asta, fiindcă a doua noţiune de Bine, noţiune mistică şi 
religioasă, funciar independentă de orice încercare de explicare 
raţională a lucrurilor, a prevalat asupra primeia şi i s-a impus lui 


Plotin, că viaţa intelectuală activă, cea care construieşte şi care 


explică, şi-a pierdut la el sensul şi valoarea. Dialectica platonică 
a încetat să fie o metodă şi un ferment pentru spirit. Mistică şi 
intelectualistă, teoria Binelui are la Plotin aceeaşi dualitate ca 


teoria Inteligenţei. 


x 
x x 


Intelectualistă şi mistică: aceste două cuvinte nu ajung pentru 
a caracteriza doctrina primului principiu la Plotin: fiindcă ea 
împărtăşeşte cele două trăsături cu toate doctrinele epocii; oricât 
de paradoxală ar părea o asemenea uniune, ea e totuşi un fapt 
constant, şi e postulatul comun al gândirii teologice şi în 
Orientul elenizat, şi, poate, în teologia occidentală. Oamenii 
epocii nu găsesc nicio dificultate în a-l considera pe Dumnezeu 
simultan ca primul termen al unui sistem de explicare raţională 
a lucrurilor şi ca obiect al unei intuiţii directe şi inefabile în care 
dispar chiar cele ce trebuie explicate, lucrurile finite. 

În general, îndată ce gândirea religioasă a Orientului vrea să 
se traducă în limbajul universal al grecilor, ea nu se mai 
mărgineşte să afirme uniunea credinciosului cu Zeul; ea-şi 
adaugă o explicaţie integrală a lucrurilor, un ansamblu de 
dogme. lată, de exemplu, ce a ajuns mesajul lui Isus la teologul 
celei de-a patra Evanghelii, şi cum Christos s-a transformat în 
Cuvântul care joacă un rol în economia creaţiei şi cea a 
mântuirii. Toată istoria dogmaticii creştine e o dovadă a tezei 
noastre, ca şi istoria celorlalte religii orientale elenizate. E o 


stare de spirit deja veche în lumea greacă: stoicismul e primul ei 


exemplu, fiindcă, mai ales în ultimele sale forme, el se bazează 
pe uniunea intimă a sufletului omenesc cu o rațiune, care e în 
acelaşi timp principiul oricărei realităţi. Un alt exemplu, foarte 
clar, e Filon din Alexandria: ia ei, ca la Plotin, cultul spiritual, 
profeția, extazul se amestecă în întregime cu o teorie raţională a 
dezvoltării formelor realităţii dintre Dumnezeu şi lumea 
sensibilă. 

Aşa cum nu se poate nega prezenţa unuia dintre cele două 
elemente, raţionalism şi misticism, în sistemul lui Plotin, nu 
trebuie să se facă din uniunea lor caracteristica filosofiei sale. 
Dimpotrivă, ea e fondul comun al gândirii epocii. E totdeauna 
dificil, când citim un autor îndepărtat, să distingem ceea ce, în 
ochii contemporanilor, era gândire banală, cunoscută tuturor, şi 
gândire originală. Se întâmplă, cu trecerea timpului, ca valorile 
să se inverseze. Dar se poate afirma că, în ochii contemporanilor, 
afirmaţia (atât de stranie pentru un cititor al lui William James 
de exemplu) că Unul, de care eşti legat prin intuiţie religioasă, e 
şi principiul explicativ şi cauza esenţelor, e o afirmaţie din cele 
mai comune. 

Aşa că e important să explicăm mai puţin această uniune în 
general decât caracterul precis al misticismului său şi materia 
prin care el se leagă cu intelectualismul său. 

Problema care se pune în mod necesar tuturor interpreţilor lui 
Plotin e următoarea: care e, în sistemul lui, locul experienţei 
mistice, al extazului? Pe de o parte, metafizica lui Plotin ni se 


oferă ca o solidă construcţie raţională în care diversele forme ale 


realităţii sunt legate unele de altele după legi necesare. Pe de 
alta, el ne descrie uneori o experienţă rară, discontinuă, 
incomunicabilă, experienţa mistică de comuniune cu Unul. Nu se 
poate oare crede, la prima vedere, că între construcţia raţională 
şi experienţa, cu totul subiectivă şi individuală, a extazului, nu e 
decât o legătură destul de laxă? Aşa au crezut numeroşi 
interpreţi. O simplă impresie momentană şi trecătoare nu e oare 
o bază prea fragilă pentru construcţia sistemului? Nu vom 
susține teza aceasta. Trebuie să amintim că nu există pentru 
Plotin cunoştinţă intelectuală fără viaţă spirituală; sufletul, de 
pildă, nu cunoaşte inteligenţa decât unindu-se cu ea. Realităţile 
adevărate nu sunt obiecte inerte de cunoaştere, ci atitudini 


spirituale subiective. 


x 
x x 


Dar înainte de a demonstra teza noastră, am dori să precizăm 
ce înseamnă pentru Plotin experienţa mistică. 

Suntem oare obligaţi, pentru a o explica, să ieşim din 
domeniul filosofiei greceşti? Nu şi-a găsit el oare modelul la 
maestrul prin excelenţă, la Platon? Dacă Plotin distinge, cum am 
spus, un dublu acces la Bine, pe de o parte, cunoaşterea gradaţiei 
ascendente a fiinţelor care dă cunoaşterea lor raţională, pe de 
altă parte purificarea (VI, 7, 36), n-a vorbit oare Platon înaintea 
lui de o dublă cale pentru a urca spre principiu, dialectica 
raţională care progresează prin inducţie, pe de o parte, şi pe de 


altă parte, dialectica iubirii, cea din Faidros, în care sufletul, 


cuprins de nebunia dorinţei, ajunge la o intuiţie subită şi 
inefabilă a Frumosului? Purificarea, aşa cum e descrisă în Faidon, 
nu e oare şi ea un mijloc de a ajunge la contemplare? Cele două 
aspecte ale noţiunii de Bine, la Plotin, cel intelectual şi cel mistic, 
ar corespunde prin urmare acestei duble căi spre el. 

În fapt, Erosul platonic joacă un rol important în Enneade. 

Cum a arătat Arnou, el desemnează tendința universală a 
tuturor lucrurilor spre Bine, „dorul de Dumnezeu”. Iubirea e 
forţa universală care face sufletele să-şi caute binele. „Binele 
materiei e forma şi dacă materia ar simţi, ea ar iubi forma... 
Dorinţa pe care o resimte fiecare fiinţă şi eforturile pe care le 
face, dovedesc faptul că e un Bine pentru orice fiinţă... Dovada 
că Binele a fost atins e că cineva se îmbunătăţeşte, că nu mai 
resimte niciun regret, că e plin de Bine, că rămâne lângă el, şi că 
nu mai caută altceva.” (VI, 7, 25,26) 

De la materie la Bine, realităţile se întind după treptele lor de 
perfecţiune. „Există o ierarhie ascendentă astfel încât fiecare 
realitate să fie binele pentru cea de dedesubtul ei, numai ca acest 
urcuş să nu-şi abandoneze egalitatea de raport între un termen şi 
următorul şi să continue mereu spre un termen superior... Binele 
materiei e forma... Binele corpului e sufletul fără de care n-ar 
putea nici să existe, nici să se conserve. Binele sufletului e 
virtutea. Mai sus încă e Inteligența, şi deasupra ei natura pe care 
o numim Primul.” (VI, 7, 25) Fiecare formă ajunge la 
perfecțiunea sa şi se conservă aşa cum este, doar mulţumită 


legăturii de dragoste ce o uneşte cu o fiinţă care-l e 


transcendentă. O fiinţă nu găseşte niciodată în sine condiţiile 
deplinei sale realităţi. A spune binele unei ființe, nu înseamnă 
deci a spune ce-l e propriu! - Nu. Binele unei fiinţe trebuie 
evaluat după ceva mai bun decât ceea ce-l e propriu, prin ceva 
superior, faţă de care fiinţa aceasta nu există decât in potentia: 
(bid., 27) Erosul într-o fiinţă, marchează simultan lipsurile 
naturii sale şi posibilitatea de a umple această lipsă ataşându-se 
unei ființe transcendente. Erosul, prin urmare, e legătura 
universală care stabileşte continuitatea dintre fiinţe. 

Aşa că vom regăsi adesea la Plotin dezvoltările din Faidros şi 
din Symposion despre „nebunia amoroasă”. E desigur una dintre 
temele platonice pe care o reproduce cu predilecție, ca Filon din 
Alexandria înainte de el, şi misticii din toate timpurile, după el. 

Nu vom întârzia asupra acestor descrieri bine cunoscute. 
„Dorinţa ne face să descoperim fiinţa universală; această dorinţă 
e Eros care veghează la poarta iubitului său; mereu afară şi 
mereu pasionat de Frumos, el se mulţumeşte să participe pe cât 
poate.” (VI, 5, 10) 

Dorim să cercetăm mai întâi în ce sens Binele e considerat ca 
termen al dialecticii amoroase. Plotin a făcut despre subiectul 
iubire o observaţie profundă: „Un obiect degeaba aparţine 
sufletului, dacă nu e un bine, sufletul fuge de ei. Sufletul se lasă 
chiar atras de obiecte depărtate de obiectele lui proprii, şi chiar 
de obiecte inferioare acestora; dacă se îndrăgosteşte pasionat de 
aceste obiecte, nu o face fiindcă sunt ceea ce sunt, ci fiindcă li se 


adaugă un alt element care le vine de la Bine” (VI, 7, 21). Niciun 


obiect definit pentru Inteligență nu e demn de iubit pentru el 
însuşi; el nu devine demn de iubit decât printr-un element 
adiţional, o căldură, o strălucire, o viaţă care nu fac parte din 
esenţa lui, dar i se adaugă. „Atunci când activitatea Inteligenţei e 
pură şi distinctă, spune el mai departe, când viaţa îşi are toată 
strălucirea, atunci e ea demnă de dragoste şi de dorit... Această 
stare îşi are cauza în ceva care-l dă culoare, lumină şi strălucire.” 
Ubid., 30) 

Imaginaţia e cea care face ființele atrăgătoare. „Atâta timp cât 
iubiții se mărginesc la aspectul vizibil, ei nu iubesc încă; dar, din 
forma aceasta, îşi fac în ei înşişi, în sufletul lor indivizibil, o 
imagine invizibilă; atunci se naşte iubirea; dacă vor să vadă 
fiinţa iubită, e spre a fecunda această imagine şi de a o împiedica 
să se ofilească.” (Ibid., 33) 

Teoria iluzionistă a iubirii trebuie să ne fie prezentă în minte 
dacă vrem să înţelegem misticismul lui Plotin şi noţiunea de 
Bine sub aspectul ei mistic. Iubirea mistică e iubirea veritabilă şi 
completă, adică iubirea care nu mai are iluzia de a se putea opri 
la un obiect definit şi fix. Binele e realitatea indefinită, 
nelimitată, amorfă, care e contraponderea iubirii. „Iubirea 
pentru el e nemăsurată; da, iubirea e aici nelimitată, fiindcă 
iubitul însuşi e fără limite; frumuseţea sa e de altă specie decât 
frumuseţea; e o frumuseţe mai presus ca frumuseţea.” (Ibid., 32) 

Sufletul „îndemânatic să-şi descopere iubitul” (Ibid., 31) 
rămâne mistuit de dorinţe, atâta vreme cât rămâne legat de o 


formă anume. Fl vede frumuseţile de aici cum îi „alunecă printre 


degete” şi află astfel „că strălucirea din ele provine din afara lor”. 
Ajunsă la inteligibile, la idei, el îşi dă seama că principiul 
frumuseţii pe care o iubeşte în aceste idei „nu trebuie să fie 
vreuna dintre ele; fiindcă ar fi o idee şi o parte din inteligibil. El 
nu e cutare formă, nici cutare putere, cum nu e niciuna din 
formele care sunt născute şi se află în lumea inteligibilă... El e 
infinit, şi dacă e infinit, nu are mărime... El nu are nici măsură, 
nici figură” (VI, 7, 32). 

Metoda urmată pentru a ajunge la Bine, „pregătirea” 
sufletului, care trebuie să facă îndrăgostitul cât mai asemănător 
celui iubit, e prin urmare o metodă de abstragere. „Când 
pronunţaţi numele lui sau când vă gândiţi la el, lăsaţi tot restul, 
faceţi abstracţie de tot. Lăsaţi doar acest cuvânt: el. Nu încercaţi 
să adăugaţi nimic, ci întrebaţi-vă dacă nu mai e nimic pe care nu 
l-aţi depărtat încă de el, în ideea pe care v-o faceţi despre el.” 
(VI, 8, 21) Trebuie înainte de toate „să fie şterse contururile 
distincte ale Inteligenţei.” (VI, 7, 35) 

O asemenea pregătire duce uneori la acea stare momentană 


xp 


de „stupoare bucuroasă” şi de „plenitudine fericită” numită extaz. 
Nu trebuie să fie considerată ca o speculație filosofică; ea era 
resimţită ca o experienţă anume, inefabilă, imposibil de reprodus 
voluntar. Plotin avea uneori asemenea stări mistice; dar erau 
foarte rare, fiindcă Porfir ne spune că, în tot timpul cât a fost cu 
Plotin, acesta n-a avut decât patru. (Viaţa lui Plotin, cap. XXIII) 
Cum a subliniat Inge, suntem foarte departe, în şcoala 


plotiniană, de mediile mai tardive în care transa mistică devine o 


boală epidemică şi o stare frecventă. Plotin nu vorbeşte despre 
ea în Enneade decât foarte discret, când face apel la mărturia 
„celor care au văzut” (IV, 8, 1; VI, 9, 4,9). 

Transa mistică e legată strâns de dialectica platonică a iubirii. 

Ea e starea momentană şi rară în care sentimentul de dragoste 
e resimţit în toată puritatea sa. Caracterele acestei stări au fost 
descrise cu multă precizie de Plotin, mai ales în tratatul VII din a 
şasea Enneadă ($ 34). Ea e precedată de o pregătire şi de o 
„orânduire interioară a sufletului. Această pregătire consistă în a 
se „abate de la cele prezente” şi a dezbăra sufletul de toate 
formele sale; el nu mai cunoaşte nimic, nici bine, nici rău”. 
Atunci se poate produce, întâmplător, din noroc şi pe neaşteptate 
şi involuntar, ceea ce psihologii moderni numesc „sentimentul 
unei prezenţe””!. Plotin vorbeşte în alt loc ($ 31) de un şoc care 
pare a o preceda şi a o anunţa. Cuvântul arată că în conştiinţă 
năvăleşte o stare ce contrastează violent cu starea de vid 
dinainte. Sentimentul subit al acestui contrast ne pare a fi 
osatura stării mistice a lui Plotin. 

Pentru a-l surprinde natura, trebuie să ne amintim că sufletul 
în stare de contemplare mistică e stăpânit de iubire şi dorinţă. 

Pregătirea interioară, care a produs vidul sufletesc, l-a lipsit 
de orice reprezentare a obiectelor dorinţei sale, dar nu l-a lipsit 


şi de iubire. Iubirea fără obiect umple atunci conştiinţa. Pe cât se 


70 Vezi efortul spre imobilitatea gândirii; ea nu vrea să gândească fiindcă gândirea 
e o mişcare, şi nu vrea să se mişte (§ 35). 


71 Vezi cuvântul mapovoia, VI, 9, 4. 


pare, contrastul resimţit între absenţa oricărei reprezentări 
intelectuale şi plenitudinea sentimentului de iubire e cauza 
veritabilă a sentimentului de prezenţă. 

Cel iubit, Binele, e considerat ca identic iubirii înseși; nu doar 
misticul atinge idealul căutat de îndrăgostitul terestru „care vrea 
să se confunde cu obiectul iubit” (VI, 7, 34), dar Binele însuşi e 
iubire. „El e simultan obiect iubit, iubire şi iubire de sine. El se 
iubeşte; îşi iubeşte limpezimea; el e chiar ceea ce iubeşte.” (VI, 8, 
15, 18) Cum mărturiseşte chiar Plotin, nu există altceva în 
această prezenţă decât sentimentul de dragoste însuşi, în stare 
pură. 

Aceasta e experiența mistică, de natură sentimentală şi 
supra-intelectuală, pe care o descrie Plotin. Vine acum problema: 
cum o stare rară, excepţională, ca extazul, să fi putut fi, pentru 
Plotin, baza unui sistem filosofic? Cum poate oare misticismul să 
fie totodată şi intelectualist? Cum poate starea cu totul 
subiectivă de dor şi iubire să poată servi la determinarea 
realităţii, aşa cum e ea în sine? 

Problema amintită i s-a pus foarte precis lui Plotin. El se 
întreabă ce e elementul identic care, în oricare fiinţă, 
independent de esenţa ei, e Binele. „Să-l lăsăm dorinţei şi 
sufletului rezolvarea acestei probleme? Şi, încrezându-ne în 
impresiile sufletului, vom defini Binele prin ceea ce e de dorit? 
Nu vom încerca oare să descoperim de ce doreşte sufletul? în 
vreme ce aducem demonstraţii despre quidditatea fiecărei fiinţe, 


să-l lăsăm dorinţei determinarea Binelui? Ar rezulta de aici mai 


multe absurdităţi. Mai întâi, Binele n-ar fi decât un atribut. În 
plus, există multe fiinţe care doresc şi care doresc lucruri diferite. 
Cum să hotărăşti doar prin dorinţă care e mai bun decât 
celălalt?... Nu vom şti care e mai bun, fiindcă nu ştim ce e bine.” 
(VI, 7,19) 

Pe de altă parte, nu putem defini Binele într-o manieră pur 
intelectuală, spunând că e esenţa unei ființe, fiindcă Binele 
consistă întotdeauna în a se depăşi, în a deveni altul. Aşa că 
există un adevărat conflict: aspiraţiile noastre subiective sunt 
prea nesigure pentru ca să se poată afirma realitatea obiectului 
lor. Conceptele noastre sunt prea fixe. „S-ar putea, din ceea ce e 
dorit, să se extragă o dovadă că e Binele; dar mai trebuie şi ca 
acest obiect al dorinţei să aibă o natură care să-i justifice numele 
de Bine.” (Ibid., 24) „Da, Binele trebuie să fie de dorit, dar nu e 
Binele fiindcă e de dorit; e de dorit fiindcă e Binele.” (Ibid., 25) 

Vedem aici cum problema se inversează. E vorba de 
justificarea, justificare intelectuală dacă putem spune astfel, a 
dialecticii iubirii. Extazul, care e la capătul acestei dialectici, e o 
experienţă care nu poate, cu riscul de a-şi pierde semnificaţia 
mai largă, să fie izolat de un sistem. Nu fiindcă această 
experienţă n-ar avea o valoare în sine, valoarea ei imediată. „O 
fiinţă capabilă de a simţi venind alături de Bine îl cunoaşte, şi 
spune că-l posedă. Dar, întreabă un preopinent, dacă se înşală? - 
Trebuie să fie o imagine a Binelui cea care o înşală; dacă această 
imagine există, Binele va exista ca model al imaginii care înşală; 


şi, când Binele apare în ea, această imagine înşelătoare dispare.” 


(VI, 7, 26) Cu alte cuvinte, valoarea unei experienţe, în acest 
domeniu, nu poate fi determinată decât din interior, şi prin 
experienţa însăşi. „Singura dovadă că a fost atins Binele, e că se 
rămâne lângă el şi că nu se mai doreşte nimic.” 

Satisfacţia deplină presupune un obiect real şi tangibil. A 
spune că ea poate fi resimţită fără a poseda obiectul care o 
provoacă, înseamnă să spunem că „putem resimţi plăcerea 
prezenţei copilului nostru în lipsa lui... că putem resimţi plăcerea 
gustului fără a mânca” (Ibid., 26). 

Dar, dacă sentimentul de satisfacţie ce întovărăşeşte extazul e 
o dovadă a valorii sale, nu e încă o dovadă în favoarea 
semnificației sale metafizice. Cum anume experiența deosebită, 
care se bazează în principal pe un fer de dialectică a 
sentimentului şi care ne depărtează de orice realitate, ar putea fi 
în acelaşi timp cea care aprofundează şi desăvârşeşte viziunea 
noastră despre realitate? 

Un asemenea paradox nu se poate rezolva la Plotin decât prin 
interpretarea teoretică a experienței extazului. Interpretarea 
trebuie să fie deosebită cu grijă de experienţa însăşi, şi, cum vom 
încerca să arătăm, ea devine independentă de aceasta. 

Aceasta e dificultatea centrală a metafizicii plotiniene. 

Acumulând contrastele între realitatea dată inteligenței şi 
realitatea nelimitată în care se pierde iubirea extatică, se pare că 
Plotin a. tăiat toate legăturile dintre prima şi a doua, că el a 
conceput, prin urmare, viaţa religioasă în cel mai înalt grad ca 


fiind radical distinctă de viaţa intelectuală, ca fiind de altă 


natură decât ea, şi, ca să spunem astfel, într-o altă sferă. Ar fi 
ridicol, repetă el adesea, să vrem să ne slujim de inteligenţa 
noastră pentru determinarea naturii Unului. „A spune că e 
dincolo de fiinţă nu înseamnă să spunem că e asta sau aia;... 
această expresie nu-l surprinde nicidecum; şi ar fi ridicol să 
căutăm să cuprindem o imensitate ca a sa.” 

Trebuie să ne punem de acord asupra numelui de Unu, care se 
dă, care, la prima vedere, pare a fi un caracter pozitiv. 

Dimpotrivă. „Acest nume de Unu nu conţine decât negarea 
multiplului; pitagoreicii îl desemnau simbolic între ei prin 
Apollo, care e negarea pluralităţii. Dacă cuvântul Unu şi lucrul 
pe care îl desemnează ar fi luate în sens pozitiv, principiul ar 
deveni mai puţin clar pentru noi decât dacă n-ar avea nume 
deloc.” (V, 5, 6)? 

Abundă textele care avertizează contra oricărei încercări de a 
comunica cu Unul altfel decât printr-o viziune şi o comuniune 
directă. Pentru a descrie această prezență, Plotin a recurs la 
senzaţia care, după părerile antice, e cea mai imediată şi cea mai 
obscură, cea a pipăitului, a atingerii. (VI, 9, 7). „Ce să străbaţi în 
ceea ce e absolut simplu? Ajunge atunci un contact intelectual. 

Dar, în momentul contactului, nu avem nici puterea nici 
răgazul de a exprima ceva.” (V, 3, 17) De mai multe ori prezenţa 


e descrisă sub forma unei lumini. Trebuie să ne amintim că 


72 Inge a observat că, poate, Plotin nu foloseşte numele de Unu decât fiindcă grecii 
nu aveau un simbol pentru zero. El numeşte Unu ceea ce Scotus Eriugena, în De 


divisione naturae, a numit nihil. (The Philosophy of Plotinus, II, pp. 107-108). 


Plotin, contrar părerilor lui Aristotel despre senzaţia luminoasă, 
a încercat să arate într-un tratat special că senzaţia luminoasă nu 
presupune între obiectul simţit şi organul simţitor niciun 
intermediar, şi că se datorează unei simpatii imediate a luminii 
interioare ochiului şi luminii exterioare. Nimic nu ne împiedică 
deci să concepem senzaţia luminoasă ca şi contact şi chiar 
uniune. „Contactul cu această lumină, viziunea pe care o are 
despre ea, nu datorită altei lumini, ci acestei lumini înseşi care îi 
dă văzul.” (Ibid.) 

Dar contact, lumină, nu sunt decât imagini destinate să pună 
în evidenţă faptul că, în această stare, condiţiile normale ale 
conştiinţei au dispărut. Nu mai există decât un lucru care vede şi 
unul care e văzut: „Când e văzut Primul, nu-l vedem ca diferit de 
noi, ci ca fiind una cu sinele nostru” (VI, 9, 10); „Nu maie 
niciun intermediar; cei doi (sufletul şi Dumnezeu) sunt una; 
atâta timp cât durează această prezentă, nicio distincţie nu e 
posibilă” (VI, 7, 34). 

În capitolul dinainte, Unul ne apă rea ca principiu al raţiunii, 
fermentul vieţii intelectuale. Aici, el ne apare ca şi contrariul 
acestei vieţi, ca pur irațional, obiect al unei experienţe inefabile, 
pe care Plotin o va descrie, când va vrea s-o descrie, în termeni 
de experienţă sensibilă, ca obiectul unui contact sau al unei 
viziuni. 

Unul apărea acolo ca închis într-un sistem raţional. Aici el se 


află în afara sistemului. 


Dezvoltarea istorică a sistemului ne arată că există o 
dificultate interioară neoplatonismului. La Damascius, ultimul 
mare reprezentant al neoplatonismului grec în secolul VI, aceste 
două aspecte ale teoriei Unului au sfârşit prin a se scinda în două 
realităţi distincte; dedesubtul sistemului trinitar al hypostasurilor, 
constituit de Unu, Viaţă şi Inteligență, Damascius a pus un 
fundal al realului, pe care a refuzat să-l desemneze cu alt termen 
decât inefabil. 

Inefabilul e definitiv degajat de orice relaţie sesizabilă cu 
purcederea hypostasurilor. 

Vor fi fiind deja, la Plotin, alături, cele două metafizici, care 
s-au degajat din ea mai târziu; pe de o parte, o metafizică 
iraţionalistă afirmând caracterul categoric excepţional al 
principiului, care nu „este principiu cât nu e principiu” cum 
spune Damascius, şi o metafizică raţională în care principiul 
intră ca termen prim în construcţia realităţii? 

Fiindcă o asemenea concluzie e foarte departe de intenţiile lui 
Plotin, trebuie să vedem cum face el faţă dificultății. Trebuie să 
se explice această declaraţie paradoxală: „Nimic nu e asemănător 
lui, şi trebuie să existe lucruri asemănătoare” (V, 5, 10) unde, în 
aceeaşi frază, neagă şi afirmă posibilitatea de a găsi un element 
comun între Unu şi lucruri. E aici altceva decât incoerenţă? 

Să opunem net cele două puncte de vedere: raționalismul 
platonic e afirmarea transcendenţei Unului, măsură universală a 
lucrurilor, şi care, prin urmare, le e eterogenă; teoria extazului e 


afirmaţia imanenţei sufletului şi inteligenţei în Unul. Doctrina 


platonică instituie o legătură de dependenţă exterioară între 
Unul şi multiplu; Unul e exterior multiplului ca unitatea de 
măsură lucrurilor de măsurat; numai această transcendenţă 
asigură funcţionarea solidă a raţiunii. Imanenţa lucrurilor în Unu 
suprimă dimpotrivă aceste limite. 

Or doctrina proprie a lui Plotin e că transcendenţa platonică, 
bine înţeleasă, implică în fond imanenţa, cu alte cuvinte nu 
poate exista continuitate autentică în domeniul realităţilor 
spirituale, dacă nu există absorbţie a realităţii inferioare în 
realitatea superioară. Nu e vorba aici de imanenţă, aşa cum o 
concepeau stoicii, anume de circulaţia şi dispersia primului 
principiu prin lucruri, ci dimpotrivă, despre ceea ce am putea 
numi imanenţa în transcendent, de o absorbţie a lucrurilor în 
principiul lor”. „Fiinţa care vine din Unu nu se desparte de el, 
deşi nu-l e identică.” (V, 3, 12) 

„Sufletul nu e în lume; dar lumea e în el; fiindcă trupul nu e 
un loc pentru suflet. Sufletul e în inteligenţă; trupul se găseşte în 
suflet; sufletul e un alt principiu al lui. Dar acest alt principiu nu 
mai are nimic diferit în care să poată fi; el nu e deci în nimic, şi 
deci, nu e nicăieri. Unde sunt deci celelalte lucruri? În el. Deci el 
nu e depărtat de celelalte lucruri, deşi nu e în ele.” (V, 5, 9) 

E un principiu absolut general al filosofiei lui Plotin că 
continuitatea dintre lucrurile spirituale nu poate fi pur şi simplu 
exterioară, ca şi cum ele ar fi rânduite de-a lungul unei linii. Şi 


am văzut şi numeroase exemple în acest sens. Sufletele, prin 


73 Vezi buna discuţie a lui Arnou, Le desir de Dieu, p. 162 sqq. 


părţile lor superioare, se contopesc între ele şi nu mai formează 
decât un singur suflet. Sufletul însuşi coincide prin vârful lui cu 
Inteligența, prin ceea ce în ea nu mai e suflet. Tot aşa Inteligența 
„care iubeşte” încetează să fie „Inteligență care gândeşte” şi intră 
în comuniune cu Unul. „Nimic nu e rupt de ceea ce-l precedă în 
ierarhie.” (V, 2, 1) 

„Fiecare lucru devine identic călăuzei sale, atâta vreme cât îl 
urmează.” (V, 2, 2) 

Pe de altă parte, uniunea nu e nicidecum o confuzie şi un 
amestec, ca şi cum principiul superior s-ar pierde în lucruri. 

„Realitatea simplă a Unului, diferită de toate lucrurile care vin 
după ea, e în sine şi, şi nu se amestecă cu cele ce o urmează. Ea 
are de altfel un alt mod de a le fi prezentă.” (V, 4, 1) Acest alt 
mod de a le fi prezentă, nu înseamnă să coboare şi să se 
amestece cu ele, ci să le facă să urce la sine. „Printre lucrurile 
care vin după Primul, al doilea se reduce la Primul, şi al treilea 
la al doilea.” (Ibid.) „Toate lucrurile se întorc într-un fel la Unu.” 
(V, 2, 1)”Toate lucrurile sunt Primul, fiindcă derivă din el.” (bid., 
2) 

Imanenţa, astfel înţeleasă, îi pare lui Plotin nu opusul, ci 
dimpotrivă, condiția adevăratei transcendenţe. Orice altă 
presupunere ar tăia legăturile spirituale care trebuie să existe 
între principiu şi fiinţele deduse din el. Fiinţa dedusă, la care 
n-ar exista nicio cunoaştere intimă a legăturii sale cu principiul, 
s-ar pierde în infinit, ca materia; cea care întemeiază această 


deducție nu e o relaţie pur exterioară şi cognoscibilă din afară: 


nu există lucruri şi un spirit care le cunoaşte. Munca intimă a 
spiritului nu e diferită de realitatea însăşi: „Gândirea face să 
existe fiinţele”. însă cunoaşterea intimă a principiului nu poate fi 
decât comuniune cu principiul. Ea nu poate fi decât extazul. 

De aici semnificaţia pe care o dă Plotin fenomenului extatic. 

Forma rară, excepţională, momentană, sub care el se prezintă 
în sufletul legat de corp nu îl împiedică să fie starea normală şi 
necesară a sufletului şi a Inteligenţei. Comuniunea cu Unul şi 
gândirea multiplului sunt, de jure et de facto, inseparabile. „Oare 
inteligența are viziunea fiinţelor bucată cu bucată într-un timp 
diferit de cealaltă viziune (extazul)? O expunere didactică 
prezintă viziunile ca evenimente; dar în realitate Inteligența 
posedă întotdeauna şi gândirea şi starea în care nu gândeşte, ci 
are o viziune a Unului diferită de gândire. Fiindcă, văzând Unui, 
ea posedă fiinţele pe care ie naşte; şi ea cunoaşte prin conştiinţa 
ei fiinţele născute care sunt în ea. Or, a le vedea e ceea ce se 
numeşte «a gândi”; dar ea vede şi Unul prin această putere din 
ea însăşi, care-l permite să gândească”. (VI, 7, 35) 

Astfel extazul consumă şi fecundează viaţa spirituală. 

Dar această stare nu suprimă oare, cunoaşterea însăşi, o dată 
cu distincţia dintre subiect şi obiect? „Cum întreabă un 
preopinent, am fi oare în frumuseţe, dacă nu o vedem? Atâta 
timp cât o vedem ca un lucru diferit de noi, răspunde Plotin, nu 
suntem încă în frumuseţe; nu suntem în Frumos decât dacă 
devenim noi Frumosul însuşi.” (V, 8, 11) Tot aşa cu boala şi 


sănătatea; boala cauzează impresii mai puternice, iar sănătatea o 


simțim abia; asta fiindcă boala ne face să scăpăm de noi înşine; 
sănătatea este, dimpotrivă, o uniune cu propria noastră esenţă. 

Se vede aici sensul strădaniei lui Plotin pentru a uni strâns 
raționalismul şi misticismul. în fond, cunoaşterea mistică e 
pentru el doar expresia clară şi vie care satisface aspiraţia către 
unitate, adică aspiraţia fundamentală a raţiunii. 

Credinţa în unitate e o noţiune comună; e presupoziţia 
oricărei gândiri (Enn. VI, 5, 1): „E o noţiune comună că unul şi 
acelaşi lucru poate fi întreg şi peste tot în acelaşi timp; şi 
mişcarea spontană a gândirii îi îndeamnă pe oameni să 
vorbească de Zeul care e în fiecare din noi... Acesta e principiul 
cel mai riguros din toate. El e chiar anterior principiului care 
postulează că toate lucrurile aspiră spre Bine; ajunge, pentru ca 
el să fie adevărat, ca lucrurile să aspire la unitate, să formeze o 
unitate, şi să aibă dorinţa unităţii”. 

Ceea ce e în lucruri trebuie să fie şi în noi. Aşa cum cele trei 
hypostasuri sunt în natura lucrurilor, trebuie să credem că sunt 
şi în noi, noi, adică acest om interior de care vorbeşte Platon. 
„Există în noi principiul şi cauza inteligenţei, care este Zeul.” (V, 
I, 10-11) 

Extazul nu face deci decât să ne reveleze nouă înşine. în 
general, a se orienta spre principiul superior nu înseamnă a ieşi 
din sine, ci a deveni interior sieşi. „Tot ceea ce în suflet se 
orientează spre Inteligență îi e ca şi interior.” (V, 3, 7) 

Cât despre Unul, „când noi atingem Inteligența pură, vedem 


că e intimitatea însăşi a Inteligenţei” (Ibid., 14). 


Rămâne de văzut pentru ce Plotin şi-a pus astfel problema, de 
ce a căutat interpretarea religioasă a raționalismului. E clar că, 
între o concepţie pur raţională a ordinii formelor, aşa cum ar fi 
generarea hypostasurilor luată din exterior, şi această pătrundere 
intimă sau uniune pe care Plotin o socoteşte necesară pentru a-l 
da sensul deplin, diferenţa rezidă în atitudinea eului, în raportul 
său cu obiectele pe care le contemplă. în primul caz, eul e ca o 
oglindă impasibilă care n-are altă calitate decât să fie fără pată 
pentru a oglindi bine obiectele. în al doilea caz, eul e 
transformat în profunzime de către cunoştinţă; el ia parte la 
mişcarea care produce formele; ba mai mult, se identifică 
mişcării tuturor fiinţelor. 

„Suntem toţi fiinţele... Eul nu-şi cunoaşte limitele”, iată 
formule care arată că înaintarea sau decăderea eului sunt 
metamorfoze, asimilări ale eului cu fiinţele de diferite nivele, cu 
care se poate uni, „asemănarea îndrăgostitului cu iubitul”. 

Această subliniere a stării noastre subiective în contemplarea 
lucrurilor, această imposibilitate caracteristică a filosofiei lui 
Plotin de a surprinde realitatea în ea însăşi şi de a considera 
fiecare formă a realităţii altfel decât într-un raport foarte strâns 
cu subiectul cunoscător, această aderenţă dintre subiect şi obiect 


necesitau transformarea raționalismului. 


CAPITOLUL IX 


CONCLUZII 


Am dori, pentru a conchide, să arătăm, în sistemul lui Plotin, 
tipul unui nou idealism, care se introduce, în acest moment, în 
gândirea filosofică europeană, şi a cărui dăinuire o putem urmări 
până în zilele noastre. Nu fiindcă am considera gândirea lui 
Plotin ca o realitate în sine care s-a adăugat pur şi simplu ideilor 
dominante şi s-a menţinut integral în gândirea posterioară. 
Istoria filosofiei nu ne prezintă ideile în sine, ci doar oameni care 
gândesc; metoda ei, ca orice metodă istorică, e nominalistă; 
ideile, pentru ea, nu există propriu-zis; nu există decât gânduri 
concrete şi active; problemele puse de filosofi şi soluţiile pe care 
ei le dau sunt reacţii ale unor gândiri originale acţionând în 
condiţii istorice şi un mediu dat. E permis, fără îndoială, să se 
considere izolat ideile sau reprezentările realului care rezultă din 
aceste reacţii; dar, astfel izolate, ele sunt ca nişte efecte fără 
cauză; atunci sistemele pot fi clasificate în categorii generale; dar 
a le clasa nu înseamnă a face istorie. 

Nu sfârşeşte oare nominalismul - ni se va spune - prin a 
transforma istoria filosofiei într-un praf de individualităţi fără 
legătură între ele? Nicidecum, fiindcă nimic nu împiedică 
tendinţele să se propage de la un individ la altul, cu repulsiile şi 


afinităţile pe care ele le manifestă pentru o anume problemă sau 


o soluţie anume. Poate deci exista o continuitate în istoria 
filosofiei. Dar noi vedem cum se produce, în aceste mari curente 
de gândire care leagă una de alta conştiinţele individuale, acelaşi 
fenomen care e de mult timp familiar istoricilor de artă; seva 
creatoare se epuizează, iar creaţiile originale de la început sunt 
înlocuite de formule rigide mecanic aplicate; abia atunci se poate 
spune că sistemul filosofic există ca atare, ca idee. Dar şi atunci e 
aproape mort. Un nou progres nu va fi obţinut decât printr-un 
nou efort original, care duce de altfel mai adesea la o renaştere, 
o reluare a contactului direct cu gândirea primă, decât la o 
creaţie. 

Metoda nominalistă nu împiedică afirmarea continuității. Pe 
de altă parte, această metodă nu duce, cum s-ar putea crede, la 
scepticism. Dacă, într-adevăr, există o continuitate în gândirea 
filosofică, dacă, într-un cuvânt, filosofia reuşeşte, în sensul înalt 
al cuvântului, asta se datorează faptului că creatorul său le-a 
revelat oamenilor tendinţe profunde care până atunci nu existau 
în reprezentarea noastră a realităţii. 

O adevărată reformă filosofică, precum cea a lui Socrate sau a 
lui Descartes, are totdeauna ca punct de pornire o confruntare a 
nevoilor naturii umane cu reprezentarea pe care mintea şi-o face 
despre realitate. E sentimentul unei lipse de corespondenţă între 
aceste trebuinţe şi această reprezentare care, la spiritele 
excepţionale, trezeşte vocaţia filosofică. Astfel filosofia revelează 
câte puţin omul lui însuşi; realitatea propriilor trebuinţe, a 


propriilor tendinţe e punctul de sprijin al gândirii filosofice vii. 


O filosofie care nu dă impresia de a fi indispensabilă în 
momentul în care apare nu e decât o curiozitate zadarnică şi 
neînsemnată. 

Astfel, când am afirmat că Plotin introduce un nou idealism în 
filosofia europeană, nu înţelegem o idee nouă care să se adauge 
celor dinainte, ci punerea în evidenţă a unei tendinţe profunde 


care să ne transforme reprezentarea realităţii. 


x 
x x 


Înainte de toate, trebuie să căutăm căror nevoi corespunde, la 
Plotin, teoria imanenţței sufletului în primul principiu, teorie al 
cărei control experimental este, ca să spunem aşa, extazul. 

Această nevoie e aceeaşi pe care am văzut-o activă în tot 
restul doctrinei lui Plotin; e nevoia de a găsi în realitatea 
exterioară nu un obiect inert şi rezistent, ci o legătură favorabilă 
activităţii spirituale. Am arătat că aceasta era raţiunea fizicii 
animiste care reduce în definitiv orice forţă naturală la 
contemplarea formei ce trebuie să se realizeze într-o fiinţă; 
producţia e o contemplare. Am văzut apoi cum diferitele 
facultăţi ale sufletului, de la cele mai înalte la cele mai joase, 
trebuiau considerate ca diferitele trepte la care se poate ridica 
sau coborî viaţa spirituală. Am văzut cum sufletele, unite fără a 
se confunda într-aceeaşi viaţă spirituală, se puteau şi separa, 
izola, şi cum astfel întreaga problemă a destinului sufletelor se 
reducea la cea a vieţii lor spirituale. În fine, nu există pentru 


Inteligență obiecte exterioare ei, ceea ce ar face din viaţa 


intelectuală un accident fericit, o întâlnire care ar fi putut să nu 
aibă loc; inteligibilul e interior Inteligenţei, adică Inteligența e 
gândirea sa însăşi şi nu gândeşte celelalte fiinţe decât fiindcă se 
gândeşte pe sine. Starea de cea mai înaltă concentrare spirituală, 
în care orice obiect exterior a dispărut, e totodată starea în care 
este cunoscută cea mai profundă realitate. 

Atunci „totul îi e prezent vieţii într-atât încât nimic nu mai 
diferă de ea; o asemenea viaţă e viaţa totală, viaţa clară şi 
perfectă pe care o are în ea orice suflet şi orice inteligenţă. În 
momentul acesta ea îşi ajunge sieşi şi nu mai caută nimic” (V, 3, 
16). 

Nici Inteligența nici sufletul nu sunt lucruri sau obiecte 
exterioare. Ele sunt etapele unei vieţi care devine tot mai 
interioară sieşi, tot mai autonomă şi mai liberă. Cel ce a ajuns la 
Inteligență „nu posedă viaţa ca pe un lucru distinct de el însuşi” 
(l, 4,4). 

Dar viaţa spirituală, acest proces treptat de eliberare şi de 
interioritate, se poate oare opri la Inteligență? Nicidecum. 
„Trebuie să ne restrângem gândirea până la Unul autentic, străin 
de orice multiplicitate, Unul care are toată simplitatea şi care e 
cu adevărat simplu.” (V, 3, 16) 

Trebuie, pentru a pricepe bine necesitatea vieţii spirituale de 
a se depăşi pe sine, să prezentăm raporturile Inteligenţei şi 
Unului sub un nou aspect, servindu-ne mai ales de tratatul VIII 


din a VI-a Enneadă, una din cele mai profunde din toată opera 


lui Plotin. în viaţa intelectuală, Plotin vede mai ales libertatea şi 
eliberarea. 

Acţiunea, sub aspectul ei exterior, nu poate fi niciodată liberă; 
dar prin constrângere are virtutea o activitate practică. „Ea e 
liberă şi eliberează sufletul în măsura în care rămâne în ea însăşi; 
din cauza unor circumstanţe fatale, ea trebuie să dirijeze 
pasiunile şi practica; dar ea nu a dorit asta, şi totuşi, ea continuă, 
în aceste împrejurări, să nu depindă decât de ea însăşi. Ea face să 
se întoarcă orice activitate la ea însăşi; ea nu se subordonează 
lucrurilor, de exemplu, dacă i se pare bine, nu salvează trupul de 
primejdie, ci-l părăseşte; îi porunceşte omului să renunţe la viaţă, 
la bogăţie, la copii, chiar la patria sa.” (VI, 8, 6) 

Astfel detaşarea, sacrificiul sunt considerate ca simboluri şi 
expresia unei libertăţi radicale. 

E clar că există, în libertatea astfel înţeleasă, altceva şi mai 
mult decât simplul dinamism intern al unei Inteligente care 
găseşte, în ea însăşi, legile şi regulile propriei gândiri. In 
inteligența de tip platonic, libertatea consista doar în 
independenţa dialecticii care, printr-o necesitate pur internă, 
producea sau cel puţin îşi descoperea obiectele, gândindu-se pe 
sine. E vorba aici de o libertate mai profundă, mai interioară, 
fiindcă ea nu e prizoniera nici uneia dintre formele realităţii. 
Libertatea supra-intelectuală e „acea natură pe care o simţim 
uneori în noi; ea nu conţine niciunul din lucrurile legate de noi, 
şi care ne constrâng să suferim accidentele întâmplării; în afara 


ei, totul din noi e rob al întâmplării şi se întâmplă în voia sorții; 


doar prin ea ne stăpânim pe noi înşine şi suntem independenţi”. 
Or, această natură e ceea ce în noi corespunde Unului sau 
Binelui.,Ea e actul unei lumini asemănătoare Binelui, şi care, în 
bunătatea ei, e superioară Inteligenţei... Să urcăm până la ea; să 
devenim acea lumină singură, şi să lăsăm restul; ce să spunem 
atunci, decât că suntem mai mult decât liberi şi mai mult decât 
independenţi?... Am devenit viața autentică; sau trăim viaţa 
aceea care nu mai are nimic altceva decât pe ea însăşi.” (VI, 8, 
15) 

Unul apare deci aici ca substanţa vieţii spirituale, şi, totodată, 
ca temelia autentică a autonomiei ei. „Unul e în interiorul 
tuturor lucrurilor şi în profunzimea lor.” (Ibid., 18) Departe de a 
putea fi considerat ca fiind ceva străin nouă, el e singurul care 
ne revelează pe noi nouă înşine. Trebuie, înainte de orice, să nu 
mai juxtapunem Unul şi lucrurile ca două realităţi de ordin 
diferit, ca şi cum ne-am imagina (şi aici Plotin se gândeşte 
evident la o interpretare prea literală a dialogului Timaios) o 
masă haotică răspândită în spaţiu, şi Unul intervenind din afară 
ca să o ordoneze (Ibid., 11); fiindcă Unul este, dimpotrivă, în 
intimitatea lucrurilor, principiul universal răspândit, datorită 
căruia ele îşi sunt interioare, adică libere cu adevărat (Ibid, 13). 

Binele ne face să fim noi înşine. „Cu cât e mai mare porţiunea 
de bine pe care o posedă o fiinţă, cu atât esenţa sa e mai pe voia 
sa, cu atât ea e mai vecină de ceea ce fiinţa vrea să fie, aşa încât 


devine una cu voinţa sa şi voinţa sa o face să existe... 


Prezenţa Binelui nu depinde de întâmplare şi nu e străină de 
voinţa sa; esenţa sa însăşi e definită de Bine, şi datorită lui îşi 
aparţine sieşi.” (VI, 8, 13) 

Aşa că „o dată ce te avânţi spre el, nu mai poţi spune unde 
este; el apare pretutindeni dinaintea ochilor sufletului; oriunde 
se uită, sufletul îl vede” (Ibid., 19). 

Toată speculaţia lui Plotin tinde să demonstreze că Unul e 
absolut liber, în sensul că nu e un lucru, şi nu are esenţă. Fiinţa 
inteligibilă e ce e în virtutea propriei naturi, şi în acest sens e 


liberă. 


Dar Unul este şi mai liber. „Principiul care face ca esenţa să 
fie liberă... cel pe care l-am putea numi creatorul libertăţii, cui ar 
putea fi aservit? Propriei esențe? Dar esenţa îşi are libertatea de 
la el; ea îi e posterioară, şi el nu are esenţă.” (Ibid., 12) El nu-şi e 
stăpân în sensul banal al termenului, fiindcă stăpânirea de sine 
presupune o distincţie cel puţin logică între o parte dominantă şi 
una dominată; libertatea, în sensul cel mai elevat în care a 
conceput-o morala greacă, consistă în a acţiona după natură. 
Această libertate presupune deci o natură care e un dat ultim şi 
ireductibil. Nu e încă libertatea Unului „care vrea să fie ceea ce 
este, şi care e ceea ce vrea să fie. Voința lui e totuna cu el” (Ibid., 
13). Se poate spune că „el se produce pe sine însuşi” şi e 
„propria sa cauză”, dar cu condiţia să nu se facă nicio distincţie 
în el între actul producător şi produs. „Producţia sa de sine e 


liberă de orice piedică; ea nu vizează să execute o lucrare; ea e 


un act care nu face o muncă, ci e această muncă în întregime; el 
şi producţia de sine nu sunt două lucruri, ci unul singur. Fiinţa 
sa e identică producţiei sale, şi, oarecum, naşterii sale eterne.” 
(VI, 8, 20) 

Teza lui Plotin despre libertatea Unului întâlnise adversari, 
poate chiar în şcoala lui. Asta reiese din obiecțiile pe care le 
examinează în tratat. Teza trebuia să şocheze foarte tare 
conformismele mentale ale unor oameni obişnuiţi cu stoicismul 
şi platonismul. Această idee a libertăţii absolute era străină 
filosofiei greceşti; a o pune la rădăcina lucrurilor, nu însemna 
oare a pune acolo accidentalul, întâmplarea, adică tot ceea ce 
mintea unui grec considera ca o realitate parţială şi subordonată? 
Fiindcă, spuneau adversarii, sau consideraţi Unul fiinţă veşnică, 
nenăscută, şi atunci „el se mărgineşte să folosească ceea ce el 
este, şi deci e necesar ca el să fie ceea ce este, şi nimic altceva” 
(bid., 10); sau, dacă se neagă despre el orice natură şi orice 
esenţă, el e printre lucrurile care pot fi şi altfel decât sunt; atunci 


e aşa prin întâmplare sau prin accident (Ibid., 9). 


Ceea ce se vede cel mai bine prin obiecțiile de mai sus e 
dificultatea de a introduce noua noţiune în vechile categorii ale 
filosofiei greceşti de esenţă şi de accident. Motivul e simplu. 

Categoriile respective serveau la clasarea lucrurilor sau a 
obiectelor. Or, Unul lui Plotin nu e nici lucru, nici obiect, e 
subiectul pur, absolut, solitar, fără niciun raport cu obiecte 


exterioare. El e la limita la care orice determinare a subiectului 


de către un obiect, după ce s-a şters treptat, a dispărut cu totul. 
Amintim că Inteligența era o etapă în această ştergere progresivă; 
în timp ce senzaţia şi gândirea au de-a face cu obiecte exterioare, 
Inteligența e gândirea de sine şi nu are alt obiect decât pe sine. 
Dar rămâne totuşi o dualitate, cel puţin ideală, între subiect şi 
obiect, o determinare a subiectului de către obiect. Dimpotrivă, 
în Unu, această limită a dispărut. El nu mai e gândire de sine, ci, 
cum spune Plotin, „gândire” pur şi simplu (VI, 7, 37) (...) Unul e 
pentru Plotin subiectul pur şi eul pur. „Primul hypostas nu 
consistă într-un lucru neînsufleţit, nici într-o viaţă fără rațiune.” 
(Ibid. 15) Deja în Inteligență actul e identic fiinţei (Ibid., 7); în 
Unu, identitatea e absolută. „Ceea ce Unul iubeşte în el, e un act 
imobil şi ca un fel de inteligenţă... Cum există el oare? E ca şi 
cum s-ar sprijini pe sine şi s-ar privi pe sine. Ceea ce corespunde 
existenţei în el e această privire.” (Ibid., 16) Ce e o privire, sau 
cum spune el în alt loc, o intuiţie care nu mai e gând, ci doar 
activitatea gânditoare în sine, activitate subiectivă în care orice 
urmă de obiect a dispărut”*. 

Această interpretare mai are pentru ea argumentul următor: 
atâta timp cât Plotin consideră Inteligența ca o ordine complexă 
şi compusă, se distinge uşor la ea Unul, principiul acelei ordini, 
organizarea ei. Dar când desemnează prin cuvântul Inteligență 
acea stare de reculegere perfectă în care obiectul e pe deplin 
absorbit în subiect, nu mai există atunci nicio distincţie precisă 


între Inteligență şi Unul. Pentru a regăsi această distincţie, de 


74 El e cu totul întors spre sine, interior sieşi” (VI, 8, 19). 


exemplu, în al treilea tratat al Enneadei a cincea, Plotin e obligat 
să treacă pe nevăzute de la a doua concepţie la prima şi să opună 
Unul mai puţin gândirii de sine decât ordinii inteligibile, aşa 
cum o concepe Platon. Tot aşa, când Plotin ne vorbeşte, în al 
patrulea şi al cincilea tratat al celei de-a şasea Enneade, despre 
fiinţa universală cu care sufletul e identic în fond, se vede bine 
că prin această fiinţă universală vrea să desemneze Inteligența. 
Dar în modul în care el o descrie, spunând că e toate fiinţele fără 
a fi vreuna dintre ele, că e pretutindeni şi nicăieri, îi dă atribute 
care de obicei se raportează la Unu. 

Această interpretare e şi cea a unuia din cei care îl înțeleg cel 
mai bine pe Plotin, Hegel, în Istoria filosofiei greceşti (Werke, 
vol. XV, p. 41). Răspunzând reproşurilor celor care fac din Plotin 
un mistic entuziast, el spune că, pentru filosoful grec, extazul era 
„pură gândire care e la sine (bei sich) şi se ia ca obiect”. „Plotin 
avea ideea că esenţa lui Dumnezeu e gândirea însăşi şi că ea e 
prezentă în gândire.” (Ibid., p. 39) 

De aceea Plotin poate răspunde celor care îi reproşează că 
pune, cu Unul, întâmplarea în inima lucrurilor, această pură 
spontaneitate, care e „ca rădăcina marelui arbore al lumii” e „o 
voinţă care nu e nici arbitrară, nici accidentală; o voinţă care 
tinde la perfecţiune nu e arbitrară” (VI, 8, 16). 

Ordinea fixă şi stabilă a Inteligenţei provine de la el fără 


îndoială, fiindcă Unul e „veghe şi superintelecţiune eternă”. 


x 
x x 


Rezultă de aici că Unul nu e, cum se putea crede, regiunea în 
care gândirea filosofică încetează pentru a se transforma în 
bâlbâiala nearticulată a misticului. Realitatea Unului corespunde 
afirmării autonomiei radicale a vieţii spirituale atunci când ea e 
surprinsă în sine, nu pe bucăţi, ci în plenitudinea ei concretă. De 
aceea Hegel are dreptate să afirme că „ideea filosofiei lui Plotin 
e un intelectualism sau un idealism înalt”. 

Caracterul original al idealismului plotinian, ceea ce-l face 
nou şi fecund, e că se preocupă nu de obiecte, ca idealismul grec, 
ci de raportul dintre obiect şi subiect. El nu consistă, ca la Platon 
şi Aristotel, în substituirea obiectelor sensibile cu altele care pot 
fi gândite, şi a face din acestea, forme sau idei, esenţa obiectelor 
sensibile. Aceste obiecte care pot fi gândite rămân obiecte, iar 
subiectul propriu-zis nu poate fi decât ca o oglindă ce le reflectă 
sau un receptacol ce le conţine. Nu au spus oare şi stoicii că 
raţiunea nu e altceva decât un conglomerat de idei? Dimpotrivă, 
ceea ce Plotin plasează sub lucruri, ceea ce el instituie ca 
realitate veritabilă, sunt subiecţii activi, activităţi spirituale. 
Unul din interpreţii lui Plotin, Max Wundt, a afirmat că Plotin 
nu are doctrină. Într-un sens, afirmaţia e adevărată: Plotin e mai 
curând un ghid spiritual decât un autor de doctrină; ceea ce de 
obicei se consideră ca esenţa doctrinei sale, trinitatea 
hypostasurilor, Unul, Inteligența şi Sufletul, apărea probabil ca o 
banalitate, sau cel puţin ca punct de plecare pentru primii lui 


cititori, obişnuiţi cu asemenea speculaţii. 


Ceea ce era nou nu era litera, ci duhul; era ideea de a suprima 
dintre realităţile eterne aceste obiecte fixe, Ideile, sau cel puţin a 
face din ele (spre mirarea lui Porfir, nou venit în şcoală) moduri 
sau feluri de a fi ale Inteligenţei, şi nu lucruri; era de a introduce 
în lumea inteligibilă subiectul individual însuşi, cu bogăţia 
concretă şi infinită a determinărilor sale; era nouă considerarea 
hypostasurilor nu ca lucruri, ci ca atitudini spirituale. Fiindcă nu 
există în realitate decât lucruri; nu există decât subiecte care 
contemplă, şi la care contemplarea, ca în monadele lui Leibniz, e 
la o treaptă de concentrare şi de puritate mai mare sau mai mică. 
Subiect pur e Unul; Inteligența e subiect separat ideal de obiectul 
său; în fine, subiect care se risipeşte într-o lume de obiecte, 
Sufletul - sunt peste tot subiecte active, cu diferite trepte de 
activitate. 

Dar, într-o asemenea reprezentare a lucrurilor, subiectul care 
suntem noi nu se ma! simte izolat în faţa unei lumi de obiecte; 
între un subiect şi un obiect nu mai există altă legătură decât 
cunoaşterea; între subiecţi există legăturile mai intime ale 
simpatiei interioare. Nu există niciodată diferenţă absolută, 
exterioritate riguroasă. Diferenţa lor nu e marcată decât de 
gradul lor de concentrare spirituală. Fiecare subiect poate deci, 
printr-o transformare intimă, să devină altul decât ce era. „Eul 
nu-şi cunoaşte propriile limite.” Prin viaţa interioară, el 
traversează limitele pe care le credea ale sale. Orice cunoaştere 
nouă nu e doar juxtapusă astfel cu celelalte, ea transformă în 


intimitatea sa sufletul însuşi. 


Din noţiunea de viaţă spirituală decurg două consecinţe 
paradoxale şi legate împreună: în primul rând, conştiinţa nu e 
nicidecum măsura fiinţei noastre spirituale; în al doilea rând, 
destinul nostru nu e în acţiune, cum au crezut stoicii. Conştiinţa 
luminează doar un fragment infim din subiectul care suntem, 
fiindcă suntem „toate fiinţele, deşi nu ştim”. Conştiinţa vine deci 
dintr-o opoziţie a realităţii noastre aparente cu realitatea 
autentică. 

Acţiunea, şi ea, presupune relaţii de exterioritate, care nu sunt 
relaţii adevărate şi care întorc sufletul de la adevărata lui natură. 
Nu că idealismul lui Plotin ar fi o şcoală de fakiri; a spune că 
acţiunea exterioară nu ne exprimă puterea noastră proprie, nu 
înseamnă a recomanda inactivitatea printr-un fel de teamă; 
înseamnă doar a considera că ea se află la un nivel mai jos decât 
gândirea, că nu e decât umbra contemplării, şi că nu trebuie să 
căutăm în acţiune o ameliorare adevărată şi durabilă a fiinţei 
noastre. 

Dar un asemenea idealism (şi asta constituia adevărata sa 
valoare în ochii contemporanilor) permite să se pună şi să se 
rezolve, în interiorul filosofiei, problema destinului. Viziunea 
universului, furnizată de filosofie, era, pentru prima oară, în 
acord complet cu viziunea universului cerută de rezolvarea 
problemei destinului. Raționalismul filosofic şi spiritul religios se 
sprijineau şi se completau. în timp ce la Platon mitul destinului 
sufletului apare ca o poveste adăugată explicaţiei raţionale a 


universului, în timp ce în creştinism destinul religios cu facerea, 


căderea şi mântuirea făcea să intervină forţe spontane şi 
imprevizibile care se revelau succesiv în istorie dar fără a fi 
legate de natura lucrurilor - la Plotin, dimpotrivă, destinul 
sufletelor e doar cunoaşterea raţională a ordinii lucrurilor, 
cunoaştere care, terminându-se la principiu, la Unu, duce 
sufletul la eliberarea desăvârşită care e şi „țelul călătoriei”. Fără 
îndoială, ideea că cunoaşterea necesităţii eliberează omul fusese 
deja o idee favorită a stoicilor, iar Plotin datorează mult 
sugestiilor lor. Dar la ei această idee a necesităţii e încărcată cu 
tot felul de reprezentări fizice şi religioase, ce o alterează; 
caracterul material al Zeului lor de foc pe de o parte, intenţiile şi 
finalitatea pe care ei le atribuie voinţei lui pe de alta, toate se 
opun purității raţionale a necesităţii. La Plotin, dimpotrivă, 
singura necesitate e cea a unei vieţi spirituale care se 
răspândeşte, şi ea se rezumă în întregime!a condiţiile cunoaşterii 
de sine. 

O atare soluţie e posibilă fiindcă subiectul destinului, sufletul, 
este, în fondul intimităţii sale, identic principiului universului. 

Principiul universului e subiectul în stare de puritate; 
cunoştinţa divinului e cunoştinţa noastră înşine. Destinul nostru 
e atunci în viaţa noastră interioară. Plotin foloseşte ca simbol 
topografia fantastică a universului, ajunsă la modă prin religia 
mântuirii. Dar e uşor de văzut că pentru el nu există diferenţe 
locale între diversele regiuni pe unde trece sufletul în 


ascensiunea sa. Diferenţa dintre „aici” şi „acolo”, între superior 


şi inferior nu semnifică mai mult decât diferenţa dintre dispersia 
în sensibil şi concentrarea interioară. 

Destinul sufletului nu e compus deci din episoade istoric 
diferite, care se derulează pe scene diferite. Gândirea religioasă a 
lui Plotin e opusă reprezentărilor comune ale universului în 
religiile mântuirii, tot aşa cum gândirea lui filosofică e opusă 
raționalismului grec. 

O aceeaşi idee comandă această dublă opoziţie; e cea a vieţii 
spirituale. Desigur, nu Plotin e inventatorul spiritualităţii, şi de 
multe generaţii scrierile păgânilor şi ale creştinilor au prețuit 
lepădarea de cele lumești şi retragerea sufletului în sine. Nu e 
nici primul care i-a dat vieţii spirituale un sens moral şi cosmic 
totodată, făcând din spirit forţa ce însufleţeşte lumile în acelaşi 
timp cu cea care readuce sufletul în starea de fericire. Dar el 
concepe într-un fel foarte personal raporturile sufletului cu Zeul; 
în primul rând, e un raport imediat, fără intermediarul unui 
mântuitor sau al unei comunităţi fizice; filosoful intră în contact 
cu Unul direct, „între patru ochi”, prin puterea propriei meditații. 
În al doilea rând, acest raport are loc fără chemarea divinității; 
Unul nu are voinţa de a salva sufletele; binefacerile sale se 
răspândesc doar prin necesitatea naturii sale, aşa cum lumina 
luminează. În al treilea rând, în fine, dacă e aşa, e fiindcă Unul e 
pretutindeni şi există o identitate funciară între eu şi Unul; 
sufletul găseşte Unul în străfundurile sale ca subiectul pur care 


face din suflet o substanţă, o fiinţă autonomă şi independentă. 


Or aceste trei caractere corespund exact gândirii religioase a 
indienilor, aşa cum apare în Upanişade. 

Plotin a surprins afinitatea care era între această concepţie 
religioasă şi raționalismul grec; idealismul lui provine din 
această apropiere. Filosofia greacă a căutat totdeauna o expresie 
a necesităţii raţionale după care formele realităţii purced unele 
din altele. E şi problema lui Plotin: dar formele realului nu pot fi 
considerate ca realităţi inerte existând independent de actele 
spirituale ce le-au instituit; dacă ele sunt cu adevărat susceptibile 
de o deducere raţională, trebuie ca substanţa lor să consiste în 
aceste acte spirituale ele însele. Realitatea spirituală unică 
descoperită de către mistic, actul care e fundalul întregii realităţi, 
fără a fi vreo realitate determinată, devine deci solidară cu 
raționalismul astfel. 

Acest nou tip de idealism creat de Plotin constituie, în istoria 
filosofiei, o forţă independentă şi solidă. Nu ne propunem să 
abordăm, nici măcar de departe, istoria acestui idealism. Ar 
trebui să arătăm cum, în civilizaţia noastră europeană, spiritul ei 
s-a manifestat sub forma unei filosofii simultan religioase şi 
raţionaliste, dar totuşi fundamental rebelă gândirii creştine. 

Trăsătura esenţială, care persistă de-a lungul secolelor, e 
afirmarea completei autonomii a vieţii spirituale. Ea nu e numai 
un accident fericit sosind într-o lume deja formată, nu e numai 
substanţa însăşi a lumii, dar nu e nicidecum prizoniera formelor 
sub care se realizează în fapt. Unul care e fondul însuşi al acestei 


vieţi, e libertatea absolută. Libertatea, în noi, nu se realizează 


prin urmare ca o spontaneitate născută din nimic într-o lume 
existentă, ca „un imperiu într-un imperiu” ci printr-o comuniune 
tot mai intimă cu viaţa universului. 

Viaţa spiritului, care e totodată viaţa personală, are, prin 
urmare, un fond de infinitate. Unul e „puterea tuturor lucrurilor”. 
Nu se poate exprima mai răspicat faptul că ceea ce el căuta în 
principiu era o forţă capabilă să producă şi să menţină indefinit 
viaţa spirituală. Convingerea intimă a lui Plotin e că această 
forţă, în fond, suntem noi, şi că destinul nostru autentic e de a ne 
lega de ea; iar cuvintele pe care le-a rostit pe patul morţii, după 
cum spune Porfir, rezumă şi condensează idealul său filosofic şi 
religios: 

„Mă străduiesc să aduc divinul care e în mine, în divinul care 


e în univers””5. 

ANEXĂ 


LUMEA SENSIBILĂ ŞI MATERIA 


Când e vorba de lume în filosofia antică, trebuie să uităm cu 
totul punctul de vedere modern, dualismul introdus de Descartes, 
după care lumea ar fi un obiect, o realitate fizică în faţa unui 
subiect de altă natură care o contemplă. Pentru un antic, lumea 
este, cum au spus stoicii, „un ansamblu compus din zei şi oameni 
şi tot ceea ce e făcut pentru ei”, mai curând un subiect decât un 
obiect. Aşa e ea şi pentru Plotin; lumea spune despre ea însăşi: 
„Zeul m-a făcut; provenind de la el, sunt desăvârşită; cuprind 
toate vietăţile, şi nu am nevoie de nimeni fiindcă eu cuprind 
toate fiinţele, plantele, animalele şi tot ce se poate naşte; am în 
mine mulţi zei, popoare de demoni, suflete bune, oameni care 
sunt fericiţi prin virtute. 

Pământul nu s-a înfrumusețat cu toate plantele şi felurite 
animale, marea n-a primit în ea puterea vitală pentru ca aerul, 
eterul şi cerul să fie pe de-a-ntregul fără viaţă. Acolo sunt 
sufletele bune; ele dau viaţă aştrilor şi sferei eterne a cerului, 
care, asemenea inteligenţei, se învârte în cerc, într-un cerc 
înţelept ajustat, în jurul aceluiaşi centru, fără a căuta nimic în 
afară. Toate fiinţele care sunt în mine doresc Binele; şi fiecare îl 
atinge după puterea sa; tot cerul e atârnat de el, şi sufletul meu, 


zeii care sunt în părţile mele, toate animalele şi fiinţele aparent 


neînsufleţite pe care le port. Ele nu participă decât la existenţă; 
plantele au viaţă; animalele au în plus simţurile; unele au 
judecată şi altele viaţa universală; nu trebuie să li se ceară o 
acţiune egală acestor fiinţe care sunt inegale; nu trebuie să i se 
ceară degetului să vadă, ci doar ochiului; degetului trebuie să i 
se ceară să fie un deget şi să-şi facă treaba sa” (Enn., III, 2, 3). 

Acest text condensează toate trăsăturile doctrinei plotiniene 
despre lumea sensibilă: origine divină; perfecţie venită din 
plenitudinea fiinţei; toate elementele, pământul şi văzduhul, ca 
şi apa, locuite de fiinţe vii; ierarhia ființelor de la zeii care 
însufleţesc aştrii la materia brută trecând prin demoni, sufletele 
bune, fiinţele cu judecată, animalele şi plantele; nicio fiinţă care 
nu e vie, ba chiar fiinţele aparent neînsufleţite; în fine, fiecare 
având, în acest ansamblu, funcţia sa proprie şi indispensabilă 
armoniei întregului. 

Se vede uşor că imaginea lumii, în care accentul e pus pe 
perfecțiunea divină a universului, îşi are originea în Timaios. 

Platon, după ce a descris întregul şi părţile universului în cele 
mai mărunte amănunte, conchide: „Cuprinzând în sine toate 
vieţuitoarele muritoare şi nemuritoare, şi astfel umplut, Viu 
vizibil care învăluie toate vieţuitoarele vizibile, Zeu sensibil 
după chipul Zeului inteligibil, foarte mare, foarte bun, foarte 
frumos şi desăvârşit, Lumea s-a născut: Cerul e unul şi singurul 
din neamul său”. 

Lumea nu e o adunare de părţi, ci un tot în care se nasc 


părţile sale; el nu e o adunătură de vietăţi, ci un „zeu fericit 


care-şi ajunge sieşi” (III, 5, 5), „o fiinţă desăvârşită, fără defecte, 
independentă, neavând nimic în sine care să se opună naturii 
sale” (IV, 8, 2). Există, spune Plotin într-un limbaj ce aminteşte 
religiozitatea lui Filon Alexandrinul, „un fiu al Zeului inteligibil, 
fiu de o frumuseţe supremă... un fiu care, singur între toţi ceilalţi, 
se manifestă în afară, ultimul născut din Zeu” (V, 8, 12). 

Dar apare nicio dificultate: realităţile inteligibile care 
populează lumea, sufletul lumii, sufletele aştrilor, demoni, 
suflete omeneşti, principii vitale în general, aparţin ele oare 
lumii sensibile? 

Sunt ele oare diferite de cele pe care le-am întâlnit în sânul 
realităţilor inteligibile? Plotin e de altă părere. De fapt, sufletul 
lumii şi toate sufletele parţiale îşi au lăcaşul şi locul lor firesc în 
lumea inteligibilă; acolo, ele continuă să trăiască imuabil o viaţă 
deplină desăvârşită, cu privirea spre Inteligență şi, prin ea, spre 
Bine. 

Departe de a fi o contradicţie între viaţa imuabilă în sânul 
realităţii inteligibile şi rolul lor de animatori ai lumii sensibile, le 
e permis să joace acest rol tocmai pentru că ele „nu apun” şi 
„rămân sus”. Nu există la Plotin - şi asta, cum se va vedea, e 
principiul a tot ceea ce vom putea numi fizica lui: o acţiune 
creatoare sau producătoare care să fie diferită de actul spiritual 
sau contemplativ, care i se adaugă ca fiind ceva nou. „Orice 
producţie e contemplare”; creaţia sau ordinea universului 
sensibil e o dependenţă necesară de viziunea spirituală, în felul 


în care luminarea spaţiului depinde doar de prezenţa soarelui. 


Plotin nu e de acord ca ordinea universului să fie rezultatul unei 
dorinţe şi al unei voințe cu judecată; ar însemna ca să fie înjosit 
demiurgul şi natura în general la rangul unui meşteşugar, ale 
cărui concepţii nu se înfăptuiesc decât prin mijloace mecanice. 
Sufletul creator „e totdeauna iluminat; el posedă continuu 
lumina pe care o dă lucrurilor inferioare; aceste lucruri, 
susținute totdeauna de ea şi scăldate de razele ei, se bucură cât 
pot de viaţă. Astfel, ele se încălzesc pe cât pot, la focul pe care-l 


XP 


înconjoară” (11, 9, 3). Gnosticilor, care pretind că sufletul a 
creat lumea „după ce şi-a pierdut aripile” şi care fac astfel din 
facerea lumii truda de jos a unui demiurg rău, Plotin le 
obiectează: „a decădea astfel (pentru suflet) înseamnă evident să 
uite inteligibilele; ş i dacă le-ar uita astfel, cum ar plăsmui oare 
lumea?” (11, 9, 4) 

Acţiunea demiurgică nu e deci diferită ca natură de acţiunea 
prin care am văzut Binele zămislind Inteligența, iar Inteligența 
pe Suflet. Având loc doar la un grad inferior, ea nu mai e 
capabilă de a produce un hypostas care să fie creator la rândul 
lui; lumina ce emană din el dă naştere doar, întâlnind materia ca 


o oglindă, imaginii lumii inteligibile care e lumea sensibilă. 


x 
x x 


Inainte de a vedea ce e demiurgul, ce e materia, ce e între 
demiurg şi materie, să arătăm pe scurt cum această concepţie îl 
făcea să ia poziţie în raport cu diferitele concepţii pe care le 


întâlnea, aceea a interpreţilor literali ai dialogului Timaios, 


aceea a stoicilor şi cea a gnosticilor. Platon ne înfăţişează, în 
Timaios,  demiurgul hotărându-se, după chibzuinţă, să 
plăsmuiască sufletul lumii, în felul în care meşteşugarii atenieni 
făceau planetarele, şi dând unor muncitori porunci pentru a face 
sufletele şi trupurile, ceea ce implica faptul că lumea a început. 
Ca mulţi interpreţi înaintea lui, 

Plotin nu reţine nimic din aspectul antropomorfic al mitului, 
fiindcă a respins orice judecată şi orice acțiune mecanică; el nu 
păstrează decât seria de hypostasuri: demiurg, suflet al lumii, 
demiurgi inferiori. El nu poate nici să admită că lumea a început: 
fiindcă viziunea spirituală de care el depinde e eternă, lumea 
care e imaginea sa trebuie să fie mereu, într-un timp fără început 
şi fără sfârşit, pe care-l numeşte, ca Platon, imaginea eternității; 
bineînţeles, el imaginează timpul circular al veşnicei reîntoarceri,; 
„limitele duratei universului sunt fixate de nişte raţiuni imuabile; 
după un timp anume, el revine mereu în aceeaşi stare, în 
alternanţa măsurată a vieților sale periodice” (IV, 3, 12). 

Timpul universului prezintă astfel acea mişcare de dus-întors 
care e ca schema plotiniană a oricărei existenţe; nici el, nici 
universul nu sunt produsul unei realităţi originare. 

Plotin a acceptat imaginea stoică a lumii; el a luat din ea 
teoria sa a destinului, a logosului care împarte sorții, a simpatiei 
părţilor, a providenţei, a teodiceei; dar a ajustat doctrinele cu 
ceea ce el aducea nou. Pentru stoici, lumea cu zeii pe care-l 
conţinea era realitatea supremă, şi ei nu cunoşteau alt bine decât 


conformitatea cu lumea. Pentru Plotin, ceea ce e divin în această 


lume, şi mai ales sufletele noastre, aparţine unei realităţi 
superioare lumii; ele nu se pot deci subordona lumii sensibile; ca 
fiinţe spirituale, ele sunt independente de ea; ele nu sunt legate 
de ea prin destin (Enn. III, 1); ele o domină, fiindcă in realitate 
ele o produc, fiecare suflet fiind, pentru trupul pe care-l 
cârmuieşte, ceea ce sufletul lumii e pentru tot. Plotin e un 
partizan al providenţei şi deci al finalităţii: dar finalitatea nu e la 
el, ca la stoici, o adaptare, dorită de inteligenţă, a organelor la 
nevoi, ceea ce ar presupune că demiurgul prevede primejdiile pe 
care le va putea înfrunta fiinţa; ea corespunde mai degrabă unui 
fel de principiu al maximului fiinţei, cel pe care Leibniz avea să-l 
exprime prin formula: „plin de forme”. 

„Forma unei fiinţe conţine toate însuşirile ei şi ocupă materia; 
a o ocupa, înseamnă a nu lăsa nimic fără a-l da formă... de ce 
există ochi? Pentru ca trupul să-şi aibă toate părţile. De ce 
sprâncene? 

Pentru ca să aibă totul.” Prin urmare, Providența consistă 
doar în ceea ce materia primeşte, prin natura însăşi a lucrurilor, 
maximum de fiinţă pe care e capabilă să o primească. De aceea, 
dacă Plotin foloseşte, în teodicee, argumentul stoic uzat al 
armoniei totului care pretinde limitarea părţilor, argumentarea 
sa are totuşi un sunet diferit; în timp ce ordinea lumii este, la 
stoici, ordinea supremă, căreia materia nu-l opune nicio 
rezistenţă, ea e, la Plotin, o ordine derivată ce-şi găseşte limitele 
în capacitatea materiei de a o primi; „ordinea e aici fiindcă a fost 


introdusă; astfel, fiindcă există ordine, există şi dezordine; 


fiindcă există lege şi judecată, există şi fărădelege şi nebunie; nu 
fiindcă binele naşte răul; ci lucrurile care aspiră la mai bine sunt 
incapabile de a-l primi, fie prin natura lor, de prin concursul de 
împrejurări şi piedicile venite din altă parte. Fiinţa care nu are 
decât o ordine de împrumut poate să n-o atingă, fie din motive 
care ţin de ea, fie din vina altor fiinţe; şi adesea celelalte îi aduc 
pagube fără să vrea, ţintind un alt scop” (II, 2, 4). Astfel se 
explică conflictele dintre oameni: „relele pe care şi le fac 
oamenii au drept cauză aspiraţia lor spre bine; cum nu pot să-l 
atingă, se rătăcesc şi se întorc unii contra altora” (Ibid.). Dacă 
răul din lumea sensibilă e iremediabil, binele pentru înţelept nu 
consistă în a i se supune, ci în a evada din el pentru a se întoarce 
la lăcaşul lui adevărat, ordinea perfectă a lumii inteligibile. 

Se pare că astfel lumea sensibilă capătă, pentru Plotin, o 
coloratură analoagă celei de la gnostici: ca ei, el predică 
întoarcerea sufletului din locul de exil în patria sa adevărată. Cu 
toate astea, nimeni n-a fost un adversar mai îndârjit al 
gnosticilor, care ocărăsc demiurgul, care ignoră lumea 
inteligibilă, care-l dau un început şi un sfârşit lumii sensibile, 
care nu sunt de acord că soarele şi aştrii au inteligenţă, pentru 
care salvarea se restrânge la puţini aleşi. Contra lor, el subliniază 
frumuseţea lumii, providenţa, în asemenea măsură încât ne 
întrebăm cum un asemenea elogiu, care pare fără rezerve, e 


compatibil cu imaginea lumii, loc de exil şi lăcaş al răului? 


x 
x x 


Această dublă apreciere ne face să resimţim bine starea de 
tensiune pe care lui Plotin i-o provoacă imaginea lumii sensibile: 
admiraţia pentru frumuseţea ei vine din faptul că el cuprinde în 
ea fiinţele inteligibile a căror iradiere a născut lumea; 
deprecierea lumii, dimpotrivă, vine din faptul că, trimițând 
fiinţele în lumea inteligibilă din care fac parte, el nu mai are în 
vedere decât felul echivoc şi incomplet în care iradierea e 
primită, şi urâţenia materiei ce i-a întunecat strălucirea. Dacă se 
plasează în primul punct de vedere. el s-a şi întors,în scumpa 
patrie” fiindcă e la nivelul demiurgului şi al sufletului lumii care 
rămâne imuabil lângă inteligenţă. Dacă se plasează în al doilea, 
el nu surprinde decât amestecul de lumină şi obscuritate şi, 
printr-un fel de abstracţiune, separă iradierea de sursa ei. Acest 
du-te-vino al gândirii sau mai curând al imaginaţiei lui Plotin 
faţă de lumea sensibilă e indispensabil pentru a înţelege dubla 
valoare, pozitivă şi negativă, a acestei lumi pentru Plotin. Cel 
puţin în două rânduri el o indică precis. „Relele, spune el, vin 
din amestec; fiindcă natura acestei lumi e amestecată, şi, dacă 
i-am lua sufletul universal şi separat de trup, nu ar mai rămâne 
mare lucru. Lumea e un zeu, dacă ţinem cont de acest suflet; 
dacă îl scoatem, lumea rămâne, cum spune Platon (Banchetul, 
202 a) un mare demon care are pasiunile proprii unui demon.” 
(11, 3, 9) Şi în altă parte el afirmă cu tărie că doar prin 
abstracţie se poate considera corpul fără sufletul prin care există 
cu formele şi calităţile sale: „Fiindcă amestecul sau combinaţia 


ce formează lumea sensibilă cuprinde un suflet şi un corp, şi 


fiindcă natura sufletului e în lumea inteligibilă şi nu se găseşte la 
acelaşi nivel cu ceea ce se numeşte substanţa sensibilă, trebuie, 
oricât ar fi de greu, să se elimine sufletul din cercetarea de acum 
(asupra substanţei sensibile) aşa cum, punând locuitorii unui 
oraş pe dregătorii şi bresle, am lăsa de o parte străinii ce locuiesc 
în el” (VI, 3, 1). 

Ne vine destul de greu să imaginăm că trupul nu e considerat 
ca un absolut căruia i se adaugă sufletul; să amintim totuşi că 
filosofi moderni, precum Leibniz şi Kant, consideră că materia nu 
are prin ea însăşi niciun principiu de unitate şi că el trebuie 
căutat în spirit sau în ceva analog spiritului. 

Putem acum expune ce e demiurgul, care e influenţa lui, şi 
materia care o primeşte. 

Plotin a definit cu mai mare precizie funcţia demiurgică decât 
pe demiurg însuşi; dar din ce fiinţă vine deci acea iradiere? Din 
suflet, se pare, care e al treilea hypostas, intermediar între 
inteligenţă şi lumea sensibilă. Autorul ordinii cosmice „este 
ordinea însăşi, actul unui suflet dependent, al unei înţelepciuni 
ce rămâne în inteligenţă şi care îşi are imaginea în ordinea 
interioară sufletului” (IV, 4, 1 0). Aici noi avem deci ierarhia 
inteligenţă, ordine inteligibilă sau act al sufletului. Această 
ordine interioară e principiul ordonator şi putem să distingem in 
ea încă o ierarhie: demiurgul sau sufletul universal şi sufletul 
lumii, unul şi celălalt erau desemnate prin figura mitologică a lui 
Zeus. Uneori, mai ales în tratatele sale III, 2 şi 3, Plotin, pentru a 


exprima acea ordine fie la nivelul inteligibilului (III, 2, 2) fie la 


nivelul sufletului (III, 3, 3) se slujeşte de expresia stoică Logos, 
care se referă mai mult la ordinea destinelor decât la ordinea 
statică a ierarhiei fiinţelor, Logosul fiind cel care împarte sorții, 
care reglementează, conform dreptăţii, urcarea şi coborârea 
sufletelor. 

Mai bine decât conceptele platonice obişnuite, Logosul 
permite să se scoată în evidență o trăsătură a demiurgiei 
plotiniene, adică diviziunea ordinii universale care conţine totul 
în ordine parţiale din care fiecare determină funcţia fiecărei 
părţi. 

Rațiunea universală se divide astfel în raţiuni parţiale, cele 
care fac ca focul să ardă, ca omul sau calul să-şi îndeplinească 
funcţiile, fiecare din părţi rămânând în univers. 

Astfel teoria demiurgului vine alături de cea a sufletelor, a 
raţiunilor seminale, a formelor aristotelice. Sufletul universului 
schiţează planul general, iar formele derivate execută detaliul. 

Sufletul omenesc e una din aceste forme, care are ca misiune 
să organizeze corpul. Astfel creaţia de ansamblu se multiplică 
într-o mulţime de creaţii parţiale, a căror ordine se manifestă pe 
de o parte în ierarhia genurilor şi speciilor, pe de alta în 
întoarcerea perioadelor şi în ciclul generaţiilor şi al corupţiilor. 

Dar, cum am spus, nu demiurgul însuşi intră în compunere cu 
materia pentru a forma universul sensibil, tot aşa cum nu 
sufletele parţiale sau formele sau raţiunile se amestecă în trup 
pentru a-l da formă; ele nu au eficacitate decât cu condiţia de a 


rămâne sus. Ceea ce vine din ele în corpuri e o iradiere sau o 


putere, ca o imagine ce ar fi păstrat ceva din puterea modelului. 
„În corpuri, forma e o imagine...; acolo, forma e o realitate.” (11, 
4, 5) 

„Ceea ce inteligenţa îi dă sufletului e vecin realităţii adevărate, 
dar ceea ce trupul primeşte e deja o imagine şi o imitație.” (V, 9, 
3) 

Dacă forma care se uneşte cu materia nu e esenţa autentică, ci 
imaginea ei, urmează că, deşi declară că un corp e totdeauna 
compus din formă şi materie, Plotin nu ia această aserţiune în 
sensul celui care a introdus-o, Aristotel. La el, compunerea 
hylemorfistă dă naştere unei fiinţe concrete care e una veritabilă. 
Nu tot aşa e şi la neoplatonic. Mai întâi, forma-imagine are o 
legătură mai fermă cu modelul din care provine decât cu materia 
pe care vine s-o lumineze; „ea se naşte în cel născut dintr-o 
conversie spre cel care naşte” (III, 6, 1); sau, dacă se uneşte cu 
materia uitându-şi originea, apare acolo ca un fel de greşeală; 
există de toate formele, precum cea a sufletului omenesc a cărui 
parte inferioară, lăsându-se sedusă de imaginea pe care materia 
o dă despre el, se uneşte cu ea îndepărtând-o de fundamentul 
propriei realităţi. în plus materia nu e astfel încât să se poată uni 
cu adevărat cu forma: fără îndoială, într-un mod care ar putea 
înşela, Plotin foloseşte adesea limbajul lui Aristotel; dar gândirea 
sa e foarte diferită; Aristotel nu consideră cel mai adesea decât 
„materia secundă”, ca arama în statuie, deci materia deja 
in-formată căreia nu-l lipseşte decât o condiţie pentru a deveni o 


fiinţă desăvârşită; Plotin însă, in afara unor rare cazuri, nu 


înţelege prin materie decât materia primă cu totul indeterminată, 
neavând nici măcar mărime; forma trece ca o reflectare pe 
această materie, fără a lăsa urme; materia „incapabilă de a se 
transforma rămâne - după ce a primit forma - ceea ce fusese 
înainte; ea era ne-fiinţa şi aşa şi este... Voind să dobândească 
forme, ea nu ajunge nici măcar să le păstreze reflectarea...; e o 
nălucă fragilă şi ştearsă care nu poate primi o formă” (11, 5, 5). 
De aceea se întâlneşte la Plotin indicaţia netă a acelei doctrine 
numită în secolul XIII doctrina pluralităţii formelor; ea consistă 
în a spune că fiinţa concretă nu există decât prin suprapunerea 
mai multor forme distincte şi ierarhizate (fiinţa vie, de pildă, 
prin formele: corporalitate, element, viață) a căror diversitate şi 
acumulare ascund materia mai curând decât se unesc cu ea (V, 8, 
7). La Aristotel, o fiinţă concretă nu are decât o formă, cea care 
face să treacă materia (secundă) de la potentia la actus; materia 
desemnează aici ansamblul condiţiilor necesare pentru a se uni 
cu o formă; dar la Plotin, cum nu există o asemenea uniune, 
formele nu se pot decât adăuga unele altora, fără ca fiinţa 
concretă să fie vreodată una; substanţa sensibilă e deci, cum va fi 
la Locke, „o grămadă de calităţi şi de materie” (VI, 3, 8). S-ar 
putea spune că Plotin se teme de tot ce ar putea da o oarecare 
consistenţă lumii sensibile, considerată independent de sufletul 
care o cârmuieşte; materia este „o umbră; pe această umbră, 


imagini, pure aparenţe” (Ibid.). 

Din principiile enumerate provine caracterul foarte aparte a 
ceea ce s-ar putea numi fizica plotiniană; nu e vorba aici de un 
domeniu limitat, ci de modul în care Plotin tratează problemele 
plasate sub această rubrică de Aristotel şi de stoici, cum ar fi 
problema naturii corpurilor, a elementelor, a acţiunii şi pasiunii, 
a amestecului, a mişcărilor celeste, a timpului, a naturii 
corpurilor vii. 

În toate acestea, metoda lui Plotin e mereu aceeaşi, e o 
metodă de conversie care consistă în a exclude din materie şi 
corpuri şi a raporta la o acţiune de sus orice realitate pozitivă pe 
care am putea fi tentaţi să le-o atribuim. A spune despre materie 
că are mărime înseamnă a spune ceva pozitiv despre ea; dar e o 
aserțiune falsă; în fapt, e o rațiune care, venită în materie, îi dă 
întinderea pe care vrea să i-o dea; „materia a devenit acum de o 
mărime egală cu universul; dar dacă cerul şi tot ceea ce el 
conţine n-ar mai exista, mărimea sa ar dispărea în acelaşi timp” 
(II, 6, 16); materia primeşte forme în spaţiu fiindcă deja a 
primit spaţiul, care e o formă (Ibid., 17). Materia, se mai spune, e 
un corp; nicidecum; există o formă sau rațiune care se numeşte 
corporeitate şi care produce corpul venind în materie (11, 7, 3); 
această formă e o anume „densitate sau rezistență”, care 
n-aparţine materiei. 

Pe un plan superior, li se acordă corpurilor activităţi pozitive 
pe care nu le au de fapt şi care le vin „de sus”. Plotin consideră 
într-un corp două feluri de proprietăţi: 1)masa care e volumul 


rezistent; 2) calităţile ca naturile elementare ale caldului şi 


recelui; de primul fel sunt legate efectele mecanice ale 
impulsului, izbirii, greutăţii care duc la distrugerea sau la 
dezagregarea corpurilor, a celui mai slab de către cel mai tare 
(IV, 7, 8; 11, 6, 6); aceste efecte mecanice par deci legate, în 
gândirea lui Plotin, de esenţa corpurilor şi nu presupun 
intervenţia nici unei forme străine: dar şi aceste lucruri inerte nu 
produc nimic pozitiv, ci doar distrugere şi piedici (IV, 3, 10, 18, 
4), şi ştim cât e de ostil Plotin oricărei explicaţii mecanice a 
fenomenelor. Pentru ca însuşirile pe care corpurile le posedă să 
se comunice altora, cum ar fi căldura şi frigul, sau altele, ele nu 
depind nicidecum de masa corpurilor şi trebuie considerate ca 
mărimi incorporale (IV, 7, 8). 

Prin natura calităţilor se explică „amestecul total”; stoicii au 
desemnat sub acest nume o pretinsă pătrundere a corpurilor 
unele de către altele (precum pătrunderea focului în fierul înroşit) 
dar asta înseamnă a le atribui corpurilor o însuşire ce nu 
aparţine decât calităţilor lor incorporale (11, 7, 3). 

Calitățile corpurilor marchează deci în primul rând prezenţa 
incorporalului în corpuri; când clasificăm de exemplu elementele 
sau corpurile simple în foc, aer, apă şi pământ, ele sunt 
clasificate în funcţie de gradul lor de corporalitate; în frunte se 
află focul, care prin activitatea şi mobilitatea sa e cel mai 
învecinat incorporalităţii (1, 6, 3), şi cel mai jos pământul, care e 
inert. Mişcarea e ca viaţa corpurilor; „ea le face să se mişte, le 


goneşte, le trezeşte, le împinge; le face să participe la ea ca să nu 


adoarmă;... o fantomă de viaţă le menţine, fiindcă nu se 
odihnesc şi se mişcă” (VI, 3, 23). 

Dacă acum luăm substanţa sensibilă în totalitatea ei, ca o 
masă rezistentă cu însuşiri, se atribuie adesea acestor „cauze 
corporale” efecte pozitive pe care ele nu le au. Astfel, anumiţi 
astrologi atribuie acţiunea  aştrilor asupra omului unor 
proprietăţi pur fizice; frigul şi caldul, umedul şi uscatul, inerenţi 
fiecărui astru, ar produce temperamentele fizice ale corpurilor 
care diferă între ele, după predominanţa căldurii sau a frigului, 
şi prin ele, diferența morală a caracterelor (IV, 4, 31). Plotin 
semnalează „explicaţii” de acest fel care „atribuie totul unor 
corpuri” care încearcă „cu mişcarea neregulată care rezultă de 
aici, să nască regula, raţiunea şi sufletul dominant” (III, 1,3). 
Corpurile sunt incapabile să nască vreo pasiune proprie 
sufletului şi e şi mai imposibil să spunem cu stoicii că sufletul e 
un corp, corpul fiind, de la sine, o multiplicitate fără niciun 
principiu al unităţii (VI, 1, 26). 

Proprietăţile corpurilor elementare nu sunt doar incapabile de 
a explica senzațiile, pasiunile şi gândurile sufletului, ele nu pot 
nici măcar explica mişcarea circulară a boitelor cereşti. Aristotel 
făcuse din această mişcare proprietatea unui al cincilea element 
de care lega mişcarea ciclică, aşa cum atribuia naturii focului 
mişcarea în sus. Pentru Plotin, teza aristoteliciană are acelaşi 
caracter materialist ca şi aceea a stoicilor; mişcarea circulară a 
cerurilor e o „mişcare nu locală, ci vitală; e mişcarea vitală a 


unei fiinţe însufleţite unice, acţionând doar în sineşi, imobilă în 


raport cu ceea ce-l e exterior, şi în mişcare din cauza vieţii 
eterne care e in ea” (IV, 4, 8); nu există chintesenţă, iar cerurile 
sunt făcute din foc; influenţa sufletului este cea care îndoaie 


focul în cercuri, a căror mişcare naturală e în sus (II, 1). 


Aceste exemple, şi mai multe, arată în ce consistă explicaţia 
fizică la Plotin; ea constă în a lipsi materia, apoi corpurile, de tot 
ceea ce experienţa ne arată în ele ca realităţi pozitive, în vreme 
ce, la fiecare treaptă, realităţile sunt urme ale sufletului; cineva 
poate fi bun fizician în măsura în care va şti să convertească 
lumea sensibilă spre spirit - teză foarte diferită de Aristotel, şi 
care, în anumite privinţe, sună mult mai modern, dacă admitem 
că fizica noastră e (mult mai mult decât descrierea experienţei 


imediate) aceea a relaţiilor inteligibile care o fundamentează. 


x 
x x 


Această explicaţie a lumii inteligibile o dată terminată, 
noţiunea însăşi de sensibil se volatilizează oarecum, şi rămâne ca 
un reziduu al materiei, comparabilă cu o „drojdie amară rămasă 
după evaporare” (11, 3, 17), care, printr-un fel de paradox, are 
două din caracterele esenţiale fiinţei inteligibile; e impasibilă, în 
sensul în care oglinda nu primeşte nicio modificare prin reflexele 
ce trec prin ea (III, 6, 7), şi e incorporală şi fără mărime, fiindcă, 
aşa cum am văzut, corporalitatea şi mărimea sunt forme sau 
raţiuni (III, 6, 12). 


Plotin, pentru a arăta necesitatea şi natura lor, a folosit 
abundent pasajele cunoscute din Timaios despre khâra. El nu l-a 
neglijat nici pe Aristotel, de la care împrumută tezele că materia 
e totdeauna un termen relativ la altceva (II, 4, 13) şi că ea există 
doar in potentia (II, 5, 2). Plotin adaugă totuşi o trăsătură care e 
aproape absentă la cele două modele ale sale, anume că materia 
e primul rău (I, 8, 3) şi că e cauza răului pentru suflet şi chiar 
pentru partea raţională a sufletului (1, 8, 4). E greu de 
interpretat aici gândirea sa; am văzut că el pare să adopte uneori, 
despre originea răului, tezele teodiceei stoice care consideră răul 
ca un însoțitor necesar al armoniei cosmice; dar aici răul, ca 
materie, apare ca un fel de absolut opus binelui, întunericul, 
nebunia opuse luminii şi judecății (VI, 3, 7; II, 4, 5); ca posedând 
o activitate nefastă, căutând să asimileze în sine forma care e în 
ea, „să anexeze formei absenţa de formă, fiinţei măsurate excesul 
şi lipsa”. Materia apare atunci, ca în maniheism, ca un principiu 
pozitiv al răului, distrugător al ordinii lui Ahura-mazda. 

Dar nu poate fi decât aparent aşa; fiindcă realitatea divină e 
ferită de orice contact cu impuritatea; nu există nici cea mai 
mică umbră de luptă sau rivalitate între fiinţele divine şi materie; 
şi dacă Plotin pare a vorbi despre un fel de acţiune pozitivă a 
răului, iată că, dimpotrivă, el insistă asupra irealităţii şi 
slăbiciunii materiei, ea e neființă (II, 5. 4), nălucă (Ibid., 5), 
umbră (II, 16, 18) inactivă, minciună adevărată (II, 5, 5) 
simbolizată de eunucii care o urmează pe Marea Mamă (III, 6, 
19). 


Acestui conflict al celor două perspective asupra naturii 
materiei i se adaugă altul de acelaşi fel asupra originii sale. 
Plotin expune, fără a lua poziţie, două ipoteze despre aceasta: 
„ori materia a existat totdeauna... sau crearea ei este o concluzie 
necesară a unor cauze anterioare ei” (IV, 8, 6); în primul caz, ea 
e un termen distinct de realităţile ce decurg progresiv din Unul, 
şi nu li se poate opune; în al doilea, ea e ultimul termen în 
procesia realităţilor, adică cel care e steril, cel în care se stinge 
forţa productivă a Unului. 

Să observăm că cele două conflicte, atât de asemănătoare, 
sunt paralele celor pe care le-am semnalat despre „coborârea 
sufletului în corp”. O asemenea coborâre e interpretată ba ca o 
greşeală a sufletului care abandonează locul inteligibil pentru a 
se uni cu corpul, ba ca o participare la guvernarea universului, o 
binefacere a sufletului care luminează trupul cu lumina sa. 
Există, în toate aceste conflicte, o trăsătură comună şi chiar una 
generală a metafizicii lui Plotin; nicio realitate nu este, pentru el, 
statică; el nu o poate concepe decât în dublul dinamism al 
purcederii conversiei, al purcederii ce face ca o realitate să se 
rătăcească departe de locul din care a emanat, şi al conversiei 
care o face să se întoarcă la centru; dar purcederea, în realităţile 
posterioare sufletului, provine dintr-un fel de fascinaţie magică 
exersată de o realitate inferioară; astfel sufletul e fascinat de 
corp, ca Narcis de imaginea sa; conversia, dimpotrivă, readucând 
realitatea la principiul ei, face să apară purcederea ca o 


binefacere a sufletului pentru corp. 


Dubla perspectivă asupra materiei se poate justifica pornind 
de la aceleaşi principii: materia apare întâi ca fiind ceea ce 
atrage şi oarecum fascinează raţiunile şi formele; apoi, când sunt 
convertite spre principiile lor inteligibile, nu se mai vede decât 
lumina care vine din ele şi care, scăldând materia, îi dă acest 
ultim grad de existenţă, apropiat de neființă. Atracția spre în jos 
e astfel neîncetat îndreptată de reîntoarcerea la origine, până se 
ajunge în fine la materia care joacă acest rol dublu, ca primul 
rău, de a atrage formele şi, ca ultim hypostas, de a fi realitatea 
limită de la care nicio purcedere şi, prin urmare, nicio conversie 


nu mai sunt posibile. 

